\begin{RTL}
\NormalFont\ShortTitle{יוֹאֵל}

{\MT יוֹאֵל


\par }\ChapOne{1}{\PP \VerseOne{1}דבר יהוה אשר היה אל יואל בן פתואל׃

\VS{2}שמעו זאת הזקנים והאזינו כל יושבי הארץ ההיתה זאת בימיכם ואם בימי אבתיכם׃

\VS{3}עליה לבניכם ספרו ובניכם לבניהם ובניהם לדור אחר׃

\VS{4}יתר הגזם אכל הארבה ויתר הארבה אכל הילק ויתר הילק אכל החסיל׃

\VS{5}הקיצו שכורים ובכו והיללו כל שתי יין על עסיס כי נכרת מפיכם׃

\VS{6}כי גוי עלה על ארצי עצום ואין מספר שניו שני אריה ומתלעות לביא לו׃

\VS{7}שם גפני לשמה ותאנתי לקצפה חשף חשפה והשליך הלבינו שריגיה׃

\VS{8}אלי כבתולה חגרת שק על בעל נעוריה׃

\VS{9}הכרת מנחה ונסך מבית יהוה אבלו הכהנים משרתי יהוה׃

\VS{10}שדד שדה אבלה אדמה כי שדד דגן הוביש תירוש אמלל יצהר׃

\VS{11}הבישו אכרים הילילו כרמים על חטה ועל שערה כי אבד קציר שדה׃

\VS{12}הגפן הובישה והתאנה אמללה רמון גם תמר ותפוח כל עצי השדה יבשו כי הביש ששון מן בני אדם׃

\VS{13}חגרו וספדו הכהנים הילילו משרתי מזבח באו לינו בשקים משרתי אלהי כי נמנע מבית אלהיכם מנחה ונסך׃

\VS{14}קדשו צום קראו עצרה אספו זקנים כל ישבי הארץ בית יהוה אלהיכם וזעקו אל יהוה׃

\VS{15}אהה ליום כי קרוב יום יהוה וכשד משדי יבוא׃

\VS{16}הלוא נגד עינינו אכל נכרת מבית אלהינו שמחה וגיל׃

\VS{17}עבשו פרדות תחת מגרפתיהם נשמו אצרות נהרסו ממגרות כי הביש דגן׃

\VS{18}מה נאנחה בהמה נבכו עדרי בקר כי אין מרעה להם גם עדרי הצאן נאשמו׃

\VS{19}אליך יהוה אקרא כי אש אכלה נאות מדבר ולהבה להטה כל עצי השדה׃

\VS{20}גם בהמות שדה תערוג אליך כי יבשו אפיקי מים ואש אכלה נאות המדבר׃



\par }\Chap{2}{\PP \VerseOne{1}תקעו שופר בציון והריעו בהר קדשי ירגזו כל ישבי הארץ כי בא יום יהוה כי קרוב׃

\VS{2}יום חשך ואפלה יום ענן וערפל כשחר פרש על ההרים עם רב ועצום כמהו לא נהיה מן העולם ואחריו לא יוסף עד שני דור ודור׃

\VS{3}לפניו אכלה אש ואחריו תלהט להבה כגן עדן הארץ לפניו ואחריו מדבר שממה וגם פליטה לא היתה לו׃

\VS{4}כמראה סוסים מראהו וכפרשים כן ירוצון׃

\VS{5}כקול מרכבות על ראשי ההרים ירקדון כקול להב אש אכלה קש כעם עצום ערוך מלחמה׃

\VS{6}מפניו יחילו עמים כל פנים קבצו פארור׃

\VS{7}כגבורים ירצון כאנשי מלחמה יעלו חומה ואיש בדרכיו ילכון ולא יעבטון ארחותם׃

\VS{8}ואיש אחיו לא ידחקון גבר במסלתו ילכון ובעד השלח יפלו לא יבצעו׃

\VS{9}בעיר ישקו בחומה ירצון בבתים יעלו בעד החלונים יבאו כגנב׃

\VS{10}לפניו רגזה ארץ רעשו שמים שמש וירח קדרו וכוכבים אספו נגהם׃

\VS{11}ויהוה נתן קולו לפני חילו כי רב מאד מחנהו כי עצום עשה דברו כי גדול יום יהוה ונורא מאד ומי יכילנו׃

\VS{12}וגם עתה נאם יהוה שבו עדי בכל לבבכם ובצום ובבכי ובמספד׃

\VS{13}וקרעו לבבכם ואל בגדיכם ושובו אל יהוה אלהיכם כי חנון ורחום הוא ארך אפים ורב חסד ונחם על הרעה׃

\VS{14}מי יודע ישוב ונחם והשאיר אחריו ברכה מנחה ונסך ליהוה אלהיכם׃

\VS{15}תקעו שופר בציון קדשו צום קראו עצרה׃

\VS{16}אספו עם קדשו קהל קבצו זקנים אספו עוללים וינקי שדים יצא חתן מחדרו וכלה מחפתה׃

\VS{17}בין האולם ולמזבח יבכו הכהנים משרתי יהוה ויאמרו חוסה יהוה על עמך ואל תתן נחלתך לחרפה למשל בם גוים למה יאמרו בעמים איה אלהיהם׃

\VS{18}ויקנא יהוה לארצו ויחמל על עמו׃

\VS{19}ויען יהוה ויאמר לעמו הנני שלח לכם את הדגן והתירוש והיצהר ושבעתם אתו ולא אתן אתכם עוד חרפה בגוים׃

\VS{20}ואת הצפוני ארחיק מעליכם והדחתיו אל ארץ ציה ושממה את פניו אל הים הקדמני וספו אל הים האחרון ועלה באשו ותעל צחנתו כי הגדיל לעשות׃

\VS{21}אל תיראי אדמה גילי ושמחי כי הגדיל יהוה לעשות׃

\VS{22}אל תיראו בהמות שדי כי דשאו נאות מדבר כי עץ נשא פריו תאנה וגפן נתנו חילם׃

\VS{23}ובני ציון גילו ושמחו ביהוה אלהיכם כי נתן לכם את המורה לצדקה ויורד לכם גשם מורה ומלקוש בראשון׃

\VS{24}ומלאו הגרנות בר והשיקו היקבים תירוש ויצהר׃

\VS{25}ושלמתי לכם את השנים אשר אכל הארבה הילק והחסיל והגזם חילי הגדול אשר שלחתי בכם׃

\VS{26}ואכלתם אכול ושבוע והללתם את שם יהוה אלהיכם אשר עשה עמכם להפליא ולא יבשו עמי לעולם׃

\VS{27}וידעתם כי בקרב ישראל אני ואני יהוה אלהיכם ואין עוד ולא יבשו עמי לעולם׃

\VS{28}והיה אחרי כן אשפוך את רוחי על כל בשר ונבאו בניכם ובנותיכם זקניכם חלמות יחלמון בחוריכם חזינות יראו׃

\VS{29}וגם על העבדים ועל השפחות בימים ההמה אשפוך את רוחי׃

\VS{30}ונתתי מופתים בשמים ובארץ דם ואש ותימרות עשן׃

\VS{31}השמש יהפך לחשך והירח לדם לפני בוא יום יהוה הגדול והנורא׃

\VS{32}והיה כל אשר יקרא בשם יהוה ימלט כי בהר ציון ובירושלם תהיה פליטה כאשר אמר יהוה ובשרידים אשר יהוה קרא׃



\par }\Chap{3}{\PP \VerseOne{1}כי הנה בימים ההמה ובעת ההיא אשר אשוב את שבות יהודה וירושלם׃

\VS{2}וקבצתי את כל הגוים והורדתים אל עמק יהושפט ונשפטתי עמם שם על עמי ונחלתי ישראל אשר פזרו בגוים ואת ארצי חלקו׃

\VS{3}ואל עמי ידו גורל ויתנו הילד בזונה והילדה מכרו ביין וישתו׃

\VS{4}וגם מה אתם לי צר וצידון וכל גלילות פלשת הגמול אתם משלמים עלי ואם גמלים אתם עלי קל מהרה אשיב גמלכם בראשכם׃

\VS{5}אשר כספי וזהבי לקחתם ומחמדי הטבים הבאתם להיכליכם׃

\VS{6}ובני יהודה ובני ירושלם מכרתם לבני היונים למען הרחיקם מעל גבולם׃

\VS{7}הנני מעירם מן המקום אשר מכרתם אתם שמה והשבתי גמלכם בראשכם׃

\VS{8}ומכרתי את בניכם ואת בנותיכם ביד בני יהודה ומכרום לשבאים אל גוי רחוק כי יהוה דבר׃

\VS{9}קראו זאת בגוים קדשו מלחמה העירו הגבורים יגשו יעלו כל אנשי המלחמה׃

\VS{10}כתו אתיכם לחרבות ומזמרתיכם לרמחים החלש יאמר גבור אני׃

\VS{11}עושו ובאו כל הגוים מסביב ונקבצו שמה הנחת יהוה גבוריך׃

\VS{12}יעורו ויעלו הגוים אל עמק יהושפט כי שם אשב לשפט את כל הגוים מסביב׃

\VS{13}שלחו מגל כי בשל קציר באו רדו כי מלאה גת השיקו היקבים כי רבה רעתם׃

\VS{14}המונים המונים בעמק החרוץ כי קרוב יום יהוה בעמק החרוץ׃

\VS{15}שמש וירח קדרו וכוכבים אספו נגהם׃

\VS{16}ויהוה מציון ישאג ומירושלם יתן קולו ורעשו שמים וארץ ויהוה מחסה לעמו ומעוז לבני ישראל׃

\VS{17}וידעתם כי אני יהוה אלהיכם שכן בציון הר קדשי והיתה ירושלם קדש וזרים לא יעברו בה עוד׃

\VS{18}והיה ביום ההוא יטפו ההרים עסיס והגבעות תלכנה חלב וכל אפיקי יהודה ילכו מים ומעין מבית יהוה יצא והשקה את נחל השטים׃

\VS{19}מצרים לשממה תהיה ואדום למדבר שממה תהיה מחמס בני יהודה אשר שפכו דם נקיא בארצם׃

\VS{20}ויהודה לעולם תשב וירושלם לדור ודור׃

\VS{21}ונקיתי דמם לא נקיתי ויהוה שכן בציון׃


\par }\end{RTL}
