\begin{RTL}
\NormalFont\ShortTitle{מִשְׁלֵי}

{\MT מִשְׁלֵי


\par }\ChapOne{1}{\PP \VerseOne{1}משלי שלמה בן דוד מלך ישראל׃

\VS{2}לדעת חכמה ומוסר להבין אמרי בינה׃

\VS{3}לקחת מוסר השכל צדק ומשפט ומישרים׃

\VS{4}לתת לפתאים ערמה לנער דעת ומזמה׃

\VS{5}ישמע חכם ויוסף לקח ונבון תחבלות יקנה׃

\VS{6}להבין משל ומליצה דברי חכמים וחידתם׃

\VS{7}יראת יהוה ראשית דעת חכמה ומוסר אוילים בזו׃

\VS{8}שמע בני מוסר אביך ואל תטש תורת אמך׃

\VS{9}כי לוית חן הם לראשך וענקים לגרגרתיך׃

\VS{10}בני אם יפתוך חטאים אל תבא׃

\VS{11}אם יאמרו לכה אתנו נארבה לדם נצפנה לנקי חנם׃

\VS{12}נבלעם כשאול חיים ותמימים כיורדי בור׃

\VS{13}כל הון יקר נמצא נמלא בתינו שלל׃

\VS{14}גורלך תפיל בתוכנו כיס אחד יהיה לכלנו׃

\VS{15}בני אל תלך בדרך אתם מנע רגלך מנתיבתם׃

\VS{16}כי רגליהם לרע ירוצו וימהרו לשפך דם׃

\VS{17}כי חנם מזרה הרשת בעיני כל בעל כנף׃

\VS{18}והם לדמם יארבו יצפנו לנפשתם׃

\VS{19}כן ארחות כל בצע בצע את נפש בעליו יקח׃

\VS{20}חכמות בחוץ תרנה ברחבות תתן קולה׃

\VS{21}בראש המיות תקרא בפתחי שערים בעיר אמריה תאמר׃

\VS{22}עד מתי פתים תאהבו פתי ולצים לצון חמדו להם וכסילים ישנאו דעת׃

\VS{23}תשובו לתוכחתי הנה אביעה לכם רוחי אודיעה דברי אתכם׃

\VS{24}יען קראתי ותמאנו נטיתי ידי ואין מקשיב׃

\VS{25}ותפרעו כל עצתי ותוכחתי לא אביתם׃

\VS{26}גם אני באידכם אשחק אלעג בבא פחדכם׃

\VS{27}בבא כשאוה פחדכם ואידכם כסופה יאתה בבא עליכם צרה וצוקה׃

\VS{28}אז יקראנני ולא אענה ישחרנני ולא ימצאנני׃

\VS{29}תחת כי שנאו דעת ויראת יהוה לא בחרו׃

\VS{30}לא אבו לעצתי נאצו כל תוכחתי׃

\VS{31}ויאכלו מפרי דרכם וממעצתיהם ישבעו׃

\VS{32}כי משובת פתים תהרגם ושלות כסילים תאבדם׃

\VS{33}ושמע לי ישכן בטח ושאנן מפחד רעה׃



\par }\Chap{2}{\PP \VerseOne{1}בני אם תקח אמרי ומצותי תצפן אתך׃

\VS{2}להקשיב לחכמה אזנך תטה לבך לתבונה׃

\VS{3}כי אם לבינה תקרא לתבונה תתן קולך׃

\VS{4}אם תבקשנה ככסף וכמטמונים תחפשנה׃

\VS{5}אז תבין יראת יהוה ודעת אלהים תמצא׃

\VS{6}כי יהוה יתן חכמה מפיו דעת ותבונה׃

\VS{7}וצפן לישרים תושיה מגן להלכי תם׃

\VS{8}לנצר ארחות משפט ודרך חסידו ישמר׃

\VS{9}אז תבין צדק ומשפט ומישרים כל מעגל טוב׃

\VS{10}כי תבוא חכמה בלבך ודעת לנפשך ינעם׃

\VS{11}מזמה תשמר עליך תבונה תנצרכה׃

\VS{12}להצילך מדרך רע מאיש מדבר תהפכות׃

\VS{13}העזבים ארחות ישר ללכת בדרכי חשך׃

\VS{14}השמחים לעשות רע יגילו בתהפכות רע׃

\VS{15}אשר ארחתיהם עקשים ונלוזים במעגלותם׃

\VS{16}להצילך מאשה זרה מנכריה אמריה החליקה׃

\VS{17}העזבת אלוף נעוריה ואת ברית אלהיה שכחה׃

\VS{18}כי שחה אל מות ביתה ואל רפאים מעגלתיה׃

\VS{19}כל באיה לא ישובון ולא ישיגו ארחות חיים׃

\VS{20}למען תלך בדרך טובים וארחות צדיקים תשמר׃

\VS{21}כי ישרים ישכנו ארץ ותמימים יותרו בה׃

\VS{22}ורשעים מארץ יכרתו ובוגדים יסחו ממנה׃



\par }\Chap{3}{\PP \VerseOne{1}בני תורתי אל תשכח ומצותי יצר לבך׃

\VS{2}כי ארך ימים ושנות חיים ושלום יוסיפו לך׃

\VS{3}חסד ואמת אל יעזבך קשרם על גרגרותיך כתבם על לוח לבך׃

\VS{4}ומצא חן ושכל טוב בעיני אלהים ואדם׃

\VS{5}בטח אל יהוה בכל לבך ואל בינתך אל תשען׃

\VS{6}בכל דרכיך דעהו והוא יישר ארחתיך׃

\VS{7}אל תהי חכם בעיניך ירא את יהוה וסור מרע׃

\VS{8}רפאות תהי לשרך ושקוי לעצמותיך׃

\VS{9}כבד את יהוה מהונך ומראשית כל תבואתך׃

\VS{10}וימלאו אסמיך שבע ותירוש יקביך יפרצו׃

\VS{11}מוסר יהוה בני אל תמאס ואל תקץ בתוכחתו׃

\VS{12}כי את אשר יאהב יהוה יוכיח וכאב את בן ירצה׃

\VS{13}אשרי אדם מצא חכמה ואדם יפיק תבונה׃

\VS{14}כי טוב סחרה מסחר כסף ומחרוץ תבואתה׃

\VS{15}יקרה היא מפניים וכל חפציך לא ישוו בה׃

\VS{16}ארך ימים בימינה בשמאולה עשר וכבוד׃

\VS{17}דרכיה דרכי נעם וכל נתיבותיה שלום׃

\VS{18}עץ חיים היא למחזיקים בה ותמכיה מאשר׃

\VS{19}יהוה בחכמה יסד ארץ כונן שמים בתבונה׃

\VS{20}בדעתו תהומות נבקעו ושחקים ירעפו טל׃

\VS{21}בני אל ילזו מעיניך נצר תשיה ומזמה׃

\VS{22}ויהיו חיים לנפשך וחן לגרגרתיך׃

\VS{23}אז תלך לבטח דרכך ורגלך לא תגוף׃

\VS{24}אם תשכב לא תפחד ושכבת וערבה שנתך׃

\VS{25}אל תירא מפחד פתאם ומשאת רשעים כי תבא׃

\VS{26}כי יהוה יהיה בכסלך ושמר רגלך מלכד׃

\VS{27}אל תמנע טוב מבעליו בהיות לאל ידיך לעשות׃

\VS{28}אל תאמר לרעיך לך ושוב ומחר אתן ויש אתך׃

\VS{29}אל תחרש על רעך רעה והוא יושב לבטח אתך׃

\VS{30}אל תרוב עם אדם חנם אם לא גמלך רעה׃

\VS{31}אל תקנא באיש חמס ואל תבחר בכל דרכיו׃

\VS{32}כי תועבת יהוה נלוז ואת ישרים סודו׃

\VS{33}מארת יהוה בבית רשע ונוה צדיקים יברך׃

\VS{34}אם ללצים הוא יליץ ולעניים יתן חן׃

\VS{35}כבוד חכמים ינחלו וכסילים מרים קלון׃



\par }\Chap{4}{\PP \VerseOne{1}שמעו בנים מוסר אב והקשיבו לדעת בינה׃

\VS{2}כי לקח טוב נתתי לכם תורתי אל תעזבו׃

\VS{3}כי בן הייתי לאבי רך ויחיד לפני אמי׃

\VS{4}וירני ויאמר לי יתמך דברי לבך שמר מצותי וחיה׃

\VS{5}קנה חכמה קנה בינה אל תשכח ואל תט מאמרי פי׃

\VS{6}אל תעזבה ותשמרך אהבה ותצרך׃

\VS{7}ראשית חכמה קנה חכמה ובכל קנינך קנה בינה׃

\VS{8}סלסלה ותרוממך תכבדך כי תחבקנה׃

\VS{9}תתן לראשך לוית חן עטרת תפארת תמגנך׃

\VS{10}שמע בני וקח אמרי וירבו לך שנות חיים׃

\VS{11}בדרך חכמה הרתיך הדרכתיך במעגלי ישר׃

\VS{12}בלכתך לא יצר צעדך ואם תרוץ לא תכשל׃

\VS{13}החזק במוסר אל תרף נצרה כי היא חייך׃

\VS{14}בארח רשעים אל תבא ואל תאשר בדרך רעים׃

\VS{15}פרעהו אל תעבר בו שטה מעליו ועבור׃

\VS{16}כי לא ישנו אם לא ירעו ונגזלה שנתם אם לא יכשולו׃

\VS{17}כי לחמו לחם רשע ויין חמסים ישתו׃

\VS{18}וארח צדיקים כאור נגה הולך ואור עד נכון היום׃

\VS{19}דרך רשעים כאפלה לא ידעו במה יכשלו׃

\VS{20}בני לדברי הקשיבה לאמרי הט אזנך׃

\VS{21}אל יליזו מעיניך שמרם בתוך לבבך׃

\VS{22}כי חיים הם למצאיהם ולכל בשרו מרפא׃

\VS{23}מכל משמר נצר לבך כי ממנו תוצאות חיים׃

\VS{24}הסר ממך עקשות פה ולזות שפתים הרחק ממך׃

\VS{25}עיניך לנכח יביטו ועפעפיך יישרו נגדך׃

\VS{26}פלס מעגל רגלך וכל דרכיך יכנו׃

\VS{27}אל תט ימין ושמאול הסר רגלך מרע׃



\par }\Chap{5}{\PP \VerseOne{1}בני לחכמתי הקשיבה לתבונתי הט אזנך׃

\VS{2}לשמר מזמות ודעת שפתיך ינצרו׃

\VS{3}כי נפת תטפנה שפתי זרה וחלק משמן חכה׃

\VS{4}ואחריתה מרה כלענה חדה כחרב פיות׃

\VS{5}רגליה ירדות מות שאול צעדיה יתמכו׃

\VS{6}ארח חיים פן תפלס נעו מעגלתיה לא תדע׃

\VS{7}ועתה בנים שמעו לי ואל תסורו מאמרי פי׃

\VS{8}הרחק מעליה דרכך ואל תקרב אל פתח ביתה׃

\VS{9}פן תתן לאחרים הודך ושנתיך לאכזרי׃

\VS{10}פן ישבעו זרים כחך ועצביך בבית נכרי׃

\VS{11}ונהמת באחריתך בכלות בשרך ושארך׃

\VS{12}ואמרת איך שנאתי מוסר ותוכחת נאץ לבי׃

\VS{13}ולא שמעתי בקול מורי ולמלמדי לא הטיתי אזני׃

\VS{14}כמעט הייתי בכל רע בתוך קהל ועדה׃

\VS{15}שתה מים מבורך ונזלים מתוך בארך׃

\VS{16}יפוצו מעינתיך חוצה ברחבות פלגי מים׃

\VS{17}יהיו לך לבדך ואין לזרים אתך׃

\VS{18}יהי מקורך ברוך ושמח מאשת נעורך׃

\VS{19}אילת אהבים ויעלת חן דדיה ירוך בכל עת באהבתה תשגה תמיד׃

\VS{20}ולמה תשגה בני בזרה ותחבק חק נכריה׃

\VS{21}כי נכח עיני יהוה דרכי איש וכל מעגלתיו מפלס׃

\VS{22}עוונותיו ילכדנו את הרשע ובחבלי חטאתו יתמך׃

\VS{23}הוא ימות באין מוסר וברב אולתו ישגה׃



\par }\Chap{6}{\PP \VerseOne{1}בני אם ערבת לרעך תקעת לזר כפיך׃

\VS{2}נוקשת באמרי פיך נלכדת באמרי פיך׃

\VS{3}עשה זאת אפוא בני והנצל כי באת בכף רעך לך התרפס ורהב רעיך׃

\VS{4}אל תתן שנה לעיניך ותנומה לעפעפיך׃

\VS{5}הנצל כצבי מיד וכצפור מיד יקוש׃

\VS{6}לך אל נמלה עצל ראה דרכיה וחכם׃

\VS{7}אשר אין לה קצין שטר ומשל׃

\VS{8}תכין בקיץ לחמה אגרה בקציר מאכלה׃

\VS{9}עד מתי עצל תשכב מתי תקום משנתך׃

\VS{10}מעט שנות מעט תנומות מעט חבק ידים לשכב׃

\VS{11}ובא כמהלך ראשך ומחסרך כאיש מגן׃

\VS{12}אדם בליעל איש און הולך עקשות פה׃

\VS{13}קרץ בעינו מלל ברגלו מרה באצבעתיו׃

\VS{14}תהפכות בלבו חרש רע בכל עת מדנים ישלח׃

\VS{15}על כן פתאם יבוא אידו פתע ישבר ואין מרפא׃

\VS{16}שש הנה שנא יהוה ושבע תועבות נפשו׃

\VS{17}עינים רמות לשון שקר וידים שפכות דם נקי׃

\VS{18}לב חרש מחשבות און רגלים ממהרות לרוץ לרעה׃

\VS{19}יפיח כזבים עד שקר ומשלח מדנים בין אחים׃

\VS{20}נצר בני מצות אביך ואל תטש תורת אמך׃

\VS{21}קשרם על לבך תמיד ענדם על גרגרתך׃

\VS{22}בהתהלכך תנחה אתך בשכבך תשמר עליך והקיצות היא תשיחך׃

\VS{23}כי נר מצוה ותורה אור ודרך חיים תוכחות מוסר׃

\VS{24}לשמרך מאשת רע מחלקת לשון נכריה׃

\VS{25}אל תחמד יפיה בלבבך ואל תקחך בעפעפיה׃

\VS{26}כי בעד אשה זונה עד ככר לחם ואשת איש נפש יקרה תצוד׃

\VS{27}היחתה איש אש בחיקו ובגדיו לא תשרפנה׃

\VS{28}אם יהלך איש על הגחלים ורגליו לא תכוינה׃

\VS{29}כן הבא אל אשת רעהו לא ינקה כל הנגע בה׃

\VS{30}לא יבוזו לגנב כי יגנוב למלא נפשו כי ירעב׃

\VS{31}ונמצא ישלם שבעתים את כל הון ביתו יתן׃

\VS{32}נאף אשה חסר לב משחית נפשו הוא יעשנה׃

\VS{33}נגע וקלון ימצא וחרפתו לא תמחה׃

\VS{34}כי קנאה חמת גבר ולא יחמול ביום נקם׃

\VS{35}לא ישא פני כל כפר ולא יאבה כי תרבה שחד׃



\par }\Chap{7}{\PP \VerseOne{1}בני שמר אמרי ומצותי תצפן אתך׃

\VS{2}שמר מצותי וחיה ותורתי כאישון עיניך׃

\VS{3}קשרם על אצבעתיך כתבם על לוח לבך׃

\VS{4}אמר לחכמה אחתי את ומדע לבינה תקרא׃

\VS{5}לשמרך מאשה זרה מנכריה אמריה החליקה׃

\VS{6}כי בחלון ביתי בעד אשנבי נשקפתי׃

\VS{7}וארא בפתאים אבינה בבנים נער חסר לב׃

\VS{8}עבר בשוק אצל פנה ודרך ביתה יצעד׃

\VS{9}בנשף בערב יום באישון לילה ואפלה׃

\VS{10}והנה אשה לקראתו שית זונה ונצרת לב׃

\VS{11}המיה היא וסררת בביתה לא ישכנו רגליה׃

\VS{12}פעם בחוץ פעם ברחבות ואצל כל פנה תארב׃

\VS{13}והחזיקה בו ונשקה לו העזה פניה ותאמר לו׃

\VS{14}זבחי שלמים עלי היום שלמתי נדרי׃

\VS{15}על כן יצאתי לקראתך לשחר פניך ואמצאך׃

\VS{16}מרבדים רבדתי ערשי חטבות אטון מצרים׃

\VS{17}נפתי משכבי מר אהלים וקנמון׃

\VS{18}לכה נרוה דדים עד הבקר נתעלסה באהבים׃

\VS{19}כי אין האיש בביתו הלך בדרך מרחוק׃

\VS{20}צרור הכסף לקח בידו ליום הכסא יבא ביתו׃

\VS{21}הטתו ברב לקחה בחלק שפתיה תדיחנו׃

\VS{22}הולך אחריה פתאם כשור אל טבח יבוא וכעכס אל מוסר אויל׃

\VS{23}עד יפלח חץ כבדו כמהר צפור אל פח ולא ידע כי בנפשו הוא׃

\VS{24}ועתה בנים שמעו לי והקשיבו לאמרי פי׃

\VS{25}אל ישט אל דרכיה לבך אל תתע בנתיבותיה׃

\VS{26}כי רבים חללים הפילה ועצמים כל הרגיה׃

\VS{27}דרכי שאול ביתה ירדות אל חדרי מות׃



\par }\Chap{8}{\PP \VerseOne{1}הלא חכמה תקרא ותבונה תתן קולה׃

\VS{2}בראש מרומים עלי דרך בית נתיבות נצבה׃

\VS{3}ליד שערים לפי קרת מבוא פתחים תרנה׃

\VS{4}אליכם אישים אקרא וקולי אל בני אדם׃

\VS{5}הבינו פתאים ערמה וכסילים הבינו לב׃

\VS{6}שמעו כי נגידים אדבר ומפתח שפתי מישרים׃

\VS{7}כי אמת יהגה חכי ותועבת שפתי רשע׃

\VS{8}בצדק כל אמרי פי אין בהם נפתל ועקש׃

\VS{9}כלם נכחים למבין וישרים למצאי דעת׃

\VS{10}קחו מוסרי ואל כסף ודעת מחרוץ נבחר׃

\VS{11}כי טובה חכמה מפנינים וכל חפצים לא ישוו בה׃

\VS{12}אני חכמה שכנתי ערמה ודעת מזמות אמצא׃

\VS{13}יראת יהוה שנאת רע גאה וגאון ודרך רע ופי תהפכות שנאתי׃

\VS{14}לי עצה ותושיה אני בינה לי גבורה׃

\VS{15}בי מלכים ימלכו ורוזנים יחקקו צדק׃

\VS{16}בי שרים ישרו ונדיבים כל שפטי צדק׃

\VS{17}אני אהביה אהב ומשחרי ימצאנני׃

\VS{18}עשר וכבוד אתי הון עתק וצדקה׃

\VS{19}טוב פריי מחרוץ ומפז ותבואתי מכסף נבחר׃

\VS{20}בארח צדקה אהלך בתוך נתיבות משפט׃

\VS{21}להנחיל אהבי יש ואצרתיהם אמלא׃

\VS{22}יהוה קנני ראשית דרכו קדם מפעליו מאז׃

\VS{23}מעולם נסכתי מראש מקדמי ארץ׃

\VS{24}באין תהמות חוללתי באין מעינות נכבדי מים׃

\VS{25}בטרם הרים הטבעו לפני גבעות חוללתי׃

\VS{26}עד לא עשה ארץ וחוצות וראש עפרות תבל׃

\VS{27}בהכינו שמים שם אני בחוקו חוג על פני תהום׃

\VS{28}באמצו שחקים ממעל בעזוז עינות תהום׃

\VS{29}בשומו לים חקו ומים לא יעברו פיו בחוקו מוסדי ארץ׃

\VS{30}ואהיה אצלו אמון ואהיה שעשעים יום יום משחקת לפניו בכל עת׃

\VS{31}משחקת בתבל ארצו ושעשעי את בני אדם׃

\VS{32}ועתה בנים שמעו לי ואשרי דרכי ישמרו׃

\VS{33}שמעו מוסר וחכמו ואל תפרעו׃

\VS{34}אשרי אדם שמע לי לשקד על דלתתי יום יום לשמר מזוזת פתחי׃

\VS{35}כי מצאי מצאי חיים ויפק רצון מיהוה׃

\VS{36}וחטאי חמס נפשו כל משנאי אהבו מות׃



\par }\Chap{9}{\PP \VerseOne{1}חכמות בנתה ביתה חצבה עמודיה שבעה׃

\VS{2}טבחה טבחה מסכה יינה אף ערכה שלחנה׃

\VS{3}שלחה נערתיה תקרא על גפי מרמי קרת׃

\VS{4}מי פתי יסר הנה חסר לב אמרה לו׃

\VS{5}לכו לחמו בלחמי ושתו ביין מסכתי׃

\VS{6}עזבו פתאים וחיו ואשרו בדרך בינה׃

\VS{7}יסר לץ לקח לו קלון ומוכיח לרשע מומו׃

\VS{8}אל תוכח לץ פן ישנאך הוכח לחכם ויאהבך׃

\VS{9}תן לחכם ויחכם עוד הודע לצדיק ויוסף לקח׃

\VS{10}תחלת חכמה יראת יהוה ודעת קדשים בינה׃

\VS{11}כי בי ירבו ימיך ויוסיפו לך שנות חיים׃

\VS{12}אם חכמת חכמת לך ולצת לבדך תשא׃

\VS{13}אשת כסילות המיה פתיות ובל ידעה מה׃

\VS{14}וישבה לפתח ביתה על כסא מרמי קרת׃

\VS{15}לקרא לעברי דרך המישרים ארחותם׃

\VS{16}מי פתי יסר הנה וחסר לב ואמרה לו׃

\VS{17}מים גנובים ימתקו ולחם סתרים ינעם׃

\VS{18}ולא ידע כי רפאים שם בעמקי שאול קראיה׃



\par }\Chap{10}{\PP \VerseOne{1}משלי שלמה בן חכם ישמח אב ובן כסיל תוגת אמו׃

\VS{2}לא יועילו אוצרות רשע וצדקה תציל ממות׃

\VS{3}לא ירעיב יהוה נפש צדיק והות רשעים יהדף׃

\VS{4}ראש עשה כף רמיה ויד חרוצים תעשיר׃

\VS{5}אגר בקיץ בן משכיל נרדם בקציר בן מביש׃

\VS{6}ברכות לראש צדיק ופי רשעים יכסה חמס׃

\VS{7}זכר צדיק לברכה ושם רשעים ירקב׃

\VS{8}חכם לב יקח מצות ואויל שפתים ילבט׃

\VS{9}הולך בתם ילך בטח ומעקש דרכיו יודע׃

\VS{10}קרץ עין יתן עצבת ואויל שפתים ילבט׃

\VS{11}מקור חיים פי צדיק ופי רשעים יכסה חמס׃

\VS{12}שנאה תעורר מדנים ועל כל פשעים תכסה אהבה׃

\VS{13}בשפתי נבון תמצא חכמה ושבט לגו חסר לב׃

\VS{14}חכמים יצפנו דעת ופי אויל מחתה קרבה׃

\VS{15}הון עשיר קרית עזו מחתת דלים רישם׃

\VS{16}פעלת צדיק לחיים תבואת רשע לחטאת׃

\VS{17}ארח לחיים שומר מוסר ועוזב תוכחת מתעה׃

\VS{18}מכסה שנאה שפתי שקר ומוצא דבה הוא כסיל׃

\VS{19}ברב דברים לא יחדל פשע וחשך שפתיו משכיל׃

\VS{20}כסף נבחר לשון צדיק לב רשעים כמעט׃

\VS{21}שפתי צדיק ירעו רבים ואוילים בחסר לב ימותו׃

\VS{22}ברכת יהוה היא תעשיר ולא יוסף עצב עמה׃

\VS{23}כשחוק לכסיל עשות זמה וחכמה לאיש תבונה׃

\VS{24}מגורת רשע היא תבואנו ותאות צדיקים יתן׃

\VS{25}כעבור סופה ואין רשע וצדיק יסוד עולם׃

\VS{26}כחמץ לשנים וכעשן לעינים כן העצל לשלחיו׃

\VS{27}יראת יהוה תוסיף ימים ושנות רשעים תקצרנה׃

\VS{28}תוחלת צדיקים שמחה ותקות רשעים תאבד׃

\VS{29}מעוז לתם דרך יהוה ומחתה לפעלי און׃

\VS{30}צדיק לעולם בל ימוט ורשעים לא ישכנו ארץ׃

\VS{31}פי צדיק ינוב חכמה ולשון תהפכות תכרת׃

\VS{32}שפתי צדיק ידעון רצון ופי רשעים תהפכות׃



\par }\Chap{11}{\PP \VerseOne{1}מאזני מרמה תועבת יהוה ואבן שלמה רצונו׃

\VS{2}בא זדון ויבא קלון ואת צנועים חכמה׃

\VS{3}תמת ישרים תנחם וסלף בוגדים ושדם׃

\VS{4}לא יועיל הון ביום עברה וצדקה תציל ממות׃

\VS{5}צדקת תמים תישר דרכו וברשעתו יפל רשע׃

\VS{6}צדקת ישרים תצילם ובהות בגדים ילכדו׃

\VS{7}במות אדם רשע תאבד תקוה ותוחלת אונים אבדה׃

\VS{8}צדיק מצרה נחלץ ויבא רשע תחתיו׃

\VS{9}בפה חנף ישחת רעהו ובדעת צדיקים יחלצו׃

\VS{10}בטוב צדיקים תעלץ קריה ובאבד רשעים רנה׃

\VS{11}בברכת ישרים תרום קרת ובפי רשעים תהרס׃

\VS{12}בז לרעהו חסר לב ואיש תבונות יחריש׃

\VS{13}הולך רכיל מגלה סוד ונאמן רוח מכסה דבר׃

\VS{14}באין תחבלות יפל עם ותשועה ברב יועץ׃

\VS{15}רע ירוע כי ערב זר ושנא תקעים בוטח׃

\VS{16}אשת חן תתמך כבוד ועריצים יתמכו עשר׃

\VS{17}גמל נפשו איש חסד ועכר שארו אכזרי׃

\VS{18}רשע עשה פעלת שקר וזרע צדקה שכר אמת׃

\VS{19}כן צדקה לחיים ומרדף רעה למותו׃

\VS{20}תועבת יהוה עקשי לב ורצונו תמימי דרך׃

\VS{21}יד ליד לא ינקה רע וזרע צדיקים נמלט׃

\VS{22}נזם זהב באף חזיר אשה יפה וסרת טעם׃

\VS{23}תאות צדיקים אך טוב תקות רשעים עברה׃

\VS{24}יש מפזר ונוסף עוד וחושך מישר אך למחסור׃

\VS{25}נפש ברכה תדשן ומרוה גם הוא יורא׃

\VS{26}מנע בר יקבהו לאום וברכה לראש משביר׃

\VS{27}שחר טוב יבקש רצון ודרש רעה תבואנו׃

\VS{28}בוטח בעשרו הוא יפל וכעלה צדיקים יפרחו׃

\VS{29}עוכר ביתו ינחל רוח ועבד אויל לחכם לב׃

\VS{30}פרי צדיק עץ חיים ולקח נפשות חכם׃

\VS{31}הן צדיק בארץ ישלם אף כי רשע וחוטא׃



\par }\Chap{12}{\PP \VerseOne{1}אהב מוסר אהב דעת ושנא תוכחת בער׃

\VS{2}טוב יפיק רצון מיהוה ואיש מזמות ירשיע׃

\VS{3}לא יכון אדם ברשע ושרש צדיקים בל ימוט׃

\VS{4}אשת חיל עטרת בעלה וכרקב בעצמותיו מבישה׃

\VS{5}מחשבות צדיקים משפט תחבלות רשעים מרמה׃

\VS{6}דברי רשעים ארב דם ופי ישרים יצילם׃

\VS{7}הפוך רשעים ואינם ובית צדיקים יעמד׃

\VS{8}לפי שכלו יהלל איש ונעוה לב יהיה לבוז׃

\VS{9}טוב נקלה ועבד לו ממתכבד וחסר לחם׃

\VS{10}יודע צדיק נפש בהמתו ורחמי רשעים אכזרי׃

\VS{11}עבד אדמתו ישבע לחם ומרדף ריקים חסר לב׃

\VS{12}חמד רשע מצוד רעים ושרש צדיקים יתן׃

\VS{13}בפשע שפתים מוקש רע ויצא מצרה צדיק׃

\VS{14}מפרי פי איש ישבע טוב וגמול ידי אדם ישוב לו׃

\VS{15}דרך אויל ישר בעיניו ושמע לעצה חכם׃

\VS{16}אויל ביום יודע כעסו וכסה קלון ערום׃

\VS{17}יפיח אמונה יגיד צדק ועד שקרים מרמה׃

\VS{18}יש בוטה כמדקרות חרב ולשון חכמים מרפא׃

\VS{19}שפת אמת תכון לעד ועד ארגיעה לשון שקר׃

\VS{20}מרמה בלב חרשי רע וליעצי שלום שמחה׃

\VS{21}לא יאנה לצדיק כל און ורשעים מלאו רע׃

\VS{22}תועבת יהוה שפתי שקר ועשי אמונה רצונו׃

\VS{23}אדם ערום כסה דעת ולב כסילים יקרא אולת׃

\VS{24}יד חרוצים תמשול ורמיה תהיה למס׃

\VS{25}דאגה בלב איש ישחנה ודבר טוב ישמחנה׃

\VS{26}יתר מרעהו צדיק ודרך רשעים תתעם׃

\VS{27}לא יחרך רמיה צידו והון אדם יקר חרוץ׃

\VS{28}בארח צדקה חיים ודרך נתיבה אל מות׃



\par }\Chap{13}{\PP \VerseOne{1}בן חכם מוסר אב ולץ לא שמע גערה׃

\VS{2}מפרי פי איש יאכל טוב ונפש בגדים חמס׃

\VS{3}נצר פיו שמר נפשו פשק שפתיו מחתה לו׃

\VS{4}מתאוה ואין נפשו עצל ונפש חרצים תדשן׃

\VS{5}דבר שקר ישנא צדיק ורשע יבאיש ויחפיר׃

\VS{6}צדקה תצר תם דרך ורשעה תסלף חטאת׃

\VS{7}יש מתעשר ואין כל מתרושש והון רב׃

\VS{8}כפר נפש איש עשרו ורש לא שמע גערה׃

\VS{9}אור צדיקים ישמח ונר רשעים ידעך׃

\VS{10}רק בזדון יתן מצה ואת נועצים חכמה׃

\VS{11}הון מהבל ימעט וקבץ על יד ירבה׃

\VS{12}תוחלת ממשכה מחלה לב ועץ חיים תאוה באה׃

\VS{13}בז לדבר יחבל לו וירא מצוה הוא ישלם׃

\VS{14}תורת חכם מקור חיים לסור ממקשי מות׃

\VS{15}שכל טוב יתן חן ודרך בגדים איתן׃

\VS{16}כל ערום יעשה בדעת וכסיל יפרש אולת׃

\VS{17}מלאך רשע יפל ברע וציר אמונים מרפא׃

\VS{18}ריש וקלון פורע מוסר ושומר תוכחת יכבד׃

\VS{19}תאוה נהיה תערב לנפש ותועבת כסילים סור מרע׃

\VS{20}הלוך את חכמים וחכם ורעה כסילים ירוע׃

\VS{21}חטאים תרדף רעה ואת צדיקים ישלם טוב׃

\VS{22}טוב ינחיל בני בנים וצפון לצדיק חיל חוטא׃

\VS{23}רב אכל ניר ראשים ויש נספה בלא משפט׃

\VS{24}חושך שבטו שונא בנו ואהבו שחרו מוסר׃

\VS{25}צדיק אכל לשבע נפשו ובטן רשעים תחסר׃



\par }\Chap{14}{\PP \VerseOne{1}חכמות נשים בנתה ביתה ואולת בידיה תהרסנו׃

\VS{2}הולך בישרו ירא יהוה ונלוז דרכיו בוזהו׃

\VS{3}בפי אויל חטר גאוה ושפתי חכמים תשמורם׃

\VS{4}באין אלפים אבוס בר ורב תבואות בכח שור׃

\VS{5}עד אמונים לא יכזב ויפיח כזבים עד שקר׃

\VS{6}בקש לץ חכמה ואין ודעת לנבון נקל׃

\VS{7}לך מנגד לאיש כסיל ובל ידעת שפתי דעת׃

\VS{8}חכמת ערום הבין דרכו ואולת כסילים מרמה׃

\VS{9}אולים יליץ אשם ובין ישרים רצון׃

\VS{10}לב יודע מרת נפשו ובשמחתו לא יתערב זר׃

\VS{11}בית רשעים ישמד ואהל ישרים יפריח׃

\VS{12}יש דרך ישר לפני איש ואחריתה דרכי מות׃

\VS{13}גם בשחוק יכאב לב ואחריתה שמחה תוגה׃

\VS{14}מדרכיו ישבע סוג לב ומעליו איש טוב׃

\VS{15}פתי יאמין לכל דבר וערום יבין לאשרו׃

\VS{16}חכם ירא וסר מרע וכסיל מתעבר ובוטח׃

\VS{17}קצר אפים יעשה אולת ואיש מזמות ישנא׃

\VS{18}נחלו פתאים אולת וערומים יכתרו דעת׃

\VS{19}שחו רעים לפני טובים ורשעים על שערי צדיק׃

\VS{20}גם לרעהו ישנא רש ואהבי עשיר רבים׃

\VS{21}בז לרעהו חוטא ומחונן עניים אשריו׃

\VS{22}הלוא יתעו חרשי רע וחסד ואמת חרשי טוב׃

\VS{23}בכל עצב יהיה מותר ודבר שפתים אך למחסור׃

\VS{24}עטרת חכמים עשרם אולת כסילים אולת׃

\VS{25}מציל נפשות עד אמת ויפח כזבים מרמה׃

\VS{26}ביראת יהוה מבטח עז ולבניו יהיה מחסה׃

\VS{27}יראת יהוה מקור חיים לסור ממקשי מות׃

\VS{28}ברב עם הדרת מלך ובאפס לאם מחתת רזון׃

\VS{29}ארך אפים רב תבונה וקצר רוח מרים אולת׃

\VS{30}חיי בשרים לב מרפא ורקב עצמות קנאה׃

\VS{31}עשק דל חרף עשהו ומכבדו חנן אביון׃

\VS{32}ברעתו ידחה רשע וחסה במותו צדיק׃

\VS{33}בלב נבון תנוח חכמה ובקרב כסילים תודע׃

\VS{34}צדקה תרומם גוי וחסד לאמים חטאת׃

\VS{35}רצון מלך לעבד משכיל ועברתו תהיה מביש׃



\par }\Chap{15}{\PP \VerseOne{1}מענה רך ישיב חמה ודבר עצב יעלה אף׃

\VS{2}לשון חכמים תיטיב דעת ופי כסילים יביע אולת׃

\VS{3}בכל מקום עיני יהוה צפות רעים וטובים׃

\VS{4}מרפא לשון עץ חיים וסלף בה שבר ברוח׃

\VS{5}אויל ינאץ מוסר אביו ושמר תוכחת יערם׃

\VS{6}בית צדיק חסן רב ובתבואת רשע נעכרת׃

\VS{7}שפתי חכמים יזרו דעת ולב כסילים לא כן׃

\VS{8}זבח רשעים תועבת יהוה ותפלת ישרים רצונו׃

\VS{9}תועבת יהוה דרך רשע ומרדף צדקה יאהב׃

\VS{10}מוסר רע לעזב ארח שונא תוכחת ימות׃

\VS{11}שאול ואבדון נגד יהוה אף כי לבות בני אדם׃

\VS{12}לא יאהב לץ הוכח לו אל חכמים לא ילך׃

\VS{13}לב שמח ייטב פנים ובעצבת לב רוח נכאה׃

\VS{14}לב נבון יבקש דעת ופני כסילים ירעה אולת׃

\VS{15}כל ימי עני רעים וטוב לב משתה תמיד׃

\VS{16}טוב מעט ביראת יהוה מאוצר רב ומהומה בו׃

\VS{17}טוב ארחת ירק ואהבה שם משור אבוס ושנאה בו׃

\VS{18}איש חמה יגרה מדון וארך אפים ישקיט ריב׃

\VS{19}דרך עצל כמשכת חדק וארח ישרים סללה׃

\VS{20}בן חכם ישמח אב וכסיל אדם בוזה אמו׃

\VS{21}אולת שמחה לחסר לב ואיש תבונה יישר לכת׃

\VS{22}הפר מחשבות באין סוד וברב יועצים תקום׃

\VS{23}שמחה לאיש במענה פיו ודבר בעתו מה טוב׃

\VS{24}ארח חיים למעלה למשכיל למען סור משאול מטה׃

\VS{25}בית גאים יסח יהוה ויצב גבול אלמנה׃

\VS{26}תועבת יהוה מחשבות רע וטהרים אמרי נעם׃

\VS{27}עכר ביתו בוצע בצע ושונא מתנת יחיה׃

\VS{28}לב צדיק יהגה לענות ופי רשעים יביע רעות׃

\VS{29}רחוק יהוה מרשעים ותפלת צדיקים ישמע׃

\VS{30}מאור עינים ישמח לב שמועה טובה תדשן עצם׃

\VS{31}אזן שמעת תוכחת חיים בקרב חכמים תלין׃

\VS{32}פורע מוסר מואס נפשו ושומע תוכחת קונה לב׃

\VS{33}יראת יהוה מוסר חכמה ולפני כבוד ענוה׃



\par }\Chap{16}{\PP \VerseOne{1}לאדם מערכי לב ומיהוה מענה לשון׃

\VS{2}כל דרכי איש זך בעיניו ותכן רוחות יהוה׃

\VS{3}גל אל יהוה מעשיך ויכנו מחשבתיך׃

\VS{4}כל פעל יהוה למענהו וגם רשע ליום רעה׃

\VS{5}תועבת יהוה כל גבה לב יד ליד לא ינקה׃

\VS{6}בחסד ואמת יכפר עון וביראת יהוה סור מרע׃

\VS{7}ברצות יהוה דרכי איש גם אויביו ישלם אתו׃

\VS{8}טוב מעט בצדקה מרב תבואות בלא משפט׃

\VS{9}לב אדם יחשב דרכו ויהוה יכין צעדו׃

\VS{10}קסם על שפתי מלך במשפט לא ימעל פיו׃

\VS{11}פלס ומאזני משפט ליהוה מעשהו כל אבני כיס׃

\VS{12}תועבת מלכים עשות רשע כי בצדקה יכון כסא׃

\VS{13}רצון מלכים שפתי צדק ודבר ישרים יאהב׃

\VS{14}חמת מלך מלאכי מות ואיש חכם יכפרנה׃

\VS{15}באור פני מלך חיים ורצונו כעב מלקוש׃

\VS{16}קנה חכמה מה טוב מחרוץ וקנות בינה נבחר מכסף׃

\VS{17}מסלת ישרים סור מרע שמר נפשו נצר דרכו׃

\VS{18}לפני שבר גאון ולפני כשלון גבה רוח׃

\VS{19}טוב שפל רוח את עניים מחלק שלל את גאים׃

\VS{20}משכיל על דבר ימצא טוב ובוטח ביהוה אשריו׃

\VS{21}לחכם לב יקרא נבון ומתק שפתים יסיף לקח׃

\VS{22}מקור חיים שכל בעליו ומוסר אולים אולת׃

\VS{23}לב חכם ישכיל פיהו ועל שפתיו יסיף לקח׃

\VS{24}צוף דבש אמרי נעם מתוק לנפש ומרפא לעצם׃

\VS{25}יש דרך ישר לפני איש ואחריתה דרכי מות׃

\VS{26}נפש עמל עמלה לו כי אכף עליו פיהו׃

\VS{27}איש בליעל כרה רעה ועל שפתיו כאש צרבת׃

\VS{28}איש תהפכות ישלח מדון ונרגן מפריד אלוף׃

\VS{29}איש חמס יפתה רעהו והוליכו בדרך לא טוב׃

\VS{30}עצה עיניו לחשב תהפכות קרץ שפתיו כלה רעה׃

\VS{31}עטרת תפארת שיבה בדרך צדקה תמצא׃

\VS{32}טוב ארך אפים מגבור ומשל ברוחו מלכד עיר׃

\VS{33}בחיק יוטל את הגורל ומיהוה כל משפטו׃



\par }\Chap{17}{\PP \VerseOne{1}טוב פת חרבה ושלוה בה מבית מלא זבחי ריב׃

\VS{2}עבד משכיל ימשל בבן מביש ובתוך אחים יחלק נחלה׃

\VS{3}מצרף לכסף וכור לזהב ובחן לבות יהוה׃

\VS{4}מרע מקשיב על שפת און שקר מזין על לשון הות׃

\VS{5}לעג לרש חרף עשהו שמח לאיד לא ינקה׃

\VS{6}עטרת זקנים בני בנים ותפארת בנים אבותם׃

\VS{7}לא נאוה לנבל שפת יתר אף כי לנדיב שפת שקר׃

\VS{8}אבן חן השחד בעיני בעליו אל כל אשר יפנה ישכיל׃

\VS{9}מכסה פשע מבקש אהבה ושנה בדבר מפריד אלוף׃

\VS{10}תחת גערה במבין מהכות כסיל מאה׃

\VS{11}אך מרי יבקש רע ומלאך אכזרי ישלח בו׃

\VS{12}פגוש דב שכול באיש ואל כסיל באולתו׃

\VS{13}משיב רעה תחת טובה לא תמיש רעה מביתו׃

\VS{14}פוטר מים ראשית מדון ולפני התגלע הריב נטוש׃

\VS{15}מצדיק רשע ומרשיע צדיק תועבת יהוה גם שניהם׃

\VS{16}למה זה מחיר ביד כסיל לקנות חכמה ולב אין׃

\VS{17}בכל עת אהב הרע ואח לצרה יולד׃

\VS{18}אדם חסר לב תוקע כף ערב ערבה לפני רעהו׃

\VS{19}אהב פשע אהב מצה מגביה פתחו מבקש שבר׃

\VS{20}עקש לב לא ימצא טוב ונהפך בלשונו יפול ברעה׃

\VS{21}ילד כסיל לתוגה לו ולא ישמח אבי נבל׃

\VS{22}לב שמח ייטב גהה ורוח נכאה תיבש גרם׃

\VS{23}שחד מחיק רשע יקח להטות ארחות משפט׃

\VS{24}את פני מבין חכמה ועיני כסיל בקצה ארץ׃

\VS{25}כעס לאביו בן כסיל וממר ליולדתו׃

\VS{26}גם ענוש לצדיק לא טוב להכות נדיבים על ישר׃

\VS{27}חושך אמריו יודע דעת וקר רוח איש תבונה׃

\VS{28}גם אויל מחריש חכם יחשב אטם שפתיו נבון׃



\par }\Chap{18}{\PP \VerseOne{1}לתאוה יבקש נפרד בכל תושיה יתגלע׃

\VS{2}לא יחפץ כסיל בתבונה כי אם בהתגלות לבו׃

\VS{3}בבוא רשע בא גם בוז ועם קלון חרפה׃

\VS{4}מים עמקים דברי פי איש נחל נבע מקור חכמה׃

\VS{5}שאת פני רשע לא טוב להטות צדיק במשפט׃

\VS{6}שפתי כסיל יבאו בריב ופיו למהלמות יקרא׃

\VS{7}פי כסיל מחתה לו ושפתיו מוקש נפשו׃

\VS{8}דברי נרגן כמתלהמים והם ירדו חדרי בטן׃

\VS{9}גם מתרפה במלאכתו אח הוא לבעל משחית׃

\VS{10}מגדל עז שם יהוה בו ירוץ צדיק ונשגב׃

\VS{11}הון עשיר קרית עזו וכחומה נשגבה במשכיתו׃

\VS{12}לפני שבר יגבה לב איש ולפני כבוד ענוה׃

\VS{13}משיב דבר בטרם ישמע אולת היא לו וכלמה׃

\VS{14}רוח איש יכלכל מחלהו ורוח נכאה מי ישאנה׃

\VS{15}לב נבון יקנה דעת ואזן חכמים תבקש דעת׃

\VS{16}מתן אדם ירחיב לו ולפני גדלים ינחנו׃

\VS{17}צדיק הראשון בריבו יבא רעהו וחקרו׃

\VS{18}מדינים ישבית הגורל ובין עצומים יפריד׃

\VS{19}אח נפשע מקרית עז ומדונים כבריח ארמון׃

\VS{20}מפרי פי איש תשבע בטנו תבואת שפתיו ישבע׃

\VS{21}מות וחיים ביד לשון ואהביה יאכל פריה׃

\VS{22}מצא אשה מצא טוב ויפק רצון מיהוה׃

\VS{23}תחנונים ידבר רש ועשיר יענה עזות׃

\VS{24}איש רעים להתרעע ויש אהב דבק מאח׃



\par }\Chap{19}{\PP \VerseOne{1}טוב רש הולך בתמו מעקש שפתיו והוא כסיל׃

\VS{2}גם בלא דעת נפש לא טוב ואץ ברגלים חוטא׃

\VS{3}אולת אדם תסלף דרכו ועל יהוה יזעף לבו׃

\VS{4}הון יסיף רעים רבים ודל מרעהו יפרד׃

\VS{5}עד שקרים לא ינקה ויפיח כזבים לא ימלט׃

\VS{6}רבים יחלו פני נדיב וכל הרע לאיש מתן׃

\VS{7}כל אחי רש שנאהו אף כי מרעהו רחקו ממנו מרדף אמרים לא המה׃

\VS{8}קנה לב אהב נפשו שמר תבונה למצא טוב׃

\VS{9}עד שקרים לא ינקה ויפיח כזבים יאבד׃

\VS{10}לא נאוה לכסיל תענוג אף כי לעבד משל בשרים׃

\VS{11}שכל אדם האריך אפו ותפארתו עבר על פשע׃

\VS{12}נהם ככפיר זעף מלך וכטל על עשב רצונו׃

\VS{13}הות לאביו בן כסיל ודלף טרד מדיני אשה׃

\VS{14}בית והון נחלת אבות ומיהוה אשה משכלת׃

\VS{15}עצלה תפיל תרדמה ונפש רמיה תרעב׃

\VS{16}שמר מצוה שמר נפשו בוזה דרכיו יומת׃

\VS{17}מלוה יהוה חונן דל וגמלו ישלם לו׃

\VS{18}יסר בנך כי יש תקוה ואל המיתו אל תשא נפשך׃

\VS{19}גרל חמה נשא ענש כי אם תציל ועוד תוסף׃

\VS{20}שמע עצה וקבל מוסר למען תחכם באחריתך׃

\VS{21}רבות מחשבות בלב איש ועצת יהוה היא תקום׃

\VS{22}תאות אדם חסדו וטוב רש מאיש כזב׃

\VS{23}יראת יהוה לחיים ושבע ילין בל יפקד רע׃

\VS{24}טמן עצל ידו בצלחת גם אל פיהו לא ישיבנה׃

\VS{25}לץ תכה ופתי יערם והוכיח לנבון יבין דעת׃

\VS{26}משדד אב יבריח אם בן מביש ומחפיר׃

\VS{27}חדל בני לשמע מוסר לשגות מאמרי דעת׃

\VS{28}עד בליעל יליץ משפט ופי רשעים יבלע און׃

\VS{29}נכונו ללצים שפטים ומהלמות לגו כסילים׃



\par }\Chap{20}{\PP \VerseOne{1}לץ היין המה שכר וכל שגה בו לא יחכם׃

\VS{2}נהם ככפיר אימת מלך מתעברו חוטא נפשו׃

\VS{3}כבוד לאיש שבת מריב וכל אויל יתגלע׃

\VS{4}מחרף עצל לא יחרש ישאל בקציר ואין׃

\VS{5}מים עמקים עצה בלב איש ואיש תבונה ידלנה׃

\VS{6}רב אדם יקרא איש חסדו ואיש אמונים מי ימצא׃

\VS{7}מתהלך בתמו צדיק אשרי בניו אחריו׃

\VS{8}מלך יושב על כסא דין מזרה בעיניו כל רע׃

\VS{9}מי יאמר זכיתי לבי טהרתי מחטאתי׃

\VS{10}אבן ואבן איפה ואיפה תועבת יהוה גם שניהם׃

\VS{11}גם במעלליו יתנכר נער אם זך ואם ישר פעלו׃

\VS{12}אזן שמעת ועין ראה יהוה עשה גם שניהם׃

\VS{13}אל תאהב שנה פן תורש פקח עיניך שבע לחם׃

\VS{14}רע רע יאמר הקונה ואזל לו אז יתהלל׃

\VS{15}יש זהב ורב פנינים וכלי יקר שפתי דעת׃

\VS{16}לקח בגדו כי ערב זר ובעד נכרים חבלהו׃

\VS{17}ערב לאיש לחם שקר ואחר ימלא פיהו חצץ׃

\VS{18}מחשבות בעצה תכון ובתחבלות עשה מלחמה׃

\VS{19}גולה סוד הולך רכיל ולפתה שפתיו לא תתערב׃

\VS{20}מקלל אביו ואמו ידעך נרו באישון חשך׃

\VS{21}נחלה מבחלת בראשנה ואחריתה לא תברך׃

\VS{22}אל תאמר אשלמה רע קוה ליהוה וישע לך׃

\VS{23}תועבת יהוה אבן ואבן ומאזני מרמה לא טוב׃

\VS{24}מיהוה מצעדי גבר ואדם מה יבין דרכו׃

\VS{25}מוקש אדם ילע קדש ואחר נדרים לבקר׃

\VS{26}מזרה רשעים מלך חכם וישב עליהם אופן׃

\VS{27}נר יהוה נשמת אדם חפש כל חדרי בטן׃

\VS{28}חסד ואמת יצרו מלך וסעד בחסד כסאו׃

\VS{29}תפארת בחורים כחם והדר זקנים שיבה׃

\VS{30}חברות פצע תמריק ברע ומכות חדרי בטן׃



\par }\Chap{21}{\PP \VerseOne{1}פלגי מים לב מלך ביד יהוה על כל אשר יחפץ יטנו׃

\VS{2}כל דרך איש ישר בעיניו ותכן לבות יהוה׃

\VS{3}עשה צדקה ומשפט נבחר ליהוה מזבח׃

\VS{4}רום עינים ורחב לב נר רשעים חטאת׃

\VS{5}מחשבות חרוץ אך למותר וכל אץ אך למחסור׃

\VS{6}פעל אוצרות בלשון שקר הבל נדף מבקשי מות׃

\VS{7}שד רשעים יגורם כי מאנו לעשות משפט׃

\VS{8}הפכפך דרך איש וזר וזך ישר פעלו׃

\VS{9}טוב לשבת על פנת גג מאשת מדונים ובית חבר׃

\VS{10}נפש רשע אותה רע לא יחן בעיניו רעהו׃

\VS{11}בענש לץ יחכם פתי ובהשכיל לחכם יקח דעת׃

\VS{12}משכיל צדיק לבית רשע מסלף רשעים לרע׃

\VS{13}אטם אזנו מזעקת דל גם הוא יקרא ולא יענה׃

\VS{14}מתן בסתר יכפה אף ושחד בחק חמה עזה׃

\VS{15}שמחה לצדיק עשות משפט ומחתה לפעלי און׃

\VS{16}אדם תועה מדרך השכל בקהל רפאים ינוח׃

\VS{17}איש מחסור אהב שמחה אהב יין ושמן לא יעשיר׃

\VS{18}כפר לצדיק רשע ותחת ישרים בוגד׃

\VS{19}טוב שבת בארץ מדבר מאשת מדונים וכעס׃

\VS{20}אוצר נחמד ושמן בנוה חכם וכסיל אדם יבלענו׃

\VS{21}רדף צדקה וחסד ימצא חיים צדקה וכבוד׃

\VS{22}עיר גברים עלה חכם וירד עז מבטחה׃

\VS{23}שמר פיו ולשונו שמר מצרות נפשו׃

\VS{24}זד יהיר לץ שמו עושה בעברת זדון׃

\VS{25}תאות עצל תמיתנו כי מאנו ידיו לעשות׃

\VS{26}כל היום התאוה תאוה וצדיק יתן ולא יחשך׃

\VS{27}זבח רשעים תועבה אף כי בזמה יביאנו׃

\VS{28}עד כזבים יאבד ואיש שומע לנצח ידבר׃

\VS{29}העז איש רשע בפניו וישר הוא יכין דרכיו׃

\VS{30}אין חכמה ואין תבונה ואין עצה לנגד יהוה׃

\VS{31}סוס מוכן ליום מלחמה וליהוה התשועה׃



\par }\Chap{22}{\PP \VerseOne{1}נבחר שם מעשר רב מכסף ומזהב חן טוב׃

\VS{2}עשיר ורש נפגשו עשה כלם יהוה׃

\VS{3}ערום ראה רעה ויסתר ופתיים עברו ונענשו׃

\VS{4}עקב ענוה יראת יהוה עשר וכבוד וחיים׃

\VS{5}צנים פחים בדרך עקש שומר נפשו ירחק מהם׃

\VS{6}חנך לנער על פי דרכו גם כי יזקין לא יסור ממנה׃

\VS{7}עשיר ברשים ימשול ועבד לוה לאיש מלוה׃

\VS{8}זורע עולה יקצור און ושבט עברתו יכלה׃

\VS{9}טוב עין הוא יברך כי נתן מלחמו לדל׃

\VS{10}גרש לץ ויצא מדון וישבת דין וקלון׃

\VS{11}אהב טהור לב חן שפתיו רעהו מלך׃

\VS{12}עיני יהוה נצרו דעת ויסלף דברי בגד׃

\VS{13}אמר עצל ארי בחוץ בתוך רחבות ארצח׃

\VS{14}שוחה עמקה פי זרות זעום יהוה יפול שם׃

\VS{15}אולת קשורה בלב נער שבט מוסר ירחיקנה ממנו׃

\VS{16}עשק דל להרבות לו נתן לעשיר אך למחסור׃

\VS{17}הט אזנך ושמע דברי חכמים ולבך תשית לדעתי׃

\VS{18}כי נעים כי תשמרם בבטנך יכנו יחדו על שפתיך׃

\VS{19}להיות ביהוה מבטחך הודעתיך היום אף אתה׃

\VS{20}הלא כתבתי לך שלשום במועצות ודעת׃

\VS{21}להודיעך קשט אמרי אמת להשיב אמרים אמת לשלחיך׃

\VS{22}אל תגזל דל כי דל הוא ואל תדכא עני בשער׃

\VS{23}כי יהוה יריב ריבם וקבע את קבעיהם נפש׃

\VS{24}אל תתרע את בעל אף ואת איש חמות לא תבוא׃

\VS{25}פן תאלף ארחתו ולקחת מוקש לנפשך׃

\VS{26}אל תהי בתקעי כף בערבים משאות׃

\VS{27}אם אין לך לשלם למה יקח משכבך מתחתיך׃

\VS{28}אל תסג גבול עולם אשר עשו אבותיך׃

\VS{29}חזית איש מהיר במלאכתו לפני מלכים יתיצב בל יתיצב לפני חשכים׃



\par }\Chap{23}{\PP \VerseOne{1}כי תשב ללחום את מושל בין תבין את אשר לפניך׃

\VS{2}ושמת שכין בלעך אם בעל נפש אתה׃

\VS{3}אל תתאו למטעמותיו והוא לחם כזבים׃

\VS{4}אל תיגע להעשיר מבינתך חדל׃

\VS{5}התעוף עיניך בו ואיננו כי עשה יעשה לו כנפים כנשר ועיף השמים׃

\VS{6}אל תלחם את לחם רע עין ואל תתאו למטעמתיו׃

\VS{7}כי כמו שער בנפשו כן הוא אכל ושתה יאמר לך ולבו בל עמך׃

\VS{8}פתך אכלת תקיאנה ושחת דבריך הנעימים׃

\VS{9}באזני כסיל אל תדבר כי יבוז לשכל מליך׃

\VS{10}אל תסג גבול עולם ובשדי יתומים אל תבא׃

\VS{11}כי גאלם חזק הוא יריב את ריבם אתך׃

\VS{12}הביאה למוסר לבך ואזנך לאמרי דעת׃

\VS{13}אל תמנע מנער מוסר כי תכנו בשבט לא ימות׃

\VS{14}אתה בשבט תכנו ונפשו משאול תציל׃

\VS{15}בני אם חכם לבך ישמח לבי גם אני׃

\VS{16}ותעלזנה כליותי בדבר שפתיך מישרים׃

\VS{17}אל יקנא לבך בחטאים כי אם ביראת יהוה כל היום׃

\VS{18}כי אם יש אחרית ותקותך לא תכרת׃

\VS{19}שמע אתה בני וחכם ואשר בדרך לבך׃

\VS{20}אל תהי בסבאי יין בזללי בשר למו׃

\VS{21}כי סבא וזולל יורש וקרעים תלביש נומה׃

\VS{22}שמע לאביך זה ילדך ואל תבוז כי זקנה אמך׃

\VS{23}אמת קנה ואל תמכר חכמה ומוסר ובינה׃

\VS{24}גול יגול אבי צדיק יולד חכם וישמח בו׃

\VS{25}ישמח אביך ואמך ותגל יולדתך׃

\VS{26}תנה בני לבך לי ועיניך דרכי תרצנה׃

\VS{27}כי שוחה עמקה זונה ובאר צרה נכריה׃

\VS{28}אף היא כחתף תארב ובוגדים באדם תוסף׃

\VS{29}למי אוי למי אבוי למי מדונים למי שיח למי פצעים חנם למי חכללות עינים׃

\VS{30}למאחרים על היין לבאים לחקר ממסך׃

\VS{31}אל תרא יין כי יתאדם כי יתן בכיס עינו יתהלך במישרים׃

\VS{32}אחריתו כנחש ישך וכצפעני יפרש׃

\VS{33}עיניך יראו זרות ולבך ידבר תהפכות׃

\VS{34}והיית כשכב בלב ים וכשכב בראש חבל׃

\VS{35}הכוני בל חליתי הלמוני בל ידעתי מתי אקיץ אוסיף אבקשנו עוד׃



\par }\Chap{24}{\PP \VerseOne{1}אל תקנא באנשי רעה ואל תתאו להיות אתם׃

\VS{2}כי שד יהגה לבם ועמל שפתיהם תדברנה׃

\VS{3}בחכמה יבנה בית ובתבונה יתכונן׃

\VS{4}ובדעת חדרים ימלאו כל הון יקר ונעים׃

\VS{5}גבר חכם בעוז ואיש דעת מאמץ כח׃

\VS{6}כי בתחבלות תעשה לך מלחמה ותשועה ברב יועץ׃

\VS{7}ראמות לאויל חכמות בשער לא יפתח פיהו׃

\VS{8}מחשב להרע לו בעל מזמות יקראו׃

\VS{9}זמת אולת חטאת ותועבת לאדם לץ׃

\VS{10}התרפית ביום צרה צר כחכה׃

\VS{11}הצל לקחים למות ומטים להרג אם תחשוך׃

\VS{12}כי תאמר הן לא ידענו זה הלא תכן לבות הוא יבין ונצר נפשך הוא ידע והשיב לאדם כפעלו׃

\VS{13}אכל בני דבש כי טוב ונפת מתוק על חכך׃

\VS{14}כן דעה חכמה לנפשך אם מצאת ויש אחרית ותקותך לא תכרת׃

\VS{15}אל תארב רשע לנוה צדיק אל תשדד רבצו׃

\VS{16}כי שבע יפול צדיק וקם ורשעים יכשלו ברעה׃

\VS{17}בנפל אויביך אל תשמח ובכשלו אל יגל לבך׃

\VS{18}פן יראה יהוה ורע בעיניו והשיב מעליו אפו׃

\VS{19}אל תתחר במרעים אל תקנא ברשעים׃

\VS{20}כי לא תהיה אחרית לרע נר רשעים ידעך׃

\VS{21}ירא את יהוה בני ומלך עם שונים אל תתערב׃

\VS{22}כי פתאם יקום אידם ופיד שניהם מי יודע׃

\VS{23}גם אלה לחכמים הכר פנים במשפט בל טוב׃

\VS{24}אמר לרשע צדיק אתה יקבהו עמים יזעמוהו לאמים׃

\VS{25}ולמוכיחים ינעם ועליהם תבוא ברכת טוב׃

\VS{26}שפתים ישק משיב דברים נכחים׃

\VS{27}הכן בחוץ מלאכתך ועתדה בשדה לך אחר ובנית ביתך׃

\VS{28}אל תהי עד חנם ברעך והפתית בשפתיך׃

\VS{29}אל תאמר כאשר עשה לי כן אעשה לו אשיב לאיש כפעלו׃

\VS{30}על שדה איש עצל עברתי ועל כרם אדם חסר לב׃

\VS{31}והנה עלה כלו קמשנים כסו פניו חרלים וגדר אבניו נהרסה׃

\VS{32}ואחזה אנכי אשית לבי ראיתי לקחתי מוסר׃

\VS{33}מעט שנות מעט תנומות מעט חבק ידים לשכב׃

\VS{34}ובא מתהלך רישך ומחסריך כאיש מגן׃



\par }\Chap{25}{\PP \VerseOne{1}גם אלה משלי שלמה אשר העתיקו אנשי חזקיה מלך יהודה׃

\VS{2}כבד אלהים הסתר דבר וכבד מלכים חקר דבר׃

\VS{3}שמים לרום וארץ לעמק ולב מלכים אין חקר׃

\VS{4}הגו סיגים מכסף ויצא לצרף כלי׃

\VS{5}הגו רשע לפני מלך ויכון בצדק כסאו׃

\VS{6}אל תתהדר לפני מלך ובמקום גדלים אל תעמד׃

\VS{7}כי טוב אמר לך עלה הנה מהשפילך לפני נדיב אשר ראו עיניך׃

\VS{8}אל תצא לרב מהר פן מה תעשה באחריתה בהכלים אתך רעך׃

\VS{9}ריבך ריב את רעך וסוד אחר אל תגל׃

\VS{10}פן יחסדך שמע ודבתך לא תשוב׃

\VS{11}תפוחי זהב במשכיות כסף דבר דבר על אפניו׃

\VS{12}נזם זהב וחלי כתם מוכיח חכם על אזן שמעת׃

\VS{13}כצנת שלג ביום קציר ציר נאמן לשלחיו ונפש אדניו ישיב׃

\VS{14}נשיאים ורוח וגשם אין איש מתהלל במתת שקר׃

\VS{15}בארך אפים יפתה קצין ולשון רכה תשבר גרם׃

\VS{16}דבש מצאת אכל דיך פן תשבענו והקאתו׃

\VS{17}הקר רגלך מבית רעך פן ישבעך ושנאך׃

\VS{18}מפיץ וחרב וחץ שנון איש ענה ברעהו עד שקר׃

\VS{19}שן רעה ורגל מועדת מבטח בוגד ביום צרה׃

\VS{20}מעדה בגד ביום קרה חמץ על נתר ושר בשרים על לב רע׃

\VS{21}אם רעב שנאך האכלהו לחם ואם צמא השקהו מים׃

\VS{22}כי גחלים אתה חתה על ראשו ויהוה ישלם לך׃

\VS{23}רוח צפון תחולל גשם ופנים נזעמים לשון סתר׃

\VS{24}טוב שבת על פנת גג מאשת מדונים ובית חבר׃

\VS{25}מים קרים על נפש עיפה ושמועה טובה מארץ מרחק׃

\VS{26}מעין נרפש ומקור משחת צדיק מט לפני רשע׃

\VS{27}אכל דבש הרבות לא טוב וחקר כבדם כבוד׃

\VS{28}עיר פרוצה אין חומה איש אשר אין מעצר לרוחו׃



\par }\Chap{26}{\PP \VerseOne{1}כשלג בקיץ וכמטר בקציר כן לא נאוה לכסיל כבוד׃

\VS{2}כצפור לנוד כדרור לעוף כן קללת חנם לא תבא׃

\VS{3}שוט לסוס מתג לחמור ושבט לגו כסילים׃

\VS{4}אל תען כסיל כאולתו פן תשוה לו גם אתה׃

\VS{5}ענה כסיל כאולתו פן יהיה חכם בעיניו׃

\VS{6}מקצה רגלים חמס שתה שלח דברים ביד כסיל׃

\VS{7}דליו שקים מפסח ומשל בפי כסילים׃

\VS{8}כצרור אבן במרגמה כן נותן לכסיל כבוד׃

\VS{9}חוח עלה ביד שכור ומשל בפי כסילים׃

\VS{10}רב מחולל כל ושכר כסיל ושכר עברים׃

\VS{11}ככלב שב על קאו כסיל שונה באולתו׃

\VS{12}ראית איש חכם בעיניו תקוה לכסיל ממנו׃

\VS{13}אמר עצל שחל בדרך ארי בין הרחבות׃

\VS{14}הדלת תסוב על צירה ועצל על מטתו׃

\VS{15}טמן עצל ידו בצלחת נלאה להשיבה אל פיו׃

\VS{16}חכם עצל בעיניו משבעה משיבי טעם׃

\VS{17}מחזיק באזני כלב עבר מתעבר על ריב לא לו׃

\VS{18}כמתלהלה הירה זקים חצים ומות׃

\VS{19}כן איש רמה את רעהו ואמר הלא משחק אני׃

\VS{20}באפס עצים תכבה אש ובאין נרגן ישתק מדון׃

\VS{21}פחם לגחלים ועצים לאש ואיש מדונים לחרחר ריב׃

\VS{22}דברי נרגן כמתלהמים והם ירדו חדרי בטן׃

\VS{23}כסף סיגים מצפה על חרש שפתים דלקים ולב רע׃

\VS{24}בשפתו ינכר שונא ובקרבו ישית מרמה׃

\VS{25}כי יחנן קולו אל תאמן בו כי שבע תועבות בלבו׃

\VS{26}תכסה שנאה במשאון תגלה רעתו בקהל׃

\VS{27}כרה שחת בה יפל וגלל אבן אליו תשוב׃

\VS{28}לשון שקר ישנא דכיו ופה חלק יעשה מדחה׃



\par }\Chap{27}{\PP \VerseOne{1}אל תתהלל ביום מחר כי לא תדע מה ילד יום׃

\VS{2}יהללך זר ולא פיך נכרי ואל שפתיך׃

\VS{3}כבד אבן ונטל החול וכעס אויל כבד משניהם׃

\VS{4}אכזריות חמה ושטף אף ומי יעמד לפני קנאה׃

\VS{5}טובה תוכחת מגלה מאהבה מסתרת׃

\VS{6}נאמנים פצעי אוהב ונעתרות נשיקות שונא׃

\VS{7}נפש שבעה תבוס נפת ונפש רעבה כל מר מתוק׃

\VS{8}כצפור נודדת מן קנה כן איש נודד ממקומו׃

\VS{9}שמן וקטרת ישמח לב ומתק רעהו מעצת נפש׃

\VS{10}רעך ורעה אביך אל תעזב ובית אחיך אל תבוא ביום אידך טוב שכן קרוב מאח רחוק׃

\VS{11}חכם בני ושמח לבי ואשיבה חרפי דבר׃

\VS{12}ערום ראה רעה נסתר פתאים עברו נענשו׃

\VS{13}קח בגדו כי ערב זר ובעד נכריה חבלהו׃

\VS{14}מברך רעהו בקול גדול בבקר השכים קללה תחשב לו׃

\VS{15}דלף טורד ביום סגריר ואשת מדונים נשתוה׃

\VS{16}צפניה צפן רוח ושמן ימינו יקרא׃

\VS{17}ברזל בברזל יחד ואיש יחד פני רעהו׃

\VS{18}נצר תאנה יאכל פריה ושמר אדניו יכבד׃

\VS{19}כמים הפנים לפנים כן לב האדם לאדם׃

\VS{20}שאול ואבדה לא תשבענה ועיני האדם לא תשבענה׃

\VS{21}מצרף לכסף וכור לזהב ואיש לפי מהללו׃

\VS{22}אם תכתוש את האויל במכתש בתוך הריפות בעלי לא תסור מעליו אולתו׃

\VS{23}ידע תדע פני צאנך שית לבך לעדרים׃

\VS{24}כי לא לעולם חסן ואם נזר לדור דור׃

\VS{25}גלה חציר ונראה דשא ונאספו עשבות הרים׃

\VS{26}כבשים ללבושך ומחיר שדה עתודים׃

\VS{27}ודי חלב עזים ללחמך ללחם ביתך וחיים לנערותיך׃



\par }\Chap{28}{\PP \VerseOne{1}נסו ואין רדף רשע וצדיקים ככפיר יבטח׃

\VS{2}בפשע ארץ רבים שריה ובאדם מבין ידע כן יאריך׃

\VS{3}גבר רש ועשק דלים מטר סחף ואין לחם׃

\VS{4}עזבי תורה יהללו רשע ושמרי תורה יתגרו בם׃

\VS{5}אנשי רע לא יבינו משפט ומבקשי יהוה יבינו כל׃

\VS{6}טוב רש הולך בתמו מעקש דרכים והוא עשיר׃

\VS{7}נוצר תורה בן מבין ורעה זוללים יכלים אביו׃

\VS{8}מרבה הונו בנשך ובתרבית לחונן דלים יקבצנו׃

\VS{9}מסיר אזנו משמע תורה גם תפלתו תועבה׃

\VS{10}משגה ישרים בדרך רע בשחותו הוא יפול ותמימים ינחלו טוב׃

\VS{11}חכם בעיניו איש עשיר ודל מבין יחקרנו׃

\VS{12}בעלץ צדיקים רבה תפארת ובקום רשעים יחפש אדם׃

\VS{13}מכסה פשעיו לא יצליח ומודה ועזב ירחם׃

\VS{14}אשרי אדם מפחד תמיד ומקשה לבו יפול ברעה׃

\VS{15}ארי נהם ודב שוקק משל רשע על עם דל׃

\VS{16}נגיד חסר תבונות ורב מעשקות שנאי בצע יאריך ימים׃

\VS{17}אדם עשק בדם נפש עד בור ינוס אל יתמכו בו׃

\VS{18}הולך תמים יושע ונעקש דרכים יפול באחת׃

\VS{19}עבד אדמתו ישבע לחם ומרדף רקים ישבע ריש׃

\VS{20}איש אמונות רב ברכות ואץ להעשיר לא ינקה׃

\VS{21}הכר פנים לא טוב ועל פת לחם יפשע גבר׃

\VS{22}נבהל להון איש רע עין ולא ידע כי חסר יבאנו׃

\VS{23}מוכיח אדם אחרי חן ימצא ממחליק לשון׃

\VS{24}גוזל אביו ואמו ואמר אין פשע חבר הוא לאיש משחית׃

\VS{25}רחב נפש יגרה מדון ובוטח על יהוה ידשן׃

\VS{26}בוטח בלבו הוא כסיל והולך בחכמה הוא ימלט׃

\VS{27}נותן לרש אין מחסור ומעלים עיניו רב מארות׃

\VS{28}בקום רשעים יסתר אדם ובאבדם ירבו צדיקים׃



\par }\Chap{29}{\PP \VerseOne{1}איש תוכחות מקשה ערף פתע ישבר ואין מרפא׃

\VS{2}ברבות צדיקים ישמח העם ובמשל רשע יאנח עם׃

\VS{3}איש אהב חכמה ישמח אביו ורעה זונות יאבד הון׃

\VS{4}מלך במשפט יעמיד ארץ ואיש תרומות יהרסנה׃

\VS{5}גבר מחליק על רעהו רשת פורש על פעמיו׃

\VS{6}בפשע איש רע מוקש וצדיק ירון ושמח׃

\VS{7}ידע צדיק דין דלים רשע לא יבין דעת׃

\VS{8}אנשי לצון יפיחו קריה וחכמים ישיבו אף׃

\VS{9}איש חכם נשפט את איש אויל ורגז ושחק ואין נחת׃

\VS{10}אנשי דמים ישנאו תם וישרים יבקשו נפשו׃

\VS{11}כל רוחו יוציא כסיל וחכם באחור ישבחנה׃

\VS{12}משל מקשיב על דבר שקר כל משרתיו רשעים׃

\VS{13}רש ואיש תככים נפגשו מאיר עיני שניהם יהוה׃

\VS{14}מלך שופט באמת דלים כסאו לעד יכון׃

\VS{15}שבט ותוכחת יתן חכמה ונער משלח מביש אמו׃

\VS{16}ברבות רשעים ירבה פשע וצדיקים במפלתם יראו׃

\VS{17}יסר בנך ויניחך ויתן מעדנים לנפשך׃

\VS{18}באין חזון יפרע עם ושמר תורה אשרהו׃

\VS{19}בדברים לא יוסר עבד כי יבין ואין מענה׃

\VS{20}חזית איש אץ בדבריו תקוה לכסיל ממנו׃

\VS{21}מפנק מנער עבדו ואחריתו יהיה מנון׃

\VS{22}איש אף יגרה מדון ובעל חמה רב פשע׃

\VS{23}גאות אדם תשפילנו ושפל רוח יתמך כבוד׃

\VS{24}חולק עם גנב שונא נפשו אלה ישמע ולא יגיד׃

\VS{25}חרדת אדם יתן מוקש ובוטח ביהוה ישגב׃

\VS{26}רבים מבקשים פני מושל ומיהוה משפט איש׃

\VS{27}תועבת צדיקים איש עול ותועבת רשע ישר דרך׃



\par }\Chap{30}{\PP \VerseOne{1}דברי אגור בן יקה המשא נאם הגבר לאיתיאל לאיתיאל ואכל׃

\VS{2}כי בער אנכי מאיש ולא בינת אדם לי׃

\VS{3}ולא למדתי חכמה ודעת קדשים אדע׃

\VS{4}מי עלה שמים וירד מי אסף רוח בחפניו מי צרר מים בשמלה מי הקים כל אפסי ארץ מה שמו ומה שם בנו כי תדע׃

\VS{5}כל אמרת אלוה צרופה מגן הוא לחסים בו׃

\VS{6}אל תוסף על דבריו פן יוכיח בך ונכזבת׃

\VS{7}שתים שאלתי מאתך אל תמנע ממני בטרם אמות׃

\VS{8}שוא ודבר כזב הרחק ממני ראש ועשר אל תתן לי הטריפני לחם חקי׃

\VS{9}פן אשבע וכחשתי ואמרתי מי יהוה ופן אורש וגנבתי ותפשתי שם אלהי׃

\VS{10}אל תלשן עבד אל אדנו פן יקללך ואשמת׃

\VS{11}דור אביו יקלל ואת אמו לא יברך׃

\VS{12}דור טהור בעיניו ומצאתו לא רחץ׃

\VS{13}דור מה רמו עיניו ועפעפיו ינשאו׃

\VS{14}דור חרבות שניו ומאכלות מתלעתיו לאכל עניים מארץ ואביונים מאדם׃

\VS{15}לעלוקה שתי בנות הב הב שלוש הנה לא תשבענה ארבע לא אמרו הון׃

\VS{16}שאול ועצר רחם ארץ לא שבעה מים ואש לא אמרה הון׃

\VS{17}עין תלעג לאב ותבוז ליקהת אם יקרוה ערבי נחל ויאכלוה בני נשר׃

\VS{18}שלשה המה נפלאו ממני וארבע לא ידעתים׃

\VS{19}דרך הנשר בשמים דרך נחש עלי צור דרך אניה בלב ים ודרך גבר בעלמה׃

\VS{20}כן דרך אשה מנאפת אכלה ומחתה פיה ואמרה לא פעלתי און׃

\VS{21}תחת שלוש רגזה ארץ ותחת ארבע לא תוכל שאת׃

\VS{22}תחת עבד כי ימלוך ונבל כי ישבע לחם׃

\VS{23}תחת שנואה כי תבעל ושפחה כי תירש גברתה׃

\VS{24}ארבעה הם קטני ארץ והמה חכמים מחכמים׃

\VS{25}הנמלים עם לא עז ויכינו בקיץ לחמם׃

\VS{26}שפנים עם לא עצום וישימו בסלע ביתם׃

\VS{27}מלך אין לארבה ויצא חצץ כלו׃

\VS{28}שממית בידים תתפש והיא בהיכלי מלך׃

\VS{29}שלשה המה מיטיבי צעד וארבעה מיטבי לכת׃

\VS{30}ליש גבור בבהמה ולא ישוב מפני כל׃

\VS{31}זרזיר מתנים או תיש ומלך אלקום עמו׃

\VS{32}אם נבלת בהתנשא ואם זמות יד לפה׃

\VS{33}כי מיץ חלב יוציא חמאה ומיץ אף יוציא דם ומיץ אפים יוציא ריב׃



\par }\Chap{31}{\PP \VerseOne{1}דברי למואל מלך משא אשר יסרתו אמו׃

\VS{2}מה ברי ומה בר בטני ומה בר נדרי׃

\VS{3}אל תתן לנשים חילך ודרכיך למחות מלכין׃

\VS{4}אל למלכים למואל אל למלכים שתו יין ולרוזנים או שכר׃

\VS{5}פן ישתה וישכח מחקק וישנה דין כל בני עני׃

\VS{6}תנו שכר לאובד ויין למרי נפש׃

\VS{7}ישתה וישכח רישו ועמלו לא יזכר עוד׃

\VS{8}פתח פיך לאלם אל דין כל בני חלוף׃

\VS{9}פתח פיך שפט צדק ודין עני ואביון׃

\VS{10}אשת חיל מי ימצא ורחק מפנינים מכרה׃

\VS{11}בטח בה לב בעלה ושלל לא יחסר׃

\VS{12}גמלתהו טוב ולא רע כל ימי חייה׃

\VS{13}דרשה צמר ופשתים ותעש בחפץ כפיה׃

\VS{14}היתה כאניות סוחר ממרחק תביא לחמה׃

\VS{15}ותקם בעוד לילה ותתן טרף לביתה וחק לנערתיה׃

\VS{16}זממה שדה ותקחהו מפרי כפיה נטע כרם׃

\VS{17}חגרה בעוז מתניה ותאמץ זרעותיה׃

\VS{18}טעמה כי טוב סחרה לא יכבה בליל נרה׃

\VS{19}ידיה שלחה בכישור וכפיה תמכו פלך׃

\VS{20}כפה פרשה לעני וידיה שלחה לאביון׃

\VS{21}לא תירא לביתה משלג כי כל ביתה לבש שנים׃

\VS{22}מרבדים עשתה לה שש וארגמן לבושה׃

\VS{23}נודע בשערים בעלה בשבתו עם זקני ארץ׃

\VS{24}סדין עשתה ותמכר וחגור נתנה לכנעני׃

\VS{25}עז והדר לבושה ותשחק ליום אחרון׃

\VS{26}פיה פתחה בחכמה ותורת חסד על לשונה׃

\VS{27}צופיה הליכות ביתה ולחם עצלות לא תאכל׃

\VS{28}קמו בניה ויאשרוה בעלה ויהללה׃

\VS{29}רבות בנות עשו חיל ואת עלית על כלנה׃

\VS{30}שקר החן והבל היפי אשה יראת יהוה היא תתהלל׃

\VS{31}תנו לה מפרי ידיה ויהללוה בשערים מעשיה׃


\par }\end{RTL}
