\begin{RTL}
\NormalFont\ShortTitle{חֲבַקּוּק}

{\MT חֲבַקּוּק


\par }\ChapOne{1}{\PP \VerseOne{1}המשא אשר חזה חבקוק הנביא׃

\VS{2}עד אנה יהוה שועתי ולא תשמע אזעק אליך חמס ולא תושיע׃

\VS{3}למה תראני און ועמל תביט ושד וחמס לנגדי ויהי ריב ומדון ישא׃

\VS{4}על כן תפוג תורה ולא יצא לנצח משפט כי רשע מכתיר את הצדיק על כן יצא משפט מעקל׃

\VS{5}ראו בגוים והביטו והתמהו תמהו כי פעל פעל בימיכם לא תאמינו כי יספר׃

\VS{6}כי הנני מקים את הכשדים הגוי המר והנמהר ההולך למרחבי ארץ לרשת משכנות לא לו׃

\VS{7}אים ונורא הוא ממנו משפטו ושאתו יצא׃

\VS{8}וקלו מנמרים סוסיו וחדו מזאבי ערב ופשו פרשיו ופרשיו מרחוק יבאו יעפו כנשר חש לאכול׃

\VS{9}כלה לחמס יבוא מגמת פניהם קדימה ויאסף כחול שבי׃

\VS{10}והוא במלכים יתקלס ורזנים משחק לו הוא לכל מבצר ישחק ויצבר עפר וילכדה׃

\VS{11}אז חלף רוח ויעבר ואשם זו כחו לאלהו׃

\VS{12}הלוא אתה מקדם יהוה אלהי קדשי לא נמות יהוה למשפט שמתו וצור להוכיח יסדתו׃

\VS{13}טהור עינים מראות רע והביט אל עמל לא תוכל למה תביט בוגדים תחריש בבלע רשע צדיק ממנו׃

\VS{14}ותעשה אדם כדגי הים כרמש לא משל בו׃

\VS{15}כלה בחכה העלה יגרהו בחרמו ויאספהו במכמרתו על כן ישמח ויגיל׃

\VS{16}על כן יזבח לחרמו ויקטר למכמרתו כי בהמה שמן חלקו ומאכלו בראה׃

\VS{17}העל כן יריק חרמו ותמיד להרג גוים לא יחמול׃



\par }\Chap{2}{\PP \VerseOne{1}על משמרתי אעמדה ואתיצבה על מצור ואצפה לראות מה ידבר בי ומה אשיב על תוכחתי׃

\VS{2}ויענני יהוה ויאמר כתוב חזון ובאר על הלחות למען ירוץ קורא בו׃

\VS{3}כי עוד חזון למועד ויפח לקץ ולא יכזב אם יתמהמה חכה לו כי בא יבא לא יאחר׃

\VS{4}הנה עפלה לא ישרה נפשו בו וצדיק באמונתו יחיה׃

\VS{5}ואף כי היין בוגד גבר יהיר ולא ינוה אשר הרחיב כשאול נפשו והוא כמות ולא ישבע ויאסף אליו כל הגוים ויקבץ אליו כל העמים׃

\VS{6}הלוא אלה כלם עליו משל ישאו ומליצה חידות לו ויאמר הוי המרבה לא לו עד מתי ומכביד עליו עבטיט׃

\VS{7}הלוא פתע יקומו נשכיך ויקצו מזעזעיך והיית למשסות למו׃

\VS{8}כי אתה שלות גוים רבים ישלוך כל יתר עמים מדמי אדם וחמס ארץ קריה וכל ישבי בה׃

\VS{9}הוי בצע בצע רע לביתו לשום במרום קנו להנצל מכף רע׃

\VS{10}יעצת בשת לביתך קצות עמים רבים וחוטא נפשך׃

\VS{11}כי אבן מקיר תזעק וכפיס מעץ יעננה׃

\VS{12}הוי בנה עיר בדמים וכונן קריה בעולה׃

\VS{13}הלוא הנה מאת יהוה צבאות וייגעו עמים בדי אש ולאמים בדי ריק יעפו׃

\VS{14}כי תמלא הארץ לדעת את כבוד יהוה כמים יכסו על ים׃

\VS{15}הוי משקה רעהו מספח חמתך ואף שכר למען הביט על מעוריהם׃

\VS{16}שבעת קלון מכבוד שתה גם אתה והערל תסוב עליך כוס ימין יהוה וקיקלון על כבודך׃

\VS{17}כי חמס לבנון יכסך ושד בהמות יחיתן מדמי אדם וחמס ארץ קריה וכל ישבי בה׃

\VS{18}מה הועיל פסל כי פסלו יצרו מסכה ומורה שקר כי בטח יצר יצרו עליו לעשות אלילים אלמים׃

\VS{19}הוי אמר לעץ הקיצה עורי לאבן דומם הוא יורה הנה הוא תפוש זהב וכסף וכל רוח אין בקרבו׃

\VS{20}ויהוה בהיכל קדשו הס מפניו כל הארץ׃



\par }\Chap{3}{\PP \VerseOne{1}תפלה לחבקוק הנביא על שגינות׃

\VS{2}יהוה שמעתי שמעך יראתי יהוה פעלך בקרב שנים חייהו בקרב שנים תודיע ברגז רחם תזכור׃

\VS{3}אלוה מתימן יבוא וקדוש מהר פארן סלה כסה שמים הודו ותהלתו מלאה הארץ׃

\VS{4}ונגה כאור תהיה קרנים מידו לו ושם חביון עזה׃

\VS{5}לפניו ילך דבר ויצא רשף לרגליו׃

\VS{6}עמד וימדד ארץ ראה ויתר גוים ויתפצצו הררי עד שחו גבעות עולם הליכות עולם לו׃

\VS{7}תחת און ראיתי אהלי כושן ירגזון יריעות ארץ מדין׃

\VS{8}הבנהרים חרה יהוה אם בנהרים אפך אם בים עברתך כי תרכב על סוסיך מרכבתיך ישועה׃

\VS{9}עריה תעור קשתך שבעות מטות אמר סלה נהרות תבקע ארץ׃

\VS{10}ראוך יחילו הרים זרם מים עבר נתן תהום קולו רום ידיהו נשא׃

\VS{11}שמש ירח עמד זבלה לאור חציך יהלכו לנגה ברק חניתך׃

\VS{12}בזעם תצעד ארץ באף תדוש גוים׃

\VS{13}יצאת לישע עמך לישע את משיחך מחצת ראש מבית רשע ערות יסוד עד צואר סלה׃

\VS{14}נקבת במטיו ראש פרזו יסערו להפיצני עליצתם כמו לאכל עני במסתר׃

\VS{15}דרכת בים סוסיך חמר מים רבים׃

\VS{16}שמעתי ותרגז בטני לקול צללו שפתי יבוא רקב בעצמי ותחתי ארגז אשר אנוח ליום צרה לעלות לעם יגודנו׃

\VS{17}כי תאנה לא תפרח ואין יבול בגפנים כחש מעשה זית ושדמות לא עשה אכל גזר ממכלה צאן ואין בקר ברפתים׃

\VS{18}ואני ביהוה אעלוזה אגילה באלהי ישעי׃

\VS{19}יהוה אדני חילי וישם רגלי כאילות ועל במותי ידרכני למנצח בנגינותי׃


\par }\end{RTL}
