\begin{RTL}
\NormalFont\ShortTitle{מִיכָה}

{\MT מִיכָה


\par }\ChapOne{1}{\PP \VerseOne{1}דבר יהוה אשר היה אל מיכה המרשתי בימי יותם אחז יחזקיה מלכי יהודה אשר חזה על שמרון וירושלם׃

\VS{2}שמעו עמים כלם הקשיבי ארץ ומלאה ויהי אדני יהוה בכם לעד אדני מהיכל קדשו׃

\VS{3}כי הנה יהוה יצא ממקומו וירד ודרך על במותי ארץ׃

\VS{4}ונמסו ההרים תחתיו והעמקים יתבקעו כדונג מפני האש כמים מגרים במורד׃

\VS{5}בפשע יעקב כל זאת ובחטאות בית ישראל מי פשע יעקב הלוא שמרון ומי במות יהודה הלוא ירושלם׃

\VS{6}ושמתי שמרון לעי השדה למטעי כרם והגרתי לגי אבניה ויסדיה אגלה׃

\VS{7}וכל פסיליה יכתו וכל אתנניה ישרפו באש וכל עצביה אשים שממה כי מאתנן זונה קבצה ועד אתנן זונה ישובו׃

\VS{8}על זאת אספדה ואילילה אילכה שילל וערום אעשה מספד כתנים ואבל כבנות יענה׃

\VS{9}כי אנושה מכותיה כי באה עד יהודה נגע עד שער עמי עד ירושלם׃

\VS{10}בגת אל תגידו בכו אל תבכו בבית לעפרה עפר התפלשתי׃

\VS{11}עברי לכם יושבת שפיר עריה בשת לא יצאה יושבת צאנן מספד בית האצל יקח מכם עמדתו׃

\VS{12}כי חלה לטוב יושבת מרות כי ירד רע מאת יהוה לשער ירושלם׃

\VS{13}רתם המרכבה לרכש יושבת לכיש ראשית חטאת היא לבת ציון כי בך נמצאו פשעי ישראל׃

\VS{14}לכן תתני שלוחים על מורשת גת בתי אכזיב לאכזב למלכי ישראל׃

\VS{15}עד הירש אבי לך יושבת מרשה עד עדלם יבוא כבוד ישראל׃

\VS{16}קרחי וגזי על בני תענוגיך הרחבי קרחתך כנשר כי גלו ממך׃



\par }\Chap{2}{\PP \VerseOne{1}הוי חשבי און ופעלי רע על משכבותם באור הבקר יעשוה כי יש לאל ידם׃

\VS{2}וחמדו שדות וגזלו ובתים ונשאו ועשקו גבר וביתו ואיש ונחלתו׃

\VS{3}לכן כה אמר יהוה הנני חשב על המשפחה הזאת רעה אשר לא תמישו משם צוארתיכם ולא תלכו רומה כי עת רעה היא׃

\VS{4}ביום ההוא ישא עליכם משל ונהה נהי נהיה אמר שדוד נשדנו חלק עמי ימיר איך ימיש לי לשובב שדינו יחלק׃

\VS{5}לכן לא יהיה לך משליך חבל בגורל בקהל יהוה׃

\VS{6}אל תטפו יטיפון לא יטפו לאלה לא יסג כלמות׃

\VS{7}האמור בית יעקב הקצר רוח יהוה אם אלה מעלליו הלוא דברי ייטיבו עם הישר הולך׃

\VS{8}ואתמול עמי לאויב יקומם ממול שלמה אדר תפשטון מעברים בטח שובי מלחמה׃

\VS{9}נשי עמי תגרשון מבית תענגיה מעל עלליה תקחו הדרי לעולם׃

\VS{10}קומו ולכו כי לא זאת המנוחה בעבור טמאה תחבל וחבל נמרץ׃

\VS{11}לו איש הלך רוח ושקר כזב אטף לך ליין ולשכר והיה מטיף העם הזה׃

\VS{12}אסף אאסף יעקב כלך קבץ אקבץ שארית ישראל יחד אשימנו כצאן בצרה כעדר בתוך הדברו תהימנה מאדם׃

\VS{13}עלה הפרץ לפניהם פרצו ויעברו שער ויצאו בו ויעבר מלכם לפניהם ויהוה בראשם׃



\par }\Chap{3}{\PP \VerseOne{1}ואמר שמעו נא ראשי יעקב וקציני בית ישראל הלוא לכם לדעת את המשפט׃

\VS{2}שנאי טוב ואהבי רעה גזלי עורם מעליהם ושארם מעל עצמותם׃

\VS{3}ואשר אכלו שאר עמי ועורם מעליהם הפשיטו ואת עצמתיהם פצחו ופרשו כאשר בסיר וכבשר בתוך קלחת׃

\VS{4}אז יזעקו אל יהוה ולא יענה אותם ויסתר פניו מהם בעת ההיא כאשר הרעו מעלליהם׃

\VS{5}כה אמר יהוה על הנביאים המתעים את עמי הנשכים בשניהם וקראו שלום ואשר לא יתן על פיהם וקדשו עליו מלחמה׃

\VS{6}לכן לילה לכם מחזון וחשכה לכם מקסם ובאה השמש על הנביאים וקדר עליהם היום׃

\VS{7}ובשו החזים וחפרו הקסמים ועטו על שפם כלם כי אין מענה אלהים׃

\VS{8}ואולם אנכי מלאתי כח את רוח יהוה ומשפט וגבורה להגיד ליעקב פשעו ולישראל חטאתו׃

\VS{9}שמעו נא זאת ראשי בית יעקב וקציני בית ישראל המתעבים משפט ואת כל הישרה יעקשו׃

\VS{10}בנה ציון בדמים וירושלם בעולה׃

\VS{11}ראשיה בשחד ישפטו וכהניה במחיר יורו ונביאיה בכסף יקסמו ועל יהוה ישענו לאמר הלוא יהוה בקרבנו לא תבוא עלינו רעה׃

\VS{12}לכן בגללכם ציון שדה תחרש וירושלם עיין תהיה והר הבית לבמות יער׃



\par }\Chap{4}{\PP \VerseOne{1}והיה באחרית הימים יהיה הר בית יהוה נכון בראש ההרים ונשא הוא מגבעות ונהרו עליו עמים׃

\VS{2}והלכו גוים רבים ואמרו לכו ונעלה אל הר יהוה ואל בית אלהי יעקב ויורנו מדרכיו ונלכה בארחתיו כי מציון תצא תורה ודבר יהוה מירושלם׃

\VS{3}ושפט בין עמים רבים והוכיח לגוים עצמים עד רחוק וכתתו חרבתיהם לאתים וחניתתיהם למזמרות לא ישאו גוי אל גוי חרב ולא ילמדון עוד מלחמה׃

\VS{4}וישבו איש תחת גפנו ותחת תאנתו ואין מחריד כי פי יהוה צבאות דבר׃

\VS{5}כי כל העמים ילכו איש בשם אלהיו ואנחנו נלך בשם יהוה אלהינו לעולם ועד׃

\VS{6}ביום ההוא נאם יהוה אספה הצלעה והנדחה אקבצה ואשר הרעתי׃

\VS{7}ושמתי את הצלעה לשארית והנהלאה לגוי עצום ומלך יהוה עליהם בהר ציון מעתה ועד עולם׃

\VS{8}ואתה מגדל עדר עפל בת ציון עדיך תאתה ובאה הממשלה הראשנה ממלכת לבת ירושלם׃

\VS{9}עתה למה תריעי רע המלך אין בך אם יועצך אבד כי החזיקך חיל כיולדה׃

\VS{10}חולי וגחי בת ציון כיולדה כי עתה תצאי מקריה ושכנת בשדה ובאת עד בבל שם תנצלי שם יגאלך יהוה מכף איביך׃

\VS{11}ועתה נאספו עליך גוים רבים האמרים תחנף ותחז בציון עינינו׃

\VS{12}והמה לא ידעו מחשבות יהוה ולא הבינו עצתו כי קבצם כעמיר גרנה׃

\VS{13}קומי ודושי בת ציון כי קרנך אשים ברזל ופרסתיך אשים נחושה והדקות עמים רבים והחרמתי ליהוה בצעם וחילם לאדון כל הארץ׃



\par }\Chap{5}{\PP \VerseOne{1}עתה תתגדדי בת גדוד מצור שם עלינו בשבט יכו על הלחי את שפט ישראל׃

\VS{2}ואתה בית לחם אפרתה צעיר להיות באלפי יהודה ממך לי יצא להיות מושל בישראל ומוצאתיו מקדם מימי עולם׃

\VS{3}לכן יתנם עד עת יולדה ילדה ויתר אחיו ישובון על בני ישראל׃

\VS{4}ועמד ורעה בעז יהוה בגאון שם יהוה אלהיו וישבו כי עתה יגדל עד אפסי ארץ׃

\VS{5}והיה זה שלום אשור כי יבוא בארצנו וכי ידרך בארמנתינו והקמנו עליו שבעה רעים ושמנה נסיכי אדם׃

\VS{6}ורעו את ארץ אשור בחרב ואת ארץ נמרד בפתחיה והציל מאשור כי יבוא בארצנו וכי ידרך בגבולנו׃

\VS{7}והיה שארית יעקב בקרב עמים רבים כטל מאת יהוה כרביבים עלי עשב אשר לא יקוה לאיש ולא ייחל לבני אדם׃

\VS{8}והיה שארית יעקב בגוים בקרב עמים רבים כאריה בבהמות יער ככפיר בעדרי צאן אשר אם עבר ורמס וטרף ואין מציל׃

\VS{9}תרם ידך על צריך וכל איביך יכרתו׃

\VS{10}והיה ביום ההוא נאם יהוה והכרתי סוסיך מקרבך והאבדתי מרכבתיך׃

\VS{11}והכרתי ערי ארצך והרסתי כל מבצריך׃

\VS{12}והכרתי כשפים מידך ומעוננים לא יהיו לך׃

\VS{13}והכרתי פסיליך ומצבותיך מקרבך ולא תשתחוה עוד למעשה ידיך׃

\VS{14}ונתשתי אשיריך מקרבך והשמדתי עריך׃

\VS{15}ועשיתי באף ובחמה נקם את הגוים אשר לא שמעו׃



\par }\Chap{6}{\PP \VerseOne{1}שמעו נא את אשר יהוה אמר קום ריב את ההרים ותשמענה הגבעות קולך׃

\VS{2}שמעו הרים את ריב יהוה והאתנים מסדי ארץ כי ריב ליהוה עם עמו ועם ישראל יתוכח׃

\VS{3}עמי מה עשיתי לך ומה הלאתיך ענה בי׃

\VS{4}כי העלתיך מארץ מצרים ומבית עבדים פדיתיך ואשלח לפניך את משה אהרן ומרים׃

\VS{5}עמי זכר נא מה יעץ בלק מלך מואב ומה ענה אתו בלעם בן בעור מן השטים עד הגלגל למען דעת צדקות יהוה׃

\VS{6}במה אקדם יהוה אכף לאלהי מרום האקדמנו בעולות בעגלים בני שנה׃

\VS{7}הירצה יהוה באלפי אילים ברבבות נחלי שמן האתן בכורי פשעי פרי בטני חטאת נפשי׃

\VS{8}הגיד לך אדם מה טוב ומה יהוה דורש ממך כי אם עשות משפט ואהבת חסד והצנע לכת עם אלהיך׃

\VS{9}קול יהוה לעיר יקרא ותושיה יראה שמך שמעו מטה ומי יעדה׃

\VS{10}עוד האש בית רשע אצרות רשע ואיפת רזון זעומה׃

\VS{11}האזכה במאזני רשע ובכיס אבני מרמה׃

\VS{12}אשר עשיריה מלאו חמס וישביה דברו שקר ולשונם רמיה בפיהם׃

\VS{13}וגם אני החליתי הכותך השמם על חטאתך׃

\VS{14}אתה תאכל ולא תשבע וישחך בקרבך ותסג ולא תפליט ואשר תפלט לחרב אתן׃

\VS{15}אתה תזרע ולא תקצור אתה תדרך זית ולא תסוך שמן ותירוש ולא תשתה יין׃

\VS{16}וישתמר חקות עמרי וכל מעשה בית אחאב ותלכו במעצותם למען תתי אתך לשמה וישביה לשרקה וחרפת עמי תשאו׃



\par }\Chap{7}{\PP \VerseOne{1}אללי לי כי הייתי כאספי קיץ כעללת בציר אין אשכול לאכול בכורה אותה נפשי׃

\VS{2}אבד חסיד מן הארץ וישר באדם אין כלם לדמים יארבו איש את אחיהו יצודו חרם׃

\VS{3}על הרע כפים להיטיב השר שאל והשפט בשלום והגדול דבר הות נפשו הוא ויעבתוה׃

\VS{4}טובם כחדק ישר ממסוכה יום מצפיך פקדתך באה עתה תהיה מבוכתם׃

\VS{5}אל תאמינו ברע אל תבטחו באלוף משכבת חיקך שמר פתחי פיך׃

\VS{6}כי בן מנבל אב בת קמה באמה כלה בחמתה איבי איש אנשי ביתו׃

\VS{7}ואני ביהוה אצפה אוחילה לאלהי ישעי ישמעני אלהי׃

\VS{8}אל תשמחי איבתי לי כי נפלתי קמתי כי אשב בחשך יהוה אור לי׃

\VS{9}זעף יהוה אשא כי חטאתי לו עד אשר יריב ריבי ועשה משפטי יוציאני לאור אראה בצדקתו׃

\VS{10}ותרא איבתי ותכסה בושה האמרה אלי איו יהוה אלהיך עיני תראינה בה עתה תהיה למרמס כטיט חוצות׃

\VS{11}יום לבנות גדריך יום ההוא ירחק חק׃

\VS{12}יום הוא ועדיך יבוא למני אשור וערי מצור ולמני מצור ועד נהר וים מים והר ההר׃

\VS{13}והיתה הארץ לשממה על ישביה מפרי מעלליהם׃

\VS{14}רעה עמך בשבטך צאן נחלתך שכני לבדד יער בתוך כרמל ירעו בשן וגלעד כימי עולם׃

\VS{15}כימי צאתך מארץ מצרים אראנו נפלאות׃

\VS{16}יראו גוים ויבשו מכל גבורתם ישימו יד על פה אזניהם תחרשנה׃

\VS{17}ילחכו עפר כנחש כזחלי ארץ ירגזו ממסגרתיהם אל יהוה אלהינו יפחדו ויראו ממך׃

\VS{18}מי אל כמוך נשא עון ועבר על פשע לשארית נחלתו לא החזיק לעד אפו כי חפץ חסד הוא׃

\VS{19}ישוב ירחמנו יכבש עונתינו ותשליך במצלות ים כל חטאותם׃

\VS{20}תתן אמת ליעקב חסד לאברהם אשר נשבעת לאבתינו מימי קדם׃


\par }\end{RTL}
