\begin{RTL}
\NormalFont\ShortTitle{אֵיכָה}

{\MT אֵיכָה


\par }\ChapOne{1}{\PP \VerseOne{1}איכה ישבה בדד העיר רבתי עם היתה כאלמנה רבתי בגוים שרתי במדינות היתה למס׃

\VS{2}בכו תבכה בלילה ודמעתה על לחיה אין לה מנחם מכל אהביה כל רעיה בגדו בה היו לה לאיבים׃

\VS{3}גלתה יהודה מעני ומרב עבדה היא ישבה בגוים לא מצאה מנוח כל רדפיה השיגוה בין המצרים׃

\VS{4}דרכי ציון אבלות מבלי באי מועד כל שעריה שוממין כהניה נאנחים בתולתיה נוגות והיא מר לה׃

\VS{5}היו צריה לראש איביה שלו כי יהוה הוגה על רב פשעיה עולליה הלכו שבי לפני צר׃

\VS{6}ויצא מן בת ציון כל הדרה היו שריה כאילים לא מצאו מרעה וילכו בלא כח לפני רודף׃

\VS{7}זכרה ירושלם ימי עניה ומרודיה כל מחמדיה אשר היו מימי קדם בנפל עמה ביד צר ואין עוזר לה ראוה צרים שחקו על משבתה׃

\VS{8}חטא חטאה ירושלם על כן לנידה היתה כל מכבדיה הזילוה כי ראו ערותה גם היא נאנחה ותשב אחור׃

\VS{9}טמאתה בשוליה לא זכרה אחריתה ותרד פלאים אין מנחם לה ראה יהוה את עניי כי הגדיל אויב׃

\VS{10}ידו פרש צר על כל מחמדיה כי ראתה גוים באו מקדשה אשר צויתה לא יבאו בקהל לך׃

\VS{11}כל עמה נאנחים מבקשים לחם נתנו מחמודיהם באכל להשיב נפש ראה יהוה והביטה כי הייתי זוללה׃

\VS{12}לוא אליכם כל עברי דרך הביטו וראו אם יש מכאוב כמכאבי אשר עולל לי אשר הוגה יהוה ביום חרון אפו׃

\VS{13}ממרום שלח אש בעצמתי וירדנה פרש רשת לרגלי השיבני אחור נתנני שממה כל היום דוה׃

\VS{14}נשקד על פשעי בידו ישתרגו עלו על צוארי הכשיל כחי נתנני אדני בידי לא אוכל קום׃

\VS{15}סלה כל אבירי אדני בקרבי קרא עלי מועד לשבר בחורי גת דרך אדני לבתולת בת יהודה׃

\VS{16}על אלה אני בוכיה עיני עיני ירדה מים כי רחק ממני מנחם משיב נפשי היו בני שוממים כי גבר אויב׃

\VS{17}פרשה ציון בידיה אין מנחם לה צוה יהוה ליעקב סביביו צריו היתה ירושלם לנדה ביניהם׃

\VS{18}צדיק הוא יהוה כי פיהו מריתי שמעו נא כל עמים וראו מכאבי בתולתי ובחורי הלכו בשבי׃

\VS{19}קראתי למאהבי המה רמוני כהני וזקני בעיר גועו כי בקשו אכל למו וישיבו את נפשם׃

\VS{20}ראה יהוה כי צר לי מעי חמרמרו נהפך לבי בקרבי כי מרו מריתי מחוץ שכלה חרב בבית כמות׃

\VS{21}שמעו כי נאנחה אני אין מנחם לי כל איבי שמעו רעתי ששו כי אתה עשית הבאת יום קראת ויהיו כמוני׃

\VS{22}תבא כל רעתם לפניך ועולל למו כאשר עוללת לי על כל פשעי כי רבות אנחתי ולבי דוי׃



\par }\Chap{2}{\PP \VerseOne{1}איכה יעיב באפו אדני את בת ציון השליך משמים ארץ תפארת ישראל ולא זכר הדם רגליו ביום אפו׃

\VS{2}בלע אדני לא חמל את כל נאות יעקב הרס בעברתו מבצרי בת יהודה הגיע לארץ חלל ממלכה ושריה׃

\VS{3}גדע בחרי אף כל קרן ישראל השיב אחור ימינו מפני אויב ויבער ביעקב כאש להבה אכלה סביב׃

\VS{4}דרך קשתו כאויב נצב ימינו כצר ויהרג כל מחמדי עין באהל בת ציון שפך כאש חמתו׃

\VS{5}היה אדני כאויב בלע ישראל בלע כל ארמנותיה שחת מבצריו וירב בבת יהודה תאניה ואניה׃

\VS{6}ויחמס כגן שכו שחת מועדו שכח יהוה בציון מועד ושבת וינאץ בזעם אפו מלך וכהן׃

\VS{7}זנח אדני מזבחו נאר מקדשו הסגיר ביד אויב חומת ארמנותיה קול נתנו בבית יהוה כיום מועד׃

\VS{8}חשב יהוה להשחית חומת בת ציון נטה קו לא השיב ידו מבלע ויאבל חל וחומה יחדו אמללו׃

\VS{9}טבעו בארץ שעריה אבד ושבר בריחיה מלכה ושריה בגוים אין תורה גם נביאיה לא מצאו חזון מיהוה׃

\VS{10}ישבו לארץ ידמו זקני בת ציון העלו עפר על ראשם חגרו שקים הורידו לארץ ראשן בתולת ירושלם׃

\VS{11}כלו בדמעות עיני חמרמרו מעי נשפך לארץ כבדי על שבר בת עמי בעטף עולל ויונק ברחבות קריה׃

\VS{12}לאמתם יאמרו איה דגן ויין בהתעטפם כחלל ברחבות עיר בהשתפך נפשם אל חיק אמתם׃

\VS{13}מה אעודך מה אדמה לך הבת ירושלם מה אשוה לך ואנחמך בתולת בת ציון כי גדול כים שברך מי ירפא לך׃

\VS{14}נביאיך חזו לך שוא ותפל ולא גלו על עונך להשיב שביתך ויחזו לך משאות שוא ומדוחים׃

\VS{15}ספקו עליך כפים כל עברי דרך שרקו וינעו ראשם על בת ירושלם הזאת העיר שיאמרו כלילת יפי משוש לכל הארץ׃

\VS{16}פצו עליך פיהם כל אויביך שרקו ויחרקו שן אמרו בלענו אך זה היום שקוינהו מצאנו ראינו׃

\VS{17}עשה יהוה אשר זמם בצע אמרתו אשר צוה מימי קדם הרס ולא חמל וישמח עליך אויב הרים קרן צריך׃

\VS{18}צעק לבם אל אדני חומת בת ציון הורידי כנחל דמעה יומם ולילה אל תתני פוגת לך אל תדם בת עינך׃

\VS{19}קומי רני בליל לראש אשמרות שפכי כמים לבך נכח פני אדני שאי אליו כפיך על נפש עולליך העטופים ברעב בראש כל חוצות׃

\VS{20}ראה יהוה והביטה למי עוללת כה אם תאכלנה נשים פרים עללי טפחים אם יהרג במקדש אדני כהן ונביא׃

\VS{21}שכבו לארץ חוצות נער וזקן בתולתי ובחורי נפלו בחרב הרגת ביום אפך טבחת לא חמלת׃

\VS{22}תקרא כיום מועד מגורי מסביב ולא היה ביום אף יהוה פליט ושריד אשר טפחתי ורביתי איבי כלם׃



\par }\Chap{3}{\PP \VerseOne{1}אני הגבר ראה עני בשבט עברתו׃

\VS{2}אותי נהג וילך חשך ולא אור׃

\VS{3}אך בי ישב יהפך ידו כל היום׃

\VS{4}בלה בשרי ועורי שבר עצמותי׃

\VS{5}בנה עלי ויקף ראש ותלאה׃

\VS{6}במחשכים הושיבני כמתי עולם׃

\VS{7}גדר בעדי ולא אצא הכביד נחשתי׃

\VS{8}גם כי אזעק ואשוע שתם תפלתי׃

\VS{9}גדר דרכי בגזית נתיבתי עוה׃

\VS{10}דב ארב הוא לי אריה במסתרים׃

\VS{11}דרכי סורר ויפשחני שמני שמם׃

\VS{12}דרך קשתו ויציבני כמטרא לחץ׃

\VS{13}הביא בכליותי בני אשפתו׃

\VS{14}הייתי שחק לכל עמי נגינתם כל היום׃

\VS{15}השביעני במרורים הרוני לענה׃

\VS{16}ויגרס בחצץ שני הכפישני באפר׃

\VS{17}ותזנח משלום נפשי נשיתי טובה׃

\VS{18}ואמר אבד נצחי ותוחלתי מיהוה׃

\VS{19}זכר עניי ומרודי לענה וראש׃

\VS{20}זכור תזכור ותשיח עלי נפשי׃

\VS{21}זאת אשיב אל לבי על כן אוחיל׃

\VS{22}חסדי יהוה כי לא תמנו כי לא כלו רחמיו׃

\VS{23}חדשים לבקרים רבה אמונתך׃

\VS{24}חלקי יהוה אמרה נפשי על כן אוחיל לו׃

\VS{25}טוב יהוה לקוו לנפש תדרשנו׃

\VS{26}טוב ויחיל ודומם לתשועת יהוה׃

\VS{27}טוב לגבר כי ישא על בנעוריו׃

\VS{28}ישב בדד וידם כי נטל עליו׃

\VS{29}יתן בעפר פיהו אולי יש תקוה׃

\VS{30}יתן למכהו לחי ישבע בחרפה׃

\VS{31}כי לא יזנח לעולם אדני׃

\VS{32}כי אם הוגה ורחם כרב חסדו׃

\VS{33}כי לא ענה מלבו ויגה בני איש׃

\VS{34}לדכא תחת רגליו כל אסירי ארץ׃

\VS{35}להטות משפט גבר נגד פני עליון׃

\VS{36}לעות אדם בריבו אדני לא ראה׃

\VS{37}מי זה אמר ותהי אדני לא צוה׃

\VS{38}מפי עליון לא תצא הרעות והטוב׃

\VS{39}מה יתאונן אדם חי גבר על חטאו׃

\VS{40}נחפשה דרכינו ונחקרה ונשובה עד יהוה׃

\VS{41}נשא לבבנו אל כפים אל אל בשמים׃

\VS{42}נחנו פשענו ומרינו אתה לא סלחת׃

\VS{43}סכתה באף ותרדפנו הרגת לא חמלת׃

\VS{44}סכותה בענן לך מעבור תפלה׃

\VS{45}סחי ומאוס תשימנו בקרב העמים׃

\VS{46}פצו עלינו פיהם כל איבינו׃

\VS{47}פחד ופחת היה לנו השאת והשבר׃

\VS{48}פלגי מים תרד עיני על שבר בת עמי׃

\VS{49}עיני נגרה ולא תדמה מאין הפגות׃

\VS{50}עד ישקיף וירא יהוה משמים׃

\VS{51}עיני עוללה לנפשי מכל בנות עירי׃

\VS{52}צוד צדוני כצפור איבי חנם׃

\VS{53}צמתו בבור חיי וידו אבן בי׃

\VS{54}צפו מים על ראשי אמרתי נגזרתי׃

\VS{55}קראתי שמך יהוה מבור תחתיות׃

\VS{56}קולי שמעת אל תעלם אזנך לרוחתי לשועתי׃

\VS{57}קרבת ביום אקראך אמרת אל תירא׃

\VS{58}רבת אדני ריבי נפשי גאלת חיי׃

\VS{59}ראיתה יהוה עותתי שפטה משפטי׃

\VS{60}ראיתה כל נקמתם כל מחשבתם לי׃

\VS{61}שמעת חרפתם יהוה כל מחשבתם עלי׃

\VS{62}שפתי קמי והגיונם עלי כל היום׃

\VS{63}שבתם וקימתם הביטה אני מנגינתם׃

\VS{64}תשיב להם גמול יהוה כמעשה ידיהם׃

\VS{65}תתן להם מגנת לב תאלתך להם׃

\VS{66}תרדף באף ותשמידם מתחת שמי יהוה׃



\par }\Chap{4}{\PP \VerseOne{1}איכה יועם זהב ישנא הכתם הטוב תשתפכנה אבני קדש בראש כל חוצות׃

\VS{2}בני ציון היקרים המסלאים בפז איכה נחשבו לנבלי חרש מעשה ידי יוצר׃

\VS{3}גם תנין חלצו שד היניקו גוריהן בת עמי לאכזר כי ענים במדבר׃

\VS{4}דבק לשון יונק אל חכו בצמא עוללים שאלו לחם פרש אין להם׃

\VS{5}האכלים למעדנים נשמו בחוצות האמנים עלי תולע חבקו אשפתות׃

\VS{6}ויגדל עון בת עמי מחטאת סדם ההפוכה כמו רגע ולא חלו בה ידים׃

\VS{7}זכו נזיריה משלג צחו מחלב אדמו עצם מפנינים ספיר גזרתם׃

\VS{8}חשך משחור תארם לא נכרו בחוצות צפד עורם על עצמם יבש היה כעץ׃

\VS{9}טובים היו חללי חרב מחללי רעב שהם יזובו מדקרים מתנובת שדי׃

\VS{10}ידי נשים רחמניות בשלו ילדיהן היו לברות למו בשבר בת עמי׃

\VS{11}כלה יהוה את חמתו שפך חרון אפו ויצת אש בציון ותאכל יסודתיה׃

\VS{12}לא האמינו מלכי ארץ וכל ישבי תבל כי יבא צר ואויב בשערי ירושלם׃

\VS{13}מחטאת נביאיה עונות כהניה השפכים בקרבה דם צדיקים׃

\VS{14}נעו עורים בחוצות נגאלו בדם בלא יוכלו יגעו בלבשיהם׃

\VS{15}סורו טמא קראו למו סורו סורו אל תגעו כי נצו גם נעו אמרו בגוים לא יוסיפו לגור׃

\VS{16}פני יהוה חלקם לא יוסיף להביטם פני כהנים לא נשאו זקנים לא חננו׃

\VS{17}עודינה תכלינה עינינו אל עזרתנו הבל בצפיתנו צפינו אל גוי לא יושע׃

\VS{18}צדו צעדינו מלכת ברחבתינו קרב קצינו מלאו ימינו כי בא קצינו׃

\VS{19}קלים היו רדפינו מנשרי שמים על ההרים דלקנו במדבר ארבו לנו׃

\VS{20}רוח אפינו משיח יהוה נלכד בשחיתותם אשר אמרנו בצלו נחיה בגוים׃

\VS{21}שישי ושמחי בת אדום יושבתי בארץ עוץ גם עליך תעבר כוס תשכרי ותתערי׃

\VS{22}תם עונך בת ציון לא יוסיף להגלותך פקד עונך בת אדום גלה על חטאתיך׃



\par }\Chap{5}{\PP \VerseOne{1}זכר יהוה מה היה לנו הביט וראה את חרפתנו׃

\VS{2}נחלתנו נהפכה לזרים בתינו לנכרים׃

\VS{3}יתומים היינו אין אב אמתינו כאלמנות׃

\VS{4}מימינו בכסף שתינו עצינו במחיר יבאו׃

\VS{5}על צוארנו נרדפנו יגענו לא הונח לנו׃

\VS{6}מצרים נתנו יד אשור לשבע לחם׃

\VS{7}אבתינו חטאו אינם אנחנו עונתיהם סבלנו׃

\VS{8}עבדים משלו בנו פרק אין מידם׃

\VS{9}בנפשנו נביא לחמנו מפני חרב המדבר׃

\VS{10}עורנו כתנור נכמרו מפני זלעפות רעב׃

\VS{11}נשים בציון ענו בתלת בערי יהודה׃

\VS{12}שרים בידם נתלו פני זקנים לא נהדרו׃

\VS{13}בחורים טחון נשאו ונערים בעץ כשלו׃

\VS{14}זקנים משער שבתו בחורים מנגינתם׃

\VS{15}שבת משוש לבנו נהפך לאבל מחלנו׃

\VS{16}נפלה עטרת ראשנו אוי נא לנו כי חטאנו׃

\VS{17}על זה היה דוה לבנו על אלה חשכו עינינו׃

\VS{18}על הר ציון ששמם שועלים הלכו בו׃

\VS{19}אתה יהוה לעולם תשב כסאך לדר ודור׃

\VS{20}למה לנצח תשכחנו תעזבנו לארך ימים׃

\VS{21}השיבנו יהוה אליך ונשוב חדש ימינו כקדם׃

\VS{22}כי אם מאס מאסתנו קצפת עלינו עד מאד׃


\par }\end{RTL}
