\begin{RTL}
\NormalFont\ShortTitle{שִׁיר הַשִּׁירִים}

{\MT שִׁיר הַשִּׁירִים


\par }\ChapOne{1}{\PP \VerseOne{1}שיר השירים אשר לשלמה׃

\VS{2}ישקני מנשיקות פיהו כי טובים דדיך מיין׃

\VS{3}לריח שמניך טובים שמן תורק שמך על כן עלמות אהבוך׃

\VS{4}משכני אחריך נרוצה הביאני המלך חדריו נגילה ונשמחה בך נזכירה דדיך מיין מישרים אהבוך׃

\VS{5}שחורה אני ונאוה בנות ירושלם כאהלי קדר כיריעות שלמה׃

\VS{6}אל תראוני שאני שחרחרת ששזפתני השמש בני אמי נחרו בי שמני נטרה את הכרמים כרמי שלי לא נטרתי׃

\VS{7}הגידה לי שאהבה נפשי איכה תרעה איכה תרביץ בצהרים שלמה אהיה כעטיה על עדרי חבריך׃

\VS{8}אם לא תדעי לך היפה בנשים צאי לך בעקבי הצאן ורעי את גדיתיך על משכנות הרעים׃

\VS{9}לססתי ברכבי פרעה דמיתיך רעיתי׃

\VS{10}נאוו לחייך בתרים צוארך בחרוזים׃

\VS{11}תורי זהב נעשה לך עם נקדות הכסף׃

\VS{12}עד שהמלך במסבו נרדי נתן ריחו׃

\VS{13}צרור המר דודי לי בין שדי ילין׃

\VS{14}אשכל הכפר דודי לי בכרמי עין גדי׃

\VS{15}הנך יפה רעיתי הנך יפה עיניך יונים׃

\VS{16}הנך יפה דודי אף נעים אף ערשנו רעננה׃

\VS{17}קרות בתינו ארזים רחיטנו ברותים׃



\par }\Chap{2}{\PP \VerseOne{1}אני חבצלת השרון שושנת העמקים׃

\VS{2}כשושנה בין החוחים כן רעיתי בין הבנות׃

\VS{3}כתפוח בעצי היער כן דודי בין הבנים בצלו חמדתי וישבתי ופריו מתוק לחכי׃

\VS{4}הביאני אל בית היין ודגלו עלי אהבה׃

\VS{5}סמכוני באשישות רפדוני בתפוחים כי חולת אהבה אני׃

\VS{6}שמאלו תחת לראשי וימינו תחבקני׃

\VS{7}השבעתי אתכם בנות ירושלם בצבאות או באילות השדה אם תעירו ואם תעוררו את האהבה עד שתחפץ׃

\VS{8}קול דודי הנה זה בא מדלג על ההרים מקפץ על הגבעות׃

\VS{9}דומה דודי לצבי או לעפר האילים הנה זה עומד אחר כתלנו משגיח מן החלנות מציץ מן החרכים׃

\VS{10}ענה דודי ואמר לי קומי לך רעיתי יפתי ולכי לך׃

\VS{11}כי הנה הסתו עבר הגשם חלף הלך לו׃

\VS{12}הנצנים נראו בארץ עת הזמיר הגיע וקול התור נשמע בארצנו׃

\VS{13}התאנה חנטה פגיה והגפנים סמדר נתנו ריח קומי לכי רעיתי יפתי ולכי לך׃

\VS{14}יונתי בחגוי הסלע בסתר המדרגה הראיני את מראיך השמיעיני את קולך כי קולך ערב ומראיך נאוה׃

\VS{15}אחזו לנו שועלים שועלים קטנים מחבלים כרמים וכרמינו סמדר׃

\VS{16}דודי לי ואני לו הרעה בשושנים׃

\VS{17}עד שיפוח היום ונסו הצללים סב דמה לך דודי לצבי או לעפר האילים על הרי בתר׃



\par }\Chap{3}{\PP \VerseOne{1}על משכבי בלילות בקשתי את שאהבה נפשי בקשתיו ולא מצאתיו׃

\VS{2}אקומה נא ואסובבה בעיר בשוקים וברחבות אבקשה את שאהבה נפשי בקשתיו ולא מצאתיו׃

\VS{3}מצאוני השמרים הסבבים בעיר את שאהבה נפשי ראיתם׃

\VS{4}כמעט שעברתי מהם עד שמצאתי את שאהבה נפשי אחזתיו ולא ארפנו עד שהביאתיו אל בית אמי ואל חדר הורתי׃

\VS{5}השבעתי אתכם בנות ירושלם בצבאות או באילות השדה אם תעירו ואם תעוררו את האהבה עד שתחפץ׃

\VS{6}מי זאת עלה מן המדבר כתימרות עשן מקטרת מור ולבונה מכל אבקת רוכל׃

\VS{7}הנה מטתו שלשלמה ששים גברים סביב לה מגברי ישראל׃

\VS{8}כלם אחזי חרב מלמדי מלחמה איש חרבו על ירכו מפחד בלילות׃

\VS{9}אפריון עשה לו המלך שלמה מעצי הלבנון׃

\VS{10}עמודיו עשה כסף רפידתו זהב מרכבו ארגמן תוכו רצוף אהבה מבנות ירושלם׃

\VS{11}צאינה וראינה בנות ציון במלך שלמה בעטרה שעטרה לו אמו ביום חתנתו וביום שמחת לבו׃



\par }\Chap{4}{\PP \VerseOne{1}הנך יפה רעיתי הנך יפה עיניך יונים מבעד לצמתך שערך כעדר העזים שגלשו מהר גלעד׃

\VS{2}שניך כעדר הקצובות שעלו מן הרחצה שכלם מתאימות ושכלה אין בהם׃

\VS{3}כחוט השני שפתתיך ומדבריך נאוה כפלח הרמון רקתך מבעד לצמתך׃

\VS{4}כמגדל דויד צוארך בנוי לתלפיות אלף המגן תלוי עליו כל שלטי הגבורים׃

\VS{5}שני שדיך כשני עפרים תאומי צביה הרועים בשושנים׃

\VS{6}עד שיפוח היום ונסו הצללים אלך לי אל הר המור ואל גבעת הלבונה׃

\VS{7}כלך יפה רעיתי ומום אין בך׃

\VS{8}אתי מלבנון כלה אתי מלבנון תבואי תשורי מראש אמנה מראש שניר וחרמון ממענות אריות מהררי נמרים׃

\VS{9}לבבתני אחתי כלה לבבתיני באחד מעיניך באחד ענק מצורניך׃

\VS{10}מה יפו דדיך אחתי כלה מה טבו דדיך מיין וריח שמניך מכל בשמים׃

\VS{11}נפת תטפנה שפתותיך כלה דבש וחלב תחת לשונך וריח שלמתיך כריח לבנון׃

\VS{12}גן נעול אחתי כלה גל נעול מעין חתום׃

\VS{13}שלחיך פרדס רמונים עם פרי מגדים כפרים עם נרדים׃

\VS{14}נרד וכרכם קנה וקנמון עם כל עצי לבונה מר ואהלות עם כל ראשי בשמים׃

\VS{15}מעין גנים באר מים חיים ונזלים מן לבנון׃

\VS{16}עורי צפון ובואי תימן הפיחי גני יזלו בשמיו יבא דודי לגנו ויאכל פרי מגדיו׃



\par }\Chap{5}{\PP \VerseOne{1}באתי לגני אחתי כלה אריתי מורי עם בשמי אכלתי יערי עם דבשי שתיתי ייני עם חלבי אכלו רעים שתו ושכרו דודים׃

\VS{2}אני ישנה ולבי ער קול דודי דופק פתחי לי אחתי רעיתי יונתי תמתי שראשי נמלא טל קוצותי רסיסי לילה׃

\VS{3}פשטתי את כתנתי איככה אלבשנה רחצתי את רגלי איככה אטנפם׃

\VS{4}דודי שלח ידו מן החר ומעי המו עליו׃

\VS{5}קמתי אני לפתח לדודי וידי נטפו מור ואצבעתי מור עבר על כפות המנעול׃

\VS{6}פתחתי אני לדודי ודודי חמק עבר נפשי יצאה בדברו בקשתיהו ולא מצאתיהו קראתיו ולא ענני׃

\VS{7}מצאני השמרים הסבבים בעיר הכוני פצעוני נשאו את רדידי מעלי שמרי החמות׃

\VS{8}השבעתי אתכם בנות ירושלם אם תמצאו את דודי מה תגידו לו שחולת אהבה אני׃

\VS{9}מה דודך מדוד היפה בנשים מה דודך מדוד שככה השבעתנו׃

\VS{10}דודי צח ואדום דגול מרבבה׃

\VS{11}ראשו כתם פז קוצותיו תלתלים שחרות כעורב׃

\VS{12}עיניו כיונים על אפיקי מים רחצות בחלב ישבות על מלאת׃

\VS{13}לחיו כערוגת הבשם מגדלות מרקחים שפתותיו שושנים נטפות מור עבר׃

\VS{14}ידיו גלילי זהב ממלאים בתרשיש מעיו עשת שן מעלפת ספירים׃

\VS{15}שוקיו עמודי שש מיסדים על אדני פז מראהו כלבנון בחור כארזים׃

\VS{16}חכו ממתקים וכלו מחמדים זה דודי וזה רעי בנות ירושלם׃



\par }\Chap{6}{\PP \VerseOne{1}אנה הלך דודך היפה בנשים אנה פנה דודך ונבקשנו עמך׃

\VS{2}דודי ירד לגנו לערוגות הבשם לרעות בגנים וללקט שושנים׃

\VS{3}אני לדודי ודודי לי הרעה בשושנים׃

\VS{4}יפה את רעיתי כתרצה נאוה כירושלם אימה כנדגלות׃

\VS{5}הסבי עיניך מנגדי שהם הרהיבני שערך כעדר העזים שגלשו מן הגלעד׃

\VS{6}שניך כעדר הרחלים שעלו מן הרחצה שכלם מתאימות ושכלה אין בהם׃

\VS{7}כפלח הרמון רקתך מבעד לצמתך׃

\VS{8}ששים המה מלכות ושמנים פילגשים ועלמות אין מספר׃

\VS{9}אחת היא יונתי תמתי אחת היא לאמה ברה היא ליולדתה ראוה בנות ויאשרוה מלכות ופילגשים ויהללוה׃

\VS{10}מי זאת הנשקפה כמו שחר יפה כלבנה ברה כחמה אימה כנדגלות׃

\VS{11}אל גנת אגוז ירדתי לראות באבי הנחל לראות הפרחה הגפן הנצו הרמנים׃

\VS{12}לא ידעתי נפשי שמתני מרכבות עמי נדיב׃

\VS{13}שובי שובי השולמית שובי שובי ונחזה בך מה תחזו בשולמית כמחלת המחנים׃



\par }\Chap{7}{\PP \VerseOne{1}מה יפו פעמיך בנעלים בת נדיב חמוקי ירכיך כמו חלאים מעשה ידי אמן׃

\VS{2}שררך אגן הסהר אל יחסר המזג בטנך ערמת חטים סוגה בשושנים׃

\VS{3}שני שדיך כשני עפרים תאמי צביה׃

\VS{4}צוארך כמגדל השן עיניך ברכות בחשבון על שער בת רבים אפך כמגדל הלבנון צופה פני דמשק׃

\VS{5}ראשך עליך ככרמל ודלת ראשך כארגמן מלך אסור ברהטים׃

\VS{6}מה יפית ומה נעמת אהבה בתענוגים׃

\VS{7}זאת קומתך דמתה לתמר ושדיך לאשכלות׃

\VS{8}אמרתי אעלה בתמר אחזה בסנסניו ויהיו נא שדיך כאשכלות הגפן וריח אפך כתפוחים׃

\VS{9}וחכך כיין הטוב הולך לדודי למישרים דובב שפתי ישנים׃

\VS{10}אני לדודי ועלי תשוקתו׃

\VS{11}לכה דודי נצא השדה נלינה בכפרים׃

\VS{12}נשכימה לכרמים נראה אם פרחה הגפן פתח הסמדר הנצו הרמונים שם אתן את דדי לך׃

\VS{13}הדודאים נתנו ריח ועל פתחינו כל מגדים חדשים גם ישנים דודי צפנתי לך׃



\par }\Chap{8}{\PP \VerseOne{1}מי יתנך כאח לי יונק שדי אמי אמצאך בחוץ אשקך גם לא יבוזו לי׃

\VS{2}אנהגך אביאך אל בית אמי תלמדני אשקך מיין הרקח מעסיס רמני׃

\VS{3}שמאלו תחת ראשי וימינו תחבקני׃

\VS{4}השבעתי אתכם בנות ירושלם מה תעירו ומה תעררו את האהבה עד שתחפץ׃

\VS{5}מי זאת עלה מן המדבר מתרפקת על דודה תחת התפוח עוררתיך שמה חבלתך אמך שמה חבלה ילדתך׃

\VS{6}שימני כחותם על לבך כחותם על זרועך כי עזה כמות אהבה קשה כשאול קנאה רשפיה רשפי אש שלהבתיה׃

\VS{7}מים רבים לא יוכלו לכבות את האהבה ונהרות לא ישטפוה אם יתן איש את כל הון ביתו באהבה בוז יבוזו לו׃

\VS{8}אחות לנו קטנה ושדים אין לה מה נעשה לאחתנו ביום שידבר בה׃

\VS{9}אם חומה היא נבנה עליה טירת כסף ואם דלת היא נצור עליה לוח ארז׃

\VS{10}אני חומה ושדי כמגדלות אז הייתי בעיניו כמוצאת שלום׃

\VS{11}כרם היה לשלמה בבעל המון נתן את הכרם לנטרים איש יבא בפריו אלף כסף׃

\VS{12}כרמי שלי לפני האלף לך שלמה ומאתים לנטרים את פריו׃

\VS{13}היושבת בגנים חברים מקשיבים לקולך השמיעיני׃

\VS{14}ברח דודי ודמה לך לצבי או לעפר האילים על הרי בשמים׃


\par }\end{RTL}
