\begin{RTL}
\NormalFont\ShortTitle{יַעֲקֹב}

{\MT אִגֶּרֶת יַעֲקֹב


\par }\ChapOne{1}{\PP \VerseOne{1}יעקב עבד אלהים ואדנינו ישוע המשיח שאל לשלום שנים עשר השבטים הנפוצים׃

\VS{2}אך לשמחה חשבו לכם אחי כאשר תבאו בנסינות שונים׃

\VS{3}בדעתכם כי בחן אמונתכם מביא לידי סבלנות׃

\VS{4}והסבלנות שלמה תהיה בפעלה להיותכם שלמים ותמימים ולא תחסרו כל דבר׃

\VS{5}ואיש מכם כי יחסר חכמה יבקשנה מאלהים הנותן לכל בנדיבה ובאין גערה ותנתן לו׃

\VS{6}רק יבקש באמונה ובבלי ספק כי בעל ספק דומה לגלי הים הסער והנגרש׃

\VS{7}והאיש ההוא אל ידמה בנפשו כי ישא דבר מאת יהוה׃

\VS{8}איש אשר חלק לבו הפכפך הוא בכל דרכיו׃

\VS{9}אבל האח השפל יתהלל ברוממתו׃

\VS{10}והעשיר יתהלל בשפלותו כי יעבר כציץ החציר׃

\VS{11}כי זרח השמש בחמתו וייבש את החציר ויבל ציצו וחסד מראהו אבד כן יבול העשיר בהליכותיו׃

\VS{12}אשרי האיש העמד בנסיונו כי כאשר נבחן ישא עטרת החיים אשר הבטיח יהוה לאהביו׃

\VS{13}אל יאמר המנסה האלהים נסני כי האלהים איננו מנסה ברע והוא לא ינסה איש׃

\VS{14}כי אם ינסה כל איש בתאות נפשו אשר תסיתהו ותפתהו׃

\VS{15}ואחרי כן הרתה התאות ותלד חטא והחטא כי נשלם יוליד את המות׃

\VS{16}אל תתעו אחי אהובי׃

\VS{17}כל מתנה טובה וכל מנחה שלמה תרד ממעל מאת אבי האורות אשר חלוף וכל צל שנוי אין עמו׃

\VS{18}הוא בחפצו ילד אותנו בדבר האמת להיותנו כמו ראשית בכורי יצוריו׃

\VS{19}על זאת אחי אהובי יהי כל איש מהיר לשמע קשה לדבר וקשה לכעוס׃

\VS{20}כי כעס אדם לא יפעל צדקת אלהים׃

\VS{21}לכן הסירו מעליכם כל טנוף ותרבות רעה וקבלו בענוה את הדבר הנטוע בכם אשר יכל להושיע את נפשתיכם׃

\VS{22}והיו עשי הדבר ולא שמעיו לבד לרמות את נפשכם׃

\VS{23}כי האיש אשר רק שמע את הדבר ולא עשהו נמשל לאיש מביט את תאר הויתו במראה׃

\VS{24}כי הביט אל מראהו וילך לו וברגע שכח מה תארו׃

\VS{25}אבל המשקיף בתורה השלמה תורת החרות ומחזיק בה אשר איננו שמע ושכח כי אם עשה בפעל אשרי האיש ההוא במעשהו׃

\VS{26}איש מכם אם ידמה להיות עבד אלהים ואיננו שם רסן ללשנו כי אם מתעה הוא את לבבו עבדתו אך לריק תהיה׃

\VS{27}זאת העבודה הטהורה והברה לפני האלהים אבינו לבקר את היתומים והאלמנות בלחצם ולשמר את עצמו נקי מחלאת העולם׃



\par }\Chap{2}{\PP \VerseOne{1}אחי אל יהי משא פנים באמונתכם בישוע המשיח אדנינו אדון הכבוד׃

\VS{2}כי אם יבוא איש לבית כנסתכם וטבעת זהב על ידיו והוא לבוש לבשי מכלול וגם איש עני יבא שמה ובגדו מטנף׃

\VS{3}ופניתם אל הלבוש לבשי מכלול ואמרתם לו שב לך הנה בטוב ולעני תאמרו עמד שם או שב פה מתחת להדם רגלי׃

\VS{4}הלא בזאת נחלק לבכם והנכם שפטים בעלי מחשבות רעות׃

\VS{5}שמעו אחי אהובי הלא בעניי העולם הזה בחר האלהים להיות עשירים באמונה וירשי המלכות אשר הבטיח לאהביו׃

\VS{6}ואתם הכלמתם את העני הלא העשירים הם העשקים אתכם והם הסחבים אתכם אל בתי דין׃

\VS{7}הלא הם המגדפים את השם הטוב הנקרא עליכם׃

\VS{8}הן בקימכם את המצוה המלכת על כלן כפי הכתוב ואהבת לרעך כמוך תיטיבו לעשות׃

\VS{9}אולם אם תשאו פנים תחטאו במעשיכם והתורה תוכיחכם כעברים אותה׃

\VS{10}כי איש אשר יקים את כל התורה ונכשל בדבר אחד הוא אשם אשם בכלם׃

\VS{11}כי האמר לא תנאף גם הוא אמר לא תרצח ואם אינך נאף ואתה רוצח היה נהיית לעבר התורה׃

\VS{12}כן דברו וכן עשו כאנשים העתידים להשפט על פי תורת החרות׃

\VS{13}כי אין חסד בדין לאשר לא עשה חסד והחסד יתגאה על הדין׃

\VS{14}אחי מה יועיל לאיש אם יאמר כי יש לו אמונה ומעשים אין בו התוכל האמונה להושיעו׃

\VS{15}אח או אחות אם יהיו בעירם ובחסר לחם יומם׃

\VS{16}ואיש מכם יאמר אליהם לכו לשלום והתחממו ושבעו ולא תתנו להם די מחסור גופם מה תועיל זאת׃

\VS{17}ככה גם האמונה אם אין בה מעשים מתה היא בעצמה׃

\VS{18}אך יאמר איש אתה יש לך אמונה ואני יש לי מעשים הראני נא את אמונתך מתוך מעשיך ואני אראך מתוך מעשי את אמוני׃

\VS{19}אתה מאמין כי האלהים אחד הוא הטיבות גם השדים מאמינים בו ורעדים׃

\VS{20}ואתה איש בער התחפץ לדעת כי האמונה בבלי מעשים מתה היא׃

\VS{21}אברהם אבינו הלא במעשיו נצדק בהעלתו את יצחק בנו על המזבח׃

\VS{22}הנך ראה כי היתה האמונה עזרת למעשיו ומתוך המעשים השלמה האמונה׃

\VS{23}וימלא הכתוב האמר והאמן אברהם ביהוה ותחשב לו לצדקה ויקרא אהב יהוה׃

\VS{24}הנכם ראים כי במעשים יצדק האיש ולא באמונה לבדה׃

\VS{25}וכן גם רחב הזונה הלא נצדקה במעשים באספה את המלאכים אל ביתה ותשלחם בדרך אחר׃

\VS{26}כי כאשר הגוף בלי נשמה מת הוא כן גם האמונה בלי מעשים מתה היא׃



\par }\Chap{3}{\PP \VerseOne{1}אחי אל יהיו רבים מכם למורים באשר ידעתם כי בזאת נכביד עלינו את הדין׃

\VS{2}כי כלנו מרבים להכשל ואשר לא יכשל בדבור הוא איש תמים וביכלתו לשום רסן גם לכל גופו׃

\VS{3}הנה בפי הסוסים נשים את הרסן למען אשר ישמעו לנו ונהגנו בו את כל גויתם׃

\VS{4}והנה האניות אף כי גדלות הנה ורוחות קשות יהדפום ינהג אתן משוט קטן אל כל אשר יחפץ החבל כן גם הלשון אבר קטן היא וגדלות תדבר׃

\VS{5}ראה מה גדול היער ואש קטנה תבעירנו גם הלשון אש היא עולם מלא עולה׃

\VS{6}כן הלשון נצבת בין אברינו המגאלת את כל הגוף ומלהטת את גלגל הויתנו והיא להוטה באש גיהנם׃

\VS{7}כי מין כל בהמה ועוף ורמש וחיות הים יכבש ונכבשים הם על ידי מין האדם׃

\VS{8}אבל הלשון אין אדם יכל לכבשה אין מעצור לרעה הזאת וסם המות מלאה׃

\VS{9}בה נברך את האלהים אבינו ובה נקלל את האנשים העשוים בצלם אלהים׃

\VS{10}מפה אחד יצאת ברכה וקללה וכן לא יעשה אחי׃

\VS{11}היביע המעין מתוקים ומרים ממוצא אחד׃

\VS{12}אחי היוכל עץ התאנה להוציא זיתים או התוכל הגפן להוציא תאנים כן גם מעין אחד לא יוכל נבע מים מלוחים ומתוקים׃

\VS{13}מי בכם חכם ונבון יראה בדרכו הטובה את מעשיו בענות החכמה׃

\VS{14}ואם קנאה מרה ומריבה בלבבכם אל תתהללו ואל תשקרו באמת׃

\VS{15}אין זאת החכמה הירדת ממעל כי אם חכמת אדמה היא וחכמת היצר והשדים׃

\VS{16}כי במקום קנאה ומריבה שם מהומה וכל מעשה רע׃

\VS{17}אבל החכמה אשר ממעל בראשונה צנועה היא אף אהבת שלום ומכרעת לכף זכות ואיננה עמדת על דעתה ומלאה רחמים ופרי טוב בלא לב ולב ובלי חנפה׃

\VS{18}ופרי הצדקה בשלום יזרע לעשי השלום׃



\par }\Chap{4}{\PP \VerseOne{1}מאין המלחמות והמדנים אשר ביניכם הלא מתוך התאות המתגרות באבריכם׃

\VS{2}אתם מתאוים ואין לכם תרצחו ותקנאו והשג לא תשיגו תריבו ותלחמו ואין לכם יען אשר לא התפללתם׃

\VS{3}הן אתם מבקשים ואינכם מקבלים על אשר תתפללו ברעה למען תבלו בתאותיכם׃

\VS{4}הנאפים והמנאפות הלא ידעתם כי אהבת העולם איבת אלהים היא ועתה החפץ להיות אהב העולם יהיה איב לאלהים׃

\VS{5}או התדמו בנפשכם כי לריק אמר הכתוב בקנאה יתאוה לרוח השכן בקרבנו׃

\VS{6}וגם יגדיל לתת חן על כן אומר אלהים ללצים יליץ ולענוים יתן חן׃

\VS{7}לכן הכנעו לאלהים התיצבו נגד השטן ויברח מפניכם׃

\VS{8}קרבו לאלהים ויקרב אליכם רחצו ידיכם החטאים טהרו לבבכם חלוקי הלבב׃

\VS{9}התענו והתאבלו ובכו שחקכם יהפך לאבל ושמחתכם ליגון׃

\VS{10}הכנעו לפני יהוה והוא ירים אתכם׃

\VS{11}אחי אל תחרפו איש את רעהו המחרף את רעהו ודן את אחיו הוא מחרף את התורה ודן את התורה ואם תדין את התורה אינך עשה התורה כי אם שפטה׃

\VS{12}אחד הוא המחקק אשר יכול להושיע ולאבד ומי אתה כי תדין את עמיתך׃

\VS{13}הוי האמרים נלכה היום ומחר לעיר פלונית אלמונית ונעשה שם שנה אחת לסחר בה ולהרבות רוח׃

\VS{14}ולא תדעו מה ילד יום מחר כי מה חייכם עשן הם אשר נראה כמעט רגע ואחר כלה וילך׃

\VS{15}תחת אשר תאמרו אם ירצה יהוה ונחיה נעשה כזה וכזה׃

\VS{16}עתה תתגאו בפחזותכם וכל גאוה אשר כזאת רעה היא׃

\VS{17}לכן היודע לעשות הטוב ולא יעשנו והיה בו חטא׃



\par }\Chap{5}{\PP \VerseOne{1}הוי העשירים בכו והילילו על הצרות אשר תבאנה עליכם׃

\VS{2}עשרכם בלה ובגדיכם אכלם עש׃

\VS{3}זהבכם וכספכם כסתם חלאה והיתה חלאתם בכם לעדות ואכלה כמו אש את בשרכם אצרתם לכם אוצרות בקץ הימים׃

\VS{4}הנה שכר הפעלים אספי קציר שדתיכם אשר עשקתם צעק עליכם וצעקת הקוצרים באה באזני יהוה צבאות׃

\VS{5}התעדנתם בארץ והתענגתם והשמנתם את לבכם כמו ליום טבחה׃

\VS{6}הרשעתם והמתם את הצדיק והוא נענה לא יפתח פיו׃

\VS{7}לכן אחי דמו והוחילו עד בוא האדון הנה האכר מחכה לטוב תבואת האדמה בהוחילו כי ירד עליה גשם יורה ומלקוש׃

\VS{8}כן הוחילו גם אתם ואמצו לבבכם כי קרוב האדון לבא׃

\VS{9}אחי אל תתאוננו איש על רעהו פן תשפטו הנה השופט עמד לפתח׃

\VS{10}אחי הנביאים אשר דברו בשם יהוה הם יהיו לכם למופת העני והתוחלת׃

\VS{11}הנה מאשרים אנחנו את הסבלים את סבלנות איוב שמעתכם ואת אחרית האדון ראיתם כי רחום וחנון יהוה׃

\VS{12}וראש דבר אחי לא תשבעו לא בשמים ולא בארץ ולא בכל שבועה אחרת ויהי הן שלכם הן ולא שלכם לא פן תפלו בידי הדין׃

\VS{13}כי יצר לאיש בכם הוא יתפלל ואשר ייטב לבו הוא יזמר׃

\VS{14}איש כי יחלה בכם יקרא את זקני הקהלה ויתפללו בעדו ויסוכהו שמן בשם יהוה׃

\VS{15}ותפלת האמונה תושיע את החולה ויהוה יקימנו ואשר חטא יסלח לו׃

\VS{16}התודו עונותיכם איש לפני רעהו והתפללו איש בעד רעהו למען תרפאו כי גדול כח תפלת הצדיק הקרא אל אלהים בחזקה׃

\VS{17}אליהו אנוש אנוש היה כמנו והתפלל תפלה שלא יהיה מטר ולא היה מטר בארץ שלש שנים וששה חדשים׃

\VS{18}וישב ויתפלל והשמים נתנו מטר והארץ הצמיחה את פריה׃

\VS{19}אחי כי יתעה איש בכם מן האמת ואיש אחר ישיבנו׃

\VS{20}ידוע ידע כי המשיב את החוטא מעקשות דרכו הוא יושיע את נפשו ממות ויכסה על המון פשעים׃


\par }\end{RTL}
