\begin{RTL}
\NormalFont\ShortTitle{צְפַנְיָה}

{\MT צְפַנְיָה


\par }\ChapOne{1}{\PP \VerseOne{1}דבר יהוה אשר היה אל צפניה בן כושי בן גדליה בן אמריה בן חזקיה בימי יאשיהו בן אמון מלך יהודה׃

\VS{2}אסף אסף כל מעל פני האדמה נאם יהוה׃

\VS{3}אסף אדם ובהמה אסף עוף השמים ודגי הים והמכשלות את הרשעים והכרתי את האדם מעל פני האדמה נאם יהוה׃

\VS{4}ונטיתי ידי על יהודה ועל כל יושבי ירושלם והכרתי מן המקום הזה את שאר הבעל את שם הכמרים עם הכהנים׃

\VS{5}ואת המשתחוים על הגגות לצבא השמים ואת המשתחוים הנשבעים ליהוה והנשבעים במלכם׃

\VS{6}ואת הנסוגים מאחרי יהוה ואשר לא בקשו את יהוה ולא דרשהו׃

\VS{7}הס מפני אדני יהוה כי קרוב יום יהוה כי הכין יהוה זבח הקדיש קראיו׃

\VS{8}והיה ביום זבח יהוה ופקדתי על השרים ועל בני המלך ועל כל הלבשים מלבוש נכרי׃

\VS{9}ופקדתי על כל הדולג על המפתן ביום ההוא הממלאים בית אדניהם חמס ומרמה׃

\VS{10}והיה ביום ההוא נאם יהוה קול צעקה משער הדגים ויללה מן המשנה ושבר גדול מהגבעות׃

\VS{11}הילילו ישבי המכתש כי נדמה כל עם כנען נכרתו כל נטילי כסף׃

\VS{12}והיה בעת ההיא אחפש את ירושלם בנרות ופקדתי על האנשים הקפאים על שמריהם האמרים בלבבם לא ייטיב יהוה ולא ירע׃

\VS{13}והיה חילם למשסה ובתיהם לשממה ובנו בתים ולא ישבו ונטעו כרמים ולא ישתו את יינם׃

\VS{14}קרוב יום יהוה הגדול קרוב ומהר מאד קול יום יהוה מר צרח שם גבור׃

\VS{15}יום עברה היום ההוא יום צרה ומצוקה יום שאה ומשואה יום חשך ואפלה יום ענן וערפל׃

\VS{16}יום שופר ותרועה על הערים הבצרות ועל הפנות הגבהות׃

\VS{17}והצרתי לאדם והלכו כעורים כי ליהוה חטאו ושפך דמם כעפר ולחמם כגללים׃

\VS{18}גם כספם גם זהבם לא יוכל להצילם ביום עברת יהוה ובאש קנאתו תאכל כל הארץ כי כלה אך נבהלה יעשה את כל ישבי הארץ׃



\par }\Chap{2}{\PP \VerseOne{1}התקוששו וקושו הגוי לא נכסף׃

\VS{2}בטרם לדת חק כמץ עבר יום בטרם לא יבוא עליכם חרון אף יהוה בטרם לא יבוא עליכם יום אף יהוה׃

\VS{3}בקשו את יהוה כל ענוי הארץ אשר משפטו פעלו בקשו צדק בקשו ענוה אולי תסתרו ביום אף יהוה׃

\VS{4}כי עזה עזובה תהיה ואשקלון לשממה אשדוד בצהרים יגרשוה ועקרון תעקר׃

\VS{5}הוי ישבי חבל הים גוי כרתים דבר יהוה עליכם כנען ארץ פלשתים והאבדתיך מאין יושב׃

\VS{6}והיתה חבל הים נות כרת רעים וגדרות צאן׃

\VS{7}והיה חבל לשארית בית יהודה עליהם ירעון בבתי אשקלון בערב ירבצון כי יפקדם יהוה אלהיהם ושב שבותם׃

\VS{8}שמעתי חרפת מואב וגדופי בני עמון אשר חרפו את עמי ויגדילו על גבולם׃

\VS{9}לכן חי אני נאם יהוה צבאות אלהי ישראל כי מואב כסדם תהיה ובני עמון כעמרה ממשק חרול ומכרה מלח ושממה עד עולם שארית עמי יבזום ויתר גוי ינחלום׃

\VS{10}זאת להם תחת גאונם כי חרפו ויגדלו על עם יהוה צבאות׃

\VS{11}נורא יהוה עליהם כי רזה את כל אלהי הארץ וישתחוו לו איש ממקומו כל איי הגוים׃

\VS{12}גם אתם כושים חללי חרבי המה׃

\VS{13}ויט ידו על צפון ויאבד את אשור וישם את נינוה לשממה ציה כמדבר׃

\VS{14}ורבצו בתוכה עדרים כל חיתו גוי גם קאת גם קפד בכפתריה ילינו קול ישורר בחלון חרב בסף כי ארזה ערה׃

\VS{15}זאת העיר העליזה היושבת לבטח האמרה בלבבה אני ואפסי עוד איך היתה לשמה מרבץ לחיה כל עובר עליה ישרק יניע ידו׃



\par }\Chap{3}{\PP \VerseOne{1}הוי מראה ונגאלה העיר היונה׃

\VS{2}לא שמעה בקול לא לקחה מוסר ביהוה לא בטחה אל אלהיה לא קרבה׃

\VS{3}שריה בקרבה אריות שאגים שפטיה זאבי ערב לא גרמו לבקר׃

\VS{4}נביאיה פחזים אנשי בגדות כהניה חללו קדש חמסו תורה׃

\VS{5}יהוה צדיק בקרבה לא יעשה עולה בבקר בבקר משפטו יתן לאור לא נעדר ולא יודע עול בשת׃

\VS{6}הכרתי גוים נשמו פנותם החרבתי חוצותם מבלי עובר נצדו עריהם מבלי איש מאין יושב׃

\VS{7}אמרתי אך תיראי אותי תקחי מוסר ולא יכרת מעונה כל אשר פקדתי עליה אכן השכימו השחיתו כל עלילותם׃

\VS{8}לכן חכו לי נאם יהוה ליום קומי לעד כי משפטי לאסף גוים לקבצי ממלכות לשפך עליהם זעמי כל חרון אפי כי באש קנאתי תאכל כל הארץ׃

\VS{9}כי אז אהפך אל עמים שפה ברורה לקרא כלם בשם יהוה לעבדו שכם אחד׃

\VS{10}מעבר לנהרי כוש עתרי בת פוצי יובלון מנחתי׃

\VS{11}ביום ההוא לא תבושי מכל עלילתיך אשר פשעת בי כי אז אסיר מקרבך עליזי גאותך ולא תוספי לגבהה עוד בהר קדשי׃

\VS{12}והשארתי בקרבך עם עני ודל וחסו בשם יהוה׃

\VS{13}שארית ישראל לא יעשו עולה ולא ידברו כזב ולא ימצא בפיהם לשון תרמית כי המה ירעו ורבצו ואין מחריד׃

\VS{14}רני בת ציון הריעו ישראל שמחי ועלזי בכל לב בת ירושלם׃

\VS{15}הסיר יהוה משפטיך פנה איבך מלך ישראל יהוה בקרבך לא תיראי רע עוד׃

\VS{16}ביום ההוא יאמר לירושלם אל תיראי ציון אל ירפו ידיך׃

\VS{17}יהוה אלהיך בקרבך גבור יושיע ישיש עליך בשמחה יחריש באהבתו יגיל עליך ברנה׃

\VS{18}נוגי ממועד אספתי ממך היו משאת עליה חרפה׃

\VS{19}הנני עשה את כל מעניך בעת ההיא והושעתי את הצלעה והנדחה אקבץ ושמתים לתהלה ולשם בכל הארץ בשתם׃

\VS{20}בעת ההיא אביא אתכם ובעת קבצי אתכם כי אתן אתכם לשם ולתהלה בכל עמי הארץ בשובי את שבותיכם לעיניכם אמר יהוה׃


\par }\end{RTL}
