\begin{RTL}
\NormalFont\ShortTitle{עֹבַדְיָה}

{\MT עֹבַדְיָה


\par }\OneChap {\PP \VerseOne{1}חזון עבדיה כה אמר אדני יהוה לאדום שמועה שמענו מאת יהוה וציר בגוים שלח קומו ונקומה עליה למלחמה׃

\VS{2}הנה קטן נתתיך בגוים בזוי אתה מאד׃

\VS{3}זדון לבך השיאך שכני בחגוי סלע מרום שבתו אמר בלבו מי יורדני ארץ׃

\VS{4}אם תגביה כנשר ואם בין כוכבים שים קנך משם אורידך נאם יהוה׃

\VS{5}אם גנבים באו לך אם שודדי לילה איך נדמיתה הלוא יגנבו דים אם בצרים באו לך הלוא ישאירו עללות׃

\VS{6}איך נחפשו עשו נבעו מצפניו׃

\VS{7}עד הגבול שלחוך כל אנשי בריתך השיאוך יכלו לך אנשי שלמך לחמך ישימו מזור תחתיך אין תבונה בו׃

\VS{8}הלוא ביום ההוא נאם יהוה והאבדתי חכמים מאדום ותבונה מהר עשו׃

\VS{9}וחתו גבוריך תימן למען יכרת איש מהר עשו מקטל׃

\VS{10}מחמס אחיך יעקב תכסך בושה ונכרת לעולם׃

\VS{11}ביום עמדך מנגד ביום שבות זרים חילו ונכרים באו שערו ועל ירושלם ידו גורל גם אתה כאחד מהם׃

\VS{12}ואל תרא ביום אחיך ביום נכרו ואל תשמח לבני יהודה ביום אבדם ואל תגדל פיך ביום צרה׃

\VS{13}אל תבוא בשער עמי ביום אידם אל תרא גם אתה ברעתו ביום אידו ואל תשלחנה בחילו ביום אידו׃

\VS{14}ואל תעמד על הפרק להכרית את פליטיו ואל תסגר שרידיו ביום צרה׃

\VS{15}כי קרוב יום יהוה על כל הגוים כאשר עשית יעשה לך גמלך ישוב בראשך׃

\VS{16}כי כאשר שתיתם על הר קדשי ישתו כל הגוים תמיד ושתו ולעו והיו כלוא היו׃

\VS{17}ובהר ציון תהיה פליטה והיה קדש וירשו בית יעקב את מורשיהם׃

\VS{18}והיה בית יעקב אש ובית יוסף להבה ובית עשו לקש ודלקו בהם ואכלום ולא יהיה שריד לבית עשו כי יהוה דבר׃

\VS{19}וירשו הנגב את הר עשו והשפלה את פלשתים וירשו את שדה אפרים ואת שדה שמרון ובנימן את הגלעד׃

\VS{20}וגלת החל הזה לבני ישראל אשר כנענים עד צרפת וגלת ירושלם אשר בספרד ירשו את ערי הנגב׃

\VS{21}ועלו מושעים בהר ציון לשפט את הר עשו והיתה ליהוה המלוכה׃


\par }\end{RTL}
