\begin{RTL}
\NormalFont\ShortTitle{נַחוּם}

{\MT נַחוּם


\par }\ChapOne{1}{\PP \VerseOne{1}משא נינוה ספר חזון נחום האלקשי׃

\VS{2}אל קנוא ונקם יהוה נקם יהוה ובעל חמה נקם יהוה לצריו ונוטר הוא לאיביו׃

\VS{3}יהוה ארך אפים וגדול כח ונקה לא ינקה יהוה בסופה ובשערה דרכו וענן אבק רגליו׃

\VS{4}גוער בים ויבשהו וכל הנהרות החריב אמלל בשן וכרמל ופרח לבנון אמלל׃

\VS{5}הרים רעשו ממנו והגבעות התמגגו ותשא הארץ מפניו ותבל וכל ישבי בה׃

\VS{6}לפני זעמו מי יעמוד ומי יקום בחרון אפו חמתו נתכה כאש והצרים נתצו ממנו׃

\VS{7}טוב יהוה למעוז ביום צרה וידע חסי בו׃

\VS{8}ובשטף עבר כלה יעשה מקומה ואיביו ירדף חשך׃

\VS{9}מה תחשבון אל יהוה כלה הוא עשה לא תקום פעמים צרה׃

\VS{10}כי עד סירים סבכים וכסבאם סבואים אכלו כקש יבש מלא׃

\VS{11}ממך יצא חשב על יהוה רעה יעץ בליעל׃

\VS{12}כה אמר יהוה אם שלמים וכן רבים וכן נגזו ועבר וענתך לא אענך עוד׃

\VS{13}ועתה אשבר מטהו מעליך ומוסרתיך אנתק׃

\VS{14}וצוה עליך יהוה לא יזרע משמך עוד מבית אלהיך אכרית פסל ומסכה אשים קברך כי קלות׃

\VS{15}הנה על ההרים רגלי מבשר משמיע שלום חגי יהודה חגיך שלמי נדריך כי לא יוסיף עוד לעבור בך בליעל כלה נכרת׃



\par }\Chap{2}{\PP \VerseOne{1}עלה מפיץ על פניך נצור מצרה צפה דרך חזק מתנים אמץ כח מאד׃

\VS{2}כי שב יהוה את גאון יעקב כגאון ישראל כי בקקום בקקים וזמריהם שחתו׃

\VS{3}מגן גבריהו מאדם אנשי חיל מתלעים באש פלדות הרכב ביום הכינו והברשים הרעלו׃

\VS{4}בחוצות יתהוללו הרכב ישתקשקון ברחבות מראיהן כלפידם כברקים ירוצצו׃

\VS{5}יזכר אדיריו יכשלו בהלכותם ימהרו חומתה והכן הסכך׃

\VS{6}שערי הנהרות נפתחו וההיכל נמוג׃

\VS{7}והצב גלתה העלתה ואמהתיה מנהגות כקול יונים מתפפת על לבבהן׃

\VS{8}ונינוה כברכת מים מימי היא והמה נסים עמדו עמדו ואין מפנה׃

\VS{9}בזו כסף בזו זהב ואין קצה לתכונה כבד מכל כלי חמדה׃

\VS{10}בוקה ומבוקה ומבלקה ולב נמס ופק ברכים וחלחלה בכל מתנים ופני כלם קבצו פארור׃

\VS{11}איה מעון אריות ומרעה הוא לכפרים אשר הלך אריה לביא שם גור אריה ואין מחריד׃

\VS{12}אריה טרף בדי גרותיו ומחנק ללבאתיו וימלא טרף חריו ומענתיו טרפה׃

\VS{13}הנני אליך נאם יהוה צבאות והבערתי בעשן רכבה וכפיריך תאכל חרב והכרתי מארץ טרפך ולא ישמע עוד קול מלאככה׃



\par }\Chap{3}{\PP \VerseOne{1}הוי עיר דמים כלה כחש פרק מלאה לא ימיש טרף׃

\VS{2}קול שוט וקול רעש אופן וסוס דהר ומרכבה מרקדה׃

\VS{3}פרש מעלה ולהב חרב וברק חנית ורב חלל וכבד פגר ואין קצה לגויה יכשלו בגויתם׃

\VS{4}מרב זנוני זונה טובת חן בעלת כשפים המכרת גוים בזנוניה ומשפחות בכשפיה׃

\VS{5}הנני אליך נאם יהוה צבאות וגליתי שוליך על פניך והראיתי גוים מערך וממלכות קלונך׃

\VS{6}והשלכתי עליך שקצים ונבלתיך ושמתיך כראי׃

\VS{7}והיה כל ראיך ידוד ממך ואמר שדדה נינוה מי ינוד לה מאין אבקש מנחמים לך׃

\VS{8}התיטבי מנא אמון הישבה ביארים מים סביב לה אשר חיל ים מים חומתה׃

\VS{9}כוש עצמה ומצרים ואין קצה פוט ולובים היו בעזרתך׃

\VS{10}גם היא לגלה הלכה בשבי גם עלליה ירטשו בראש כל חוצות ועל נכבדיה ידו גורל וכל גדוליה רתקו בזקים׃

\VS{11}גם את תשכרי תהי נעלמה גם את תבקשי מעוז מאויב׃

\VS{12}כל מבצריך תאנים עם בכורים אם ינועו ונפלו על פי אוכל׃

\VS{13}הנה עמך נשים בקרבך לאיביך פתוח נפתחו שערי ארצך אכלה אש בריחיך׃

\VS{14}מי מצור שאבי לך חזקי מבצריך באי בטיט ורמסי בחמר החזיקי מלבן׃

\VS{15}שם תאכלך אש תכריתך חרב תאכלך כילק התכבד כילק התכבדי כארבה׃

\VS{16}הרבית רכליך מכוכבי השמים ילק פשט ויעף׃

\VS{17}מנזריך כארבה וטפסריך כגוב גבי החונים בגדרות ביום קרה שמש זרחה ונודד ולא נודע מקומו אים׃

\VS{18}נמו רעיך מלך אשור ישכנו אדיריך נפשו עמך על ההרים ואין מקבץ׃

\VS{19}אין כהה לשברך נחלה מכתך כל שמעי שמעך תקעו כף עליך כי על מי לא עברה רעתך תמיד׃


\par }\end{RTL}
