\begin{RTL}
\NormalFont\ShortTitle{הוֹשֵׁעַ}

{\MT הוֹשֵׁעַ


\par }\ChapOne{1}{\PP \VerseOne{1}דבר יהוה אשר היה אל הושע בן בארי בימי עזיה יותם אחז יחזקיה מלכי יהודה ובימי ירבעם בן יואש מלך ישראל׃

\VS{2}תחלת דבר יהוה בהושע ויאמר יהוה אל הושע לך קח לך אשת זנונים וילדי זנונים כי זנה תזנה הארץ מאחרי יהוה׃

\VS{3}וילך ויקח את גמר בת דבלים ותהר ותלד לו בן׃

\VS{4}ויאמר יהוה אליו קרא שמו יזרעאל כי עוד מעט ופקדתי את דמי יזרעאל על בית יהוא והשבתי ממלכות בית ישראל׃

\VS{5}והיה ביום ההוא ושברתי את קשת ישראל בעמק יזרעאל׃

\VS{6}ותהר עוד ותלד בת ויאמר לו קרא שמה לא רחמה כי לא אוסיף עוד ארחם את בית ישראל כי נשא אשא להם׃

\VS{7}ואת בית יהודה ארחם והושעתים ביהוה אלהיהם ולא אושיעם בקשת ובחרב ובמלחמה בסוסים ובפרשים׃

\VS{8}ותגמל את לא רחמה ותהר ותלד בן׃

\VS{9}ויאמר קרא שמו לא עמי כי אתם לא עמי ואנכי לא אהיה לכם׃

\VS{10}והיה מספר בני ישראל כחול הים אשר לא ימד ולא יספר והיה במקום אשר יאמר להם לא עמי אתם יאמר להם בני אל חי׃

\VS{11}ונקבצו בני יהודה ובני ישראל יחדו ושמו להם ראש אחד ועלו מן הארץ כי גדול יום יזרעאל׃



\par }\Chap{2}{\PP \VerseOne{1}אמרו לאחיכם עמי ולאחותיכם רחמה׃

\VS{2}ריבו באמכם ריבו כי היא לא אשתי ואנכי לא אישה ותסר זנוניה מפניה ונאפופיה מבין שדיה׃

\VS{3}פן אפשיטנה ערמה והצגתיה כיום הולדה ושמתיה כמדבר ושתה כארץ ציה והמתיה בצמא׃

\VS{4}ואת בניה לא ארחם כי בני זנונים המה׃

\VS{5}כי זנתה אמם הבישה הורתם כי אמרה אלכה אחרי מאהבי נתני לחמי ומימי צמרי ופשתי שמני ושקויי׃

\VS{6}לכן הנני שך את דרכך בסירים וגדרתי את גדרה ונתיבותיה לא תמצא׃

\VS{7}ורדפה את מאהביה ולא תשיג אתם ובקשתם ולא תמצא ואמרה אלכה ואשובה אל אישי הראשון כי טוב לי אז מעתה׃

\VS{8}והיא לא ידעה כי אנכי נתתי לה הדגן והתירוש והיצהר וכסף הרביתי לה וזהב עשו לבעל׃

\VS{9}לכן אשוב ולקחתי דגני בעתו ותירושי במועדו והצלתי צמרי ופשתי לכסות את ערותה׃

\VS{10}ועתה אגלה את נבלתה לעיני מאהביה ואיש לא יצילנה מידי׃

\VS{11}והשבתי כל משושה חגה חדשה ושבתה וכל מועדה׃

\VS{12}והשמתי גפנה ותאנתה אשר אמרה אתנה המה לי אשר נתנו לי מאהבי ושמתים ליער ואכלתם חית השדה׃

\VS{13}ופקדתי עליה את ימי הבעלים אשר תקטיר להם ותעד נזמה וחליתה ותלך אחרי מאהביה ואתי שכחה נאם יהוה׃

\VS{14}לכן הנה אנכי מפתיה והלכתיה המדבר ודברתי על לבה׃

\VS{15}ונתתי לה את כרמיה משם ואת עמק עכור לפתח תקוה וענתה שמה כימי נעוריה וכיום עלתה מארץ מצרים׃

\VS{16}והיה ביום ההוא נאם יהוה תקראי אישי ולא תקראי לי עוד בעלי׃

\VS{17}והסרתי את שמות הבעלים מפיה ולא יזכרו עוד בשמם׃

\VS{18}וכרתי להם ברית ביום ההוא עם חית השדה ועם עוף השמים ורמש האדמה וקשת וחרב ומלחמה אשבור מן הארץ והשכבתים לבטח׃

\VS{19}וארשתיך לי לעולם וארשתיך לי בצדק ובמשפט ובחסד וברחמים׃

\VS{20}וארשתיך לי באמונה וידעת את יהוה׃

\VS{21}והיה ביום ההוא אענה נאם יהוה אענה את השמים והם יענו את הארץ׃

\VS{22}והארץ תענה את הדגן ואת התירוש ואת היצהר והם יענו את יזרעאל׃

\VS{23}וזרעתיה לי בארץ ורחמתי את לא רחמה ואמרתי ללא עמי עמי אתה והוא יאמר אלהי׃



\par }\Chap{3}{\PP \VerseOne{1}ויאמר יהוה אלי עוד לך אהב אשה אהבת רע ומנאפת כאהבת יהוה את בני ישראל והם פנים אל אלהים אחרים ואהבי אשישי ענבים׃

\VS{2}ואכרה לי בחמשה עשר כסף וחמר שערים ולתך שערים׃

\VS{3}ואמר אליה ימים רבים תשבי לי לא תזני ולא תהיי לאיש וגם אני אליך׃

\VS{4}כי ימים רבים ישבו בני ישראל אין מלך ואין שר ואין זבח ואין מצבה ואין אפוד ותרפים׃

\VS{5}אחר ישבו בני ישראל ובקשו את יהוה אלהיהם ואת דויד מלכם ופחדו אל יהוה ואל טובו באחרית הימים׃



\par }\Chap{4}{\PP \VerseOne{1}שמעו דבר יהוה בני ישראל כי ריב ליהוה עם יושבי הארץ כי אין אמת ואין חסד ואין דעת אלהים בארץ׃

\VS{2}אלה וכחש ורצח וגנב ונאף פרצו ודמים בדמים נגעו׃

\VS{3}על כן תאבל הארץ ואמלל כל יושב בה בחית השדה ובעוף השמים וגם דגי הים יאספו׃

\VS{4}אך איש אל ירב ואל יוכח איש ועמך כמריבי כהן׃

\VS{5}וכשלת היום וכשל גם נביא עמך לילה ודמיתי אמך׃

\VS{6}נדמו עמי מבלי הדעת כי אתה הדעת מאסת ואמאסאך מכהן לי ותשכח תורת אלהיך אשכח בניך גם אני׃

\VS{7}כרבם כן חטאו לי כבודם בקלון אמיר׃

\VS{8}חטאת עמי יאכלו ואל עונם ישאו נפשו׃

\VS{9}והיה כעם ככהן ופקדתי עליו דרכיו ומעלליו אשיב לו׃

\VS{10}ואכלו ולא ישבעו הזנו ולא יפרצו כי את יהוה עזבו לשמר׃

\VS{11}זנות ויין ותירוש יקח לב׃

\VS{12}עמי בעצו ישאל ומקלו יגיד לו כי רוח זנונים התעה ויזנו מתחת אלהיהם׃

\VS{13}על ראשי ההרים יזבחו ועל הגבעות יקטרו תחת אלון ולבנה ואלה כי טוב צלה על כן תזנינה בנותיכם וכלותיכם תנאפנה׃

\VS{14}לא אפקוד על בנותיכם כי תזנינה ועל כלותיכם כי תנאפנה כי הם עם הזנות יפרדו ועם הקדשות יזבחו ועם לא יבין ילבט׃

\VS{15}אם זנה אתה ישראל אל יאשם יהודה ואל תבאו הגלגל ואל תעלו בית און ואל תשבעו חי יהוה׃

\VS{16}כי כפרה סררה סרר ישראל עתה ירעם יהוה ככבש במרחב׃

\VS{17}חבור עצבים אפרים הנח לו׃

\VS{18}סר סבאם הזנה הזנו אהבו הבו קלון מגניה׃

\VS{19}צרר רוח אותה בכנפיה ויבשו מזבחותם׃



\par }\Chap{5}{\PP \VerseOne{1}שמעו זאת הכהנים והקשיבו בית ישראל ובית המלך האזינו כי לכם המשפט כי פח הייתם למצפה ורשת פרושה על תבור׃

\VS{2}ושחטה שטים העמיקו ואני מוסר לכלם׃

\VS{3}אני ידעתי אפרים וישראל לא נכחד ממני כי עתה הזנית אפרים נטמא ישראל׃

\VS{4}לא יתנו מעלליהם לשוב אל אלהיהם כי רוח זנונים בקרבם ואת יהוה לא ידעו׃

\VS{5}וענה גאון ישראל בפניו וישראל ואפרים יכשלו בעונם כשל גם יהודה עמם׃

\VS{6}בצאנם ובבקרם ילכו לבקש את יהוה ולא ימצאו חלץ מהם׃

\VS{7}ביהוה בגדו כי בנים זרים ילדו עתה יאכלם חדש את חלקיהם׃

\VS{8}תקעו שופר בגבעה חצצרה ברמה הריעו בית און אחריך בנימין׃

\VS{9}אפרים לשמה תהיה ביום תוכחה בשבטי ישראל הודעתי נאמנה׃

\VS{10}היו שרי יהודה כמסיגי גבול עליהם אשפוך כמים עברתי׃

\VS{11}עשוק אפרים רצוץ משפט כי הואיל הלך אחרי צו׃

\VS{12}ואני כעש לאפרים וכרקב לבית יהודה׃

\VS{13}וירא אפרים את חליו ויהודה את מזרו וילך אפרים אל אשור וישלח אל מלך ירב והוא לא יוכל לרפא לכם ולא יגהה מכם מזור׃

\VS{14}כי אנכי כשחל לאפרים וככפיר לבית יהודה אני אני אטרף ואלך אשא ואין מציל׃

\VS{15}אלך אשובה אל מקומי עד אשר יאשמו ובקשו פני בצר להם ישחרנני׃



\par }\Chap{6}{\PP \VerseOne{1}לכו ונשובה אל יהוה כי הוא טרף וירפאנו יך ויחבשנו׃

\VS{2}יחינו מימים ביום השלישי יקמנו ונחיה לפניו׃

\VS{3}ונדעה נרדפה לדעת את יהוה כשחר נכון מצאו ויבוא כגשם לנו כמלקוש יורה ארץ׃

\VS{4}מה אעשה לך אפרים מה אעשה לך יהודה וחסדכם כענן בקר וכטל משכים הלך׃

\VS{5}על כן חצבתי בנביאים הרגתים באמרי פי ומשפטיך אור יצא׃

\VS{6}כי חסד חפצתי ולא זבח ודעת אלהים מעלות׃

\VS{7}והמה כאדם עברו ברית שם בגדו בי׃

\VS{8}גלעד קרית פעלי און עקבה מדם׃

\VS{9}וכחכי איש גדודים חבר כהנים דרך ירצחו שכמה כי זמה עשו׃

\VS{10}בבית ישראל ראיתי שעריריה שם זנות לאפרים נטמא ישראל׃

\VS{11}גם יהודה שת קציר לך בשובי שבות עמי׃



\par }\Chap{7}{\PP \VerseOne{1}כרפאי לישראל ונגלה עון אפרים ורעות שמרון כי פעלו שקר וגנב יבוא פשט גדוד בחוץ׃

\VS{2}ובל יאמרו ללבבם כל רעתם זכרתי עתה סבבום מעלליהם נגד פני היו׃

\VS{3}ברעתם ישמחו מלך ובכחשיהם שרים׃

\VS{4}כלם מנאפים כמו תנור בערה מאפה ישבות מעיר מלוש בצק עד חמצתו׃

\VS{5}יום מלכנו החלו שרים חמת מיין משך ידו את לצצים׃

\VS{6}כי קרבו כתנור לבם בארבם כל הלילה ישן אפהם בקר הוא בער כאש להבה׃

\VS{7}כלם יחמו כתנור ואכלו את שפטיהם כל מלכיהם נפלו אין קרא בהם אלי׃

\VS{8}אפרים בעמים הוא יתבולל אפרים היה עגה בלי הפוכה׃

\VS{9}אכלו זרים כחו והוא לא ידע גם שיבה זרקה בו והוא לא ידע׃

\VS{10}וענה גאון ישראל בפניו ולא שבו אל יהוה אלהיהם ולא בקשהו בכל זאת׃

\VS{11}ויהי אפרים כיונה פותה אין לב מצרים קראו אשור הלכו׃

\VS{12}כאשר ילכו אפרוש עליהם רשתי כעוף השמים אורידם איסרם כשמע לעדתם׃

\VS{13}אוי להם כי נדדו ממני שד להם כי פשעו בי ואנכי אפדם והמה דברו עלי כזבים׃

\VS{14}ולא זעקו אלי בלבם כי יילילו על משכבותם על דגן ותירוש יתגוררו יסורו בי׃

\VS{15}ואני יסרתי חזקתי זרועתם ואלי יחשבו רע׃

\VS{16}ישובו לא על היו כקשת רמיה יפלו בחרב שריהם מזעם לשונם זו לעגם בארץ מצרים׃



\par }\Chap{8}{\PP \VerseOne{1}אל חכך שפר כנשר על בית יהוה יען עברו בריתי ועל תורתי פשעו׃

\VS{2}לי יזעקו אלהי ידענוך ישראל׃

\VS{3}זנח ישראל טוב אויב ירדפו׃

\VS{4}הם המליכו ולא ממני השירו ולא ידעתי כספם וזהבם עשו להם עצבים למען יכרת׃

\VS{5}זנח עגלך שמרון חרה אפי בם עד מתי לא יוכלו נקין׃

\VS{6}כי מישראל והוא חרש עשהו ולא אלהים הוא כי שבבים יהיה עגל שמרון׃

\VS{7}כי רוח יזרעו וסופתה יקצרו קמה אין לו צמח בלי יעשה קמח אולי יעשה זרים יבלעהו׃

\VS{8}נבלע ישראל עתה היו בגוים ככלי אין חפץ בו׃

\VS{9}כי המה עלו אשור פרא בודד לו אפרים התנו אהבים׃

\VS{10}גם כי יתנו בגוים עתה אקבצם ויחלו מעט ממשא מלך שרים׃

\VS{11}כי הרבה אפרים מזבחת לחטא היו לו מזבחות לחטא׃

\VS{12}אכתוב לו רבו תורתי כמו זר נחשבו׃

\VS{13}זבחי הבהבי יזבחו בשר ויאכלו יהוה לא רצם עתה יזכר עונם ויפקד חטאותם המה מצרים ישובו׃

\VS{14}וישכח ישראל את עשהו ויבן היכלות ויהודה הרבה ערים בצרות ושלחתי אש בעריו ואכלה ארמנתיה׃



\par }\Chap{9}{\PP \VerseOne{1}אל תשמח ישראל אל גיל כעמים כי זנית מעל אלהיך אהבת אתנן על כל גרנות דגן׃

\VS{2}גרן ויקב לא ירעם ותירוש יכחש בה׃

\VS{3}לא ישבו בארץ יהוה ושב אפרים מצרים ובאשור טמא יאכלו׃

\VS{4}לא יסכו ליהוה יין ולא יערבו לו זבחיהם כלחם אונים להם כל אכליו יטמאו כי לחמם לנפשם לא יבוא בית יהוה׃

\VS{5}מה תעשו ליום מועד וליום חג יהוה׃

\VS{6}כי הנה הלכו משד מצרים תקבצם מף תקברם מחמד לכספם קמוש יירשם חוח באהליהם׃

\VS{7}באו ימי הפקדה באו ימי השלם ידעו ישראל אויל הנביא משגע איש הרוח על רב עונך ורבה משטמה׃

\VS{8}צפה אפרים עם אלהי נביא פח יקוש על כל דרכיו משטמה בבית אלהיו׃

\VS{9}העמיקו שחתו כימי הגבעה יזכור עונם יפקוד חטאתם׃

\VS{10}כענבים במדבר מצאתי ישראל כבכורה בתאנה בראשיתה ראיתי אבותיכם המה באו בעל פעור וינזרו לבשת ויהיו שקוצים כאהבם׃

\VS{11}אפרים כעוף יתעופף כבודם מלדה ומבטן ומהריון׃

\VS{12}כי אם יגדלו את בניהם ושכלתים מאדם כי גם אוי להם בשורי מהם׃

\VS{13}אפרים כאשר ראיתי לצור שתולה בנוה ואפרים להוציא אל הורג בניו׃

\VS{14}תן להם יהוה מה תתן תן להם רחם משכיל ושדים צמקים׃

\VS{15}כל רעתם בגלגל כי שם שנאתים על רע מעלליהם מביתי אגרשם לא אוסף אהבתם כל שריהם סררים׃

\VS{16}הכה אפרים שרשם יבש פרי בלי יעשון גם כי ילדון והמתי מחמדי בטנם׃

\VS{17}ימאסם אלהי כי לא שמעו לו ויהיו נדדים בגוים׃



\par }\Chap{10}{\PP \VerseOne{1}גפן בוקק ישראל פרי ישוה לו כרב לפריו הרבה למזבחות כטוב לארצו היטיבו מצבות׃

\VS{2}חלק לבם עתה יאשמו הוא יערף מזבחותם ישדד מצבותם׃

\VS{3}כי עתה יאמרו אין מלך לנו כי לא יראנו את יהוה והמלך מה יעשה לנו׃

\VS{4}דברו דברים אלות שוא כרת ברית ופרח כראש משפט על תלמי שדי׃

\VS{5}לעגלות בית און יגורו שכן שמרון כי אבל עליו עמו וכמריו עליו יגילו על כבודו כי גלה ממנו׃

\VS{6}גם אותו לאשור יובל מנחה למלך ירב בשנה אפרים יקח ויבוש ישראל מעצתו׃

\VS{7}נדמה שמרון מלכה כקצף על פני מים׃

\VS{8}ונשמדו במות און חטאת ישראל קוץ ודרדר יעלה על מזבחותם ואמרו להרים כסונו ולגבעות נפלו עלינו׃

\VS{9}מימי הגבעה חטאת ישראל שם עמדו לא תשיגם בגבעה מלחמה על בני עלוה׃

\VS{10}באותי ואסרם ואספו עליהם עמים באסרם לשתי עינתם׃

\VS{11}ואפרים עגלה מלמדה אהבתי לדוש ואני עברתי על טוב צוארה ארכיב אפרים יחרוש יהודה ישדד לו יעקב׃

\VS{12}זרעו לכם לצדקה קצרו לפי חסד נירו לכם ניר ועת לדרוש את יהוה עד יבוא וירה צדק לכם׃

\VS{13}חרשתם רשע עולתה קצרתם אכלתם פרי כחש כי בטחת בדרכך ברב גבוריך׃

\VS{14}וקאם שאון בעמך וכל מבצריך יושד כשד שלמן בית ארבאל ביום מלחמה אם על בנים רטשה׃

\VS{15}ככה עשה לכם בית אל מפני רעת רעתכם בשחר נדמה נדמה מלך ישראל׃



\par }\Chap{11}{\PP \VerseOne{1}כי נער ישראל ואהבהו וממצרים קראתי לבני׃

\VS{2}קראו להם כן הלכו מפניהם לבעלים יזבחו ולפסלים יקטרון׃

\VS{3}ואנכי תרגלתי לאפרים קחם על זרועתיו ולא ידעו כי רפאתים׃

\VS{4}בחבלי אדם אמשכם בעבתות אהבה ואהיה להם כמרימי על על לחיהם ואט אליו אוכיל׃

\VS{5}לא ישוב אל ארץ מצרים ואשור הוא מלכו כי מאנו לשוב׃

\VS{6}וחלה חרב בעריו וכלתה בדיו ואכלה ממעצותיהם׃

\VS{7}ועמי תלואים למשובתי ואל על יקראהו יחד לא ירומם׃

\VS{8}איך אתנך אפרים אמגנך ישראל איך אתנך כאדמה אשימך כצבאים נהפך עלי לבי יחד נכמרו נחומי׃

\VS{9}לא אעשה חרון אפי לא אשוב לשחת אפרים כי אל אנכי ולא איש בקרבך קדוש ולא אבוא בעיר׃

\VS{10}אחרי יהוה ילכו כאריה ישאג כי הוא ישאג ויחרדו בנים מים׃

\VS{11}יחרדו כצפור ממצרים וכיונה מארץ אשור והושבתים על בתיהם נאם יהוה׃

\VS{12}סבבני בכחש אפרים ובמרמה בית ישראל ויהודה עד רד עם אל ועם קדושים נאמן׃



\par }\Chap{12}{\PP \VerseOne{1}אפרים רעה רוח ורדף קדים כל היום כזב ושד ירבה וברית עם אשור יכרתו ושמן למצרים יובל׃

\VS{2}וריב ליהוה עם יהודה ולפקד על יעקב כדרכיו כמעלליו ישיב לו׃

\VS{3}בבטן עקב את אחיו ובאונו שרה את אלהים׃

\VS{4}וישר אל מלאך ויכל בכה ויתחנן לו בית אל ימצאנו ושם ידבר עמנו׃

\VS{5}ויהוה אלהי הצבאות יהוה זכרו׃

\VS{6}ואתה באלהיך תשוב חסד ומשפט שמר וקוה אל אלהיך תמיד׃

\VS{7}כנען בידו מאזני מרמה לעשק אהב׃

\VS{8}ויאמר אפרים אך עשרתי מצאתי און לי כל יגיעי לא ימצאו לי עון אשר חטא׃

\VS{9}ואנכי יהוה אלהיך מארץ מצרים עד אושיבך באהלים כימי מועד׃

\VS{10}ודברתי על הנביאים ואנכי חזון הרביתי וביד הנביאים אדמה׃

\VS{11}אם גלעד און אך שוא היו בגלגל שורים זבחו גם מזבחותם כגלים על תלמי שדי׃

\VS{12}ויברח יעקב שדה ארם ויעבד ישראל באשה ובאשה שמר׃

\VS{13}ובנביא העלה יהוה את ישראל ממצרים ובנביא נשמר׃

\VS{14}הכעיס אפרים תמרורים ודמיו עליו יטוש וחרפתו ישיב לו אדניו׃



\par }\Chap{13}{\PP \VerseOne{1}כדבר אפרים רתת נשא הוא בישראל ויאשם בבעל וימת׃

\VS{2}ועתה יוספו לחטא ויעשו להם מסכה מכספם כתבונם עצבים מעשה חרשים כלה להם הם אמרים זבחי אדם עגלים ישקון׃

\VS{3}לכן יהיו כענן בקר וכטל משכים הלך כמץ יסער מגרן וכעשן מארבה׃

\VS{4}ואנכי יהוה אלהיך מארץ מצרים ואלהים זולתי לא תדע ומושיע אין בלתי׃

\VS{5}אני ידעתיך במדבר בארץ תלאבות׃

\VS{6}כמרעיתם וישבעו שבעו וירם לבם על כן שכחוני׃

\VS{7}ואהי להם כמו שחל כנמר על דרך אשור׃

\VS{8}אפגשם כדב שכול ואקרע סגור לבם ואכלם שם כלביא חית השדה תבקעם׃

\VS{9}שחתך ישראל כי בי בעזרך׃

\VS{10}אהי מלכך אפוא ויושיעך בכל עריך ושפטיך אשר אמרת תנה לי מלך ושרים׃

\VS{11}אתן לך מלך באפי ואקח בעברתי׃

\VS{12}צרור עון אפרים צפונה חטאתו׃

\VS{13}חבלי יולדה יבאו לו הוא בן לא חכם כי עת לא יעמד במשבר בנים׃

\VS{14}מיד שאול אפדם ממות אגאלם אהי דבריך מות אהי קטבך שאול נחם יסתר מעיני׃

\VS{15}כי הוא בין אחים יפריא יבוא קדים רוח יהוה ממדבר עלה ויבוש מקורו ויחרב מעינו הוא ישסה אוצר כל כלי חמדה׃

\VS{16}תאשם שמרון כי מרתה באלהיה בחרב יפלו עלליהם ירטשו והריותיו יבקעו׃



\par }\Chap{14}{\PP \VerseOne{1}שובה ישראל עד יהוה אלהיך כי כשלת בעונך׃

\VS{2}קחו עמכם דברים ושובו אל יהוה אמרו אליו כל תשא עון וקח טוב ונשלמה פרים שפתינו׃

\VS{3}אשור לא יושיענו על סוס לא נרכב ולא נאמר עוד אלהינו למעשה ידינו אשר בך ירחם יתום׃

\VS{4}ארפא משובתם אהבם נדבה כי שב אפי ממנו׃

\VS{5}אהיה כטל לישראל יפרח כשושנה ויך שרשיו כלבנון׃

\VS{6}ילכו ינקותיו ויהי כזית הודו וריח לו כלבנון׃

\VS{7}ישבו ישבי בצלו יחיו דגן ויפרחו כגפן זכרו כיין לבנון׃

\VS{8}אפרים מה לי עוד לעצבים אני עניתי ואשורנו אני כברוש רענן ממני פריך נמצא׃

\VS{9}מי חכם ויבן אלה נבון וידעם כי ישרים דרכי יהוה וצדקים ילכו בם ופשעים יכשלו בם׃


\par }\end{RTL}
