\begin{RTL}
\NormalFont\ShortTitle{עָמוֹס}

{\MT עָמוֹס


\par }\ChapOne{1}{\PP \VerseOne{1}דברי עמוס אשר היה בנקדים מתקוע אשר חזה על ישראל בימי עזיה מלך יהודה ובימי ירבעם בן יואש מלך ישראל שנתים לפני הרעש׃

\VS{2}ויאמר יהוה מציון ישאג ומירושלם יתן קולו ואבלו נאות הרעים ויבש ראש הכרמל׃

\VS{3}כה אמר יהוה על שלשה פשעי דמשק ועל ארבעה לא אשיבנו על דושם בחרצות הברזל את הגלעד׃

\VS{4}ושלחתי אש בבית חזאל ואכלה ארמנות בן הדד׃

\VS{5}ושברתי בריח דמשק והכרתי יושב מבקעת און ותומך שבט מבית עדן וגלו עם ארם קירה אמר יהוה׃

\VS{6}כה אמר יהוה על שלשה פשעי עזה ועל ארבעה לא אשיבנו על הגלותם גלות שלמה להסגיר לאדום׃

\VS{7}ושלחתי אש בחומת עזה ואכלה ארמנתיה׃

\VS{8}והכרתי יושב מאשדוד ותומך שבט מאשקלון והשיבותי ידי על עקרון ואבדו שארית פלשתים אמר אדני יהוה׃

\VS{9}כה אמר יהוה על שלשה פשעי צר ועל ארבעה לא אשיבנו על הסגירם גלות שלמה לאדום ולא זכרו ברית אחים׃

\VS{10}ושלחתי אש בחומת צר ואכלה ארמנותיה׃

\VS{11}כה אמר יהוה על שלשה פשעי אדום ועל ארבעה לא אשיבנו על רדפו בחרב אחיו ושחת רחמיו ויטרף לעד אפו ועברתו שמרה נצח׃

\VS{12}ושלחתי אש בתימן ואכלה ארמנות בצרה׃

\VS{13}כה אמר יהוה על שלשה פשעי בני עמון ועל ארבעה לא אשיבנו על בקעם הרות הגלעד למען הרחיב את גבולם׃

\VS{14}והצתי אש בחומת רבה ואכלה ארמנותיה בתרועה ביום מלחמה בסער ביום סופה׃

\VS{15}והלך מלכם בגולה הוא ושריו יחדו אמר יהוה׃



\par }\Chap{2}{\PP \VerseOne{1}כה אמר יהוה על שלשה פשעי מואב ועל ארבעה לא אשיבנו על שרפו עצמות מלך אדום לשיד׃

\VS{2}ושלחתי אש במואב ואכלה ארמנות הקריות ומת בשאון מואב בתרועה בקול שופר׃

\VS{3}והכרתי שופט מקרבה וכל שריה אהרוג עמו אמר יהוה׃

\VS{4}כה אמר יהוה על שלשה פשעי יהודה ועל ארבעה לא אשיבנו על מאסם את תורת יהוה וחקיו לא שמרו ויתעום כזביהם אשר הלכו אבותם אחריהם׃

\VS{5}ושלחתי אש ביהודה ואכלה ארמנות ירושלם׃

\VS{6}כה אמר יהוה על שלשה פשעי ישראל ועל ארבעה לא אשיבנו על מכרם בכסף צדיק ואביון בעבור נעלים׃

\VS{7}השאפים על עפר ארץ בראש דלים ודרך ענוים יטו ואיש ואביו ילכו אל הנערה למען חלל את שם קדשי׃

\VS{8}ועל בגדים חבלים יטו אצל כל מזבח ויין ענושים ישתו בית אלהיהם׃

\VS{9}ואנכי השמדתי את האמרי מפניהם אשר כגבה ארזים גבהו וחסן הוא כאלונים ואשמיד פריו ממעל ושרשיו מתחת׃

\VS{10}ואנכי העליתי אתכם מארץ מצרים ואולך אתכם במדבר ארבעים שנה לרשת את ארץ האמרי׃

\VS{11}ואקים מבניכם לנביאים ומבחוריכם לנזרים האף אין זאת בני ישראל נאם יהוה׃

\VS{12}ותשקו את הנזרים יין ועל הנביאים צויתם לאמר לא תנבאו׃

\VS{13}הנה אנכי מעיק תחתיכם כאשר תעיק העגלה המלאה לה עמיר׃

\VS{14}ואבד מנוס מקל וחזק לא יאמץ כחו וגבור לא ימלט נפשו׃

\VS{15}ותפש הקשת לא יעמד וקל ברגליו לא ימלט ורכב הסוס לא ימלט נפשו׃

\VS{16}ואמיץ לבו בגבורים ערום ינוס ביום ההוא נאם יהוה׃



\par }\Chap{3}{\PP \VerseOne{1}שמעו את הדבר הזה אשר דבר יהוה עליכם בני ישראל על כל המשפחה אשר העליתי מארץ מצרים לאמר׃

\VS{2}רק אתכם ידעתי מכל משפחות האדמה על כן אפקד עליכם את כל עונתיכם׃

\VS{3}הילכו שנים יחדו בלתי אם נועדו׃

\VS{4}הישאג אריה ביער וטרף אין לו היתן כפיר קולו ממענתו בלתי אם לכד׃

\VS{5}התפל צפור על פח הארץ ומוקש אין לה היעלה פח מן האדמה ולכוד לא ילכוד׃

\VS{6}אם יתקע שופר בעיר ועם לא יחרדו אם תהיה רעה בעיר ויהוה לא עשה׃

\VS{7}כי לא יעשה אדני יהוה דבר כי אם גלה סודו אל עבדיו הנביאים׃

\VS{8}אריה שאג מי לא יירא אדני יהוה דבר מי לא ינבא׃

\VS{9}השמיעו על ארמנות באשדוד ועל ארמנות בארץ מצרים ואמרו האספו על הרי שמרון וראו מהומת רבות בתוכה ועשוקים בקרבה׃

\VS{10}ולא ידעו עשות נכחה נאם יהוה האוצרים חמס ושד בארמנותיהם׃

\VS{11}לכן כה אמר אדני יהוה צר וסביב הארץ והורד ממך עזך ונבזו ארמנותיך׃

\VS{12}כה אמר יהוה כאשר יציל הרעה מפי הארי שתי כרעים או בדל אזן כן ינצלו בני ישראל הישבים בשמרון בפאת מטה ובדמשק ערש׃

\VS{13}שמעו והעידו בבית יעקב נאם אדני יהוה אלהי הצבאות׃

\VS{14}כי ביום פקדי פשעי ישראל עליו ופקדתי על מזבחות בית אל ונגדעו קרנות המזבח ונפלו לארץ׃

\VS{15}והכיתי בית החרף על בית הקיץ ואבדו בתי השן וספו בתים רבים נאם יהוה׃



\par }\Chap{4}{\PP \VerseOne{1}שמעו הדבר הזה פרות הבשן אשר בהר שמרון העשקות דלים הרצצות אביונים האמרת לאדניהם הביאה ונשתה׃

\VS{2}נשבע אדני יהוה בקדשו כי הנה ימים באים עליכם ונשא אתכם בצנות ואחריתכן בסירות דוגה׃

\VS{3}ופרצים תצאנה אשה נגדה והשלכתנה ההרמונה נאם יהוה׃

\VS{4}באו בית אל ופשעו הגלגל הרבו לפשע והביאו לבקר זבחיכם לשלשת ימים מעשרתיכם׃

\VS{5}וקטר מחמץ תודה וקראו נדבות השמיעו כי כן אהבתם בני ישראל נאם אדני יהוה׃

\VS{6}וגם אני נתתי לכם נקיון שנים בכל עריכם וחסר לחם בכל מקומתיכם ולא שבתם עדי נאם יהוה׃

\VS{7}וגם אנכי מנעתי מכם את הגשם בעוד שלשה חדשים לקציר והמטרתי על עיר אחת ועל עיר אחת לא אמטיר חלקה אחת תמטר וחלקה אשר לא תמטיר עליה תיבש׃

\VS{8}ונעו שתים שלש ערים אל עיר אחת לשתות מים ולא ישבעו ולא שבתם עדי נאם יהוה׃

\VS{9}הכיתי אתכם בשדפון ובירקון הרבות גנותיכם וכרמיכם ותאניכם וזיתיכם יאכל הגזם ולא שבתם עדי נאם יהוה׃

\VS{10}שלחתי בכם דבר בדרך מצרים הרגתי בחרב בחוריכם עם שבי סוסיכם ואעלה באש מחניכם ובאפכם ולא שבתם עדי נאם יהוה׃

\VS{11}הפכתי בכם כמהפכת אלהים את סדם ואת עמרה ותהיו כאוד מצל משרפה ולא שבתם עדי נאם יהוה׃

\VS{12}לכן כה אעשה לך ישראל עקב כי זאת אעשה לך הכון לקראת אלהיך ישראל׃

\VS{13}כי הנה יוצר הרים וברא רוח ומגיד לאדם מה שחו עשה שחר עיפה ודרך על במתי ארץ יהוה אלהי צבאות שמו׃



\par }\Chap{5}{\PP \VerseOne{1}שמעו את הדבר הזה אשר אנכי נשא עליכם קינה בית ישראל׃

\VS{2}נפלה לא תוסיף קום בתולת ישראל נטשה על אדמתה אין מקימה׃

\VS{3}כי כה אמר אדני יהוה העיר היצאת אלף תשאיר מאה והיוצאת מאה תשאיר עשרה לבית ישראל׃

\VS{4}כי כה אמר יהוה לבית ישראל דרשוני וחיו׃

\VS{5}ואל תדרשו בית אל והגלגל לא תבאו ובאר שבע לא תעברו כי הגלגל גלה יגלה ובית אל יהיה לאון׃

\VS{6}דרשו את יהוה וחיו פן יצלח כאש בית יוסף ואכלה ואין מכבה לבית אל׃

\VS{7}ההפכים ללענה משפט וצדקה לארץ הניחו׃

\VS{8}עשה כימה וכסיל והפך לבקר צלמות ויום לילה החשיך הקורא למי הים וישפכם על פני הארץ יהוה שמו׃

\VS{9}המבליג שד על עז ושד על מבצר יבוא׃

\VS{10}שנאו בשער מוכיח ודבר תמים יתעבו׃

\VS{11}לכן יען בושסכם על דל ומשאת בר תקחו ממנו בתי גזית בניתם ולא תשבו בם כרמי חמד נטעתם ולא תשתו את יינם׃

\VS{12}כי ידעתי רבים פשעיכם ועצמים חטאתיכם צררי צדיק לקחי כפר ואביונים בשער הטו׃

\VS{13}לכן המשכיל בעת ההיא ידם כי עת רעה היא׃

\VS{14}דרשו טוב ואל רע למען תחיו ויהי כן יהוה אלהי צבאות אתכם כאשר אמרתם׃

\VS{15}שנאו רע ואהבו טוב והציגו בשער משפט אולי יחנן יהוה אלהי צבאות שארית יוסף׃

\VS{16}לכן כה אמר יהוה אלהי צבאות אדני בכל רחבות מספד ובכל חוצות יאמרו הו הו וקראו אכר אל אבל ומספד אל יודעי נהי׃

\VS{17}ובכל כרמים מספד כי אעבר בקרבך אמר יהוה׃

\VS{18}הוי המתאוים את יום יהוה למה זה לכם יום יהוה הוא חשך ולא אור׃

\VS{19}כאשר ינוס איש מפני הארי ופגעו הדב ובא הבית וסמך ידו על הקיר ונשכו הנחש׃

\VS{20}הלא חשך יום יהוה ולא אור ואפל ולא נגה לו׃

\VS{21}שנאתי מאסתי חגיכם ולא אריח בעצרתיכם׃

\VS{22}כי אם תעלו לי עלות ומנחתיכם לא ארצה ושלם מריאיכם לא אביט׃

\VS{23}הסר מעלי המון שריך וזמרת נבליך לא אשמע׃

\VS{24}ויגל כמים משפט וצדקה כנחל איתן׃

\VS{25}הזבחים ומנחה הגשתם לי במדבר ארבעים שנה בית ישראל׃

\VS{26}ונשאתם את סכות מלככם ואת כיון צלמיכם כוכב אלהיכם אשר עשיתם לכם׃

\VS{27}והגליתי אתכם מהלאה לדמשק אמר יהוה אלהי צבאות שמו׃



\par }\Chap{6}{\PP \VerseOne{1}הוי השאננים בציון והבטחים בהר שמרון נקבי ראשית הגוים ובאו להם בית ישראל׃

\VS{2}עברו כלנה וראו ולכו משם חמת רבה ורדו גת פלשתים הטובים מן הממלכות האלה אם רב גבולם מגבלכם׃

\VS{3}המנדים ליום רע ותגישון שבת חמס׃

\VS{4}השכבים על מטות שן וסרחים על ערשותם ואכלים כרים מצאן ועגלים מתוך מרבק׃

\VS{5}הפרטים על פי הנבל כדויד חשבו להם כלי שיר׃

\VS{6}השתים במזרקי יין וראשית שמנים ימשחו ולא נחלו על שבר יוסף׃

\VS{7}לכן עתה יגלו בראש גלים וסר מרזח סרוחים׃

\VS{8}נשבע אדני יהוה בנפשו נאם יהוה אלהי צבאות מתאב אנכי את גאון יעקב וארמנתיו שנאתי והסגרתי עיר ומלאה׃

\VS{9}והיה אם יותרו עשרה אנשים בבית אחד ומתו׃

\VS{10}ונשאו דודו ומסרפו להוציא עצמים מן הבית ואמר לאשר בירכתי הבית העוד עמך ואמר אפס ואמר הס כי לא להזכיר בשם יהוה׃

\VS{11}כי הנה יהוה מצוה והכה הבית הגדול רסיסים והבית הקטן בקעים׃

\VS{12}הירצון בסלע סוסים אם יחרוש בבקרים כי הפכתם לראש משפט ופרי צדקה ללענה׃

\VS{13}השמחים ללא דבר האמרים הלוא בחזקנו לקחנו לנו קרנים׃

\VS{14}כי הנני מקים עליכם בית ישראל נאם יהוה אלהי הצבאות גוי ולחצו אתכם מלבוא חמת עד נחל הערבה׃



\par }\Chap{7}{\PP \VerseOne{1}כה הראני אדני יהוה והנה יוצר גבי בתחלת עלות הלקש והנה לקש אחר גזי המלך׃

\VS{2}והיה אם כלה לאכול את עשב הארץ ואמר אדני יהוה סלח נא מי יקום יעקב כי קטן הוא׃

\VS{3}נחם יהוה על זאת לא תהיה אמר יהוה׃

\VS{4}כה הראני אדני יהוה והנה קרא לרב באש אדני יהוה ותאכל את תהום רבה ואכלה את החלק׃

\VS{5}ואמר אדני יהוה חדל נא מי יקום יעקב כי קטן הוא׃

\VS{6}נחם יהוה על זאת גם היא לא תהיה אמר אדני יהוה׃

\VS{7}כה הראני והנה אדני נצב על חומת אנך ובידו אנך׃

\VS{8}ויאמר יהוה אלי מה אתה ראה עמוס ואמר אנך ויאמר אדני הנני שם אנך בקרב עמי ישראל לא אוסיף עוד עבור לו׃

\VS{9}ונשמו במות ישחק ומקדשי ישראל יחרבו וקמתי על בית ירבעם בחרב׃

\VS{10}וישלח אמציה כהן בית אל אל ירבעם מלך ישראל לאמר קשר עליך עמוס בקרב בית ישראל לא תוכל הארץ להכיל את כל דבריו׃

\VS{11}כי כה אמר עמוס בחרב ימות ירבעם וישראל גלה יגלה מעל אדמתו׃

\VS{12}ויאמר אמציה אל עמוס חזה לך ברח לך אל ארץ יהודה ואכל שם לחם ושם תנבא׃

\VS{13}ובית אל לא תוסיף עוד להנבא כי מקדש מלך הוא ובית ממלכה הוא׃

\VS{14}ויען עמוס ויאמר אל אמציה לא נביא אנכי ולא בן נביא אנכי כי בוקר אנכי ובולס שקמים׃

\VS{15}ויקחני יהוה מאחרי הצאן ויאמר אלי יהוה לך הנבא אל עמי ישראל׃

\VS{16}ועתה שמע דבר יהוה אתה אמר לא תנבא על ישראל ולא תטיף על בית ישחק׃

\VS{17}לכן כה אמר יהוה אשתך בעיר תזנה ובניך ובנתיך בחרב יפלו ואדמתך בחבל תחלק ואתה על אדמה טמאה תמות וישראל גלה יגלה מעל אדמתו׃



\par }\Chap{8}{\PP \VerseOne{1}כה הראני אדני יהוה והנה כלוב קיץ׃

\VS{2}ויאמר מה אתה ראה עמוס ואמר כלוב קיץ ויאמר יהוה אלי בא הקץ אל עמי ישראל לא אוסיף עוד עבור לו׃

\VS{3}והילילו שירות היכל ביום ההוא נאם אדני יהוה רב הפגר בכל מקום השליך הס׃

\VS{4}שמעו זאת השאפים אביון ולשבית ענוי ארץ׃

\VS{5}לאמר מתי יעבר החדש ונשבירה שבר והשבת ונפתחה בר להקטין איפה ולהגדיל שקל ולעות מאזני מרמה׃

\VS{6}לקנות בכסף דלים ואביון בעבור נעלים ומפל בר נשביר׃

\VS{7}נשבע יהוה בגאון יעקב אם אשכח לנצח כל מעשיהם׃

\VS{8}העל זאת לא תרגז הארץ ואבל כל יושב בה ועלתה כאר כלה ונגרשה ונשקה כיאור מצרים׃

\VS{9}והיה ביום ההוא נאם אדני יהוה והבאתי השמש בצהרים והחשכתי לארץ ביום אור׃

\VS{10}והפכתי חגיכם לאבל וכל שיריכם לקינה והעליתי על כל מתנים שק ועל כל ראש קרחה ושמתיה כאבל יחיד ואחריתה כיום מר׃

\VS{11}הנה ימים באים נאם אדני יהוה והשלחתי רעב בארץ לא רעב ללחם ולא צמא למים כי אם לשמע את דברי יהוה׃

\VS{12}ונעו מים עד ים ומצפון ועד מזרח ישוטטו לבקש את דבר יהוה ולא ימצאו׃

\VS{13}ביום ההוא תתעלפנה הבתולת היפות והבחורים בצמא׃

\VS{14}הנשבעים באשמת שמרון ואמרו חי אלהיך דן וחי דרך באר שבע ונפלו ולא יקומו עוד׃



\par }\Chap{9}{\PP \VerseOne{1}ראיתי את אדני נצב על המזבח ויאמר הך הכפתור וירעשו הספים ובצעם בראש כלם ואחריתם בחרב אהרג לא ינוס להם נס ולא ימלט להם פליט׃

\VS{2}אם יחתרו בשאול משם ידי תקחם ואם יעלו השמים משם אורידם׃

\VS{3}ואם יחבאו בראש הכרמל משם אחפש ולקחתים ואם יסתרו מנגד עיני בקרקע הים משם אצוה את הנחש ונשכם׃

\VS{4}ואם ילכו בשבי לפני איביהם משם אצוה את החרב והרגתם ושמתי עיני עליהם לרעה ולא לטובה׃

\VS{5}ואדני יהוה הצבאות הנוגע בארץ ותמוג ואבלו כל יושבי בה ועלתה כיאר כלה ושקעה כיאר מצרים׃

\VS{6}הבונה בשמים מעלותו ואגדתו על ארץ יסדה הקרא למי הים וישפכם על פני הארץ יהוה שמו׃

\VS{7}הלוא כבני כשיים אתם לי בני ישראל נאם יהוה הלוא את ישראל העליתי מארץ מצרים ופלשתיים מכפתור וארם מקיר׃

\VS{8}הנה עיני אדני יהוה בממלכה החטאה והשמדתי אתה מעל פני האדמה אפס כי לא השמיד אשמיד את בית יעקב נאם יהוה׃

\VS{9}כי הנה אנכי מצוה והנעותי בכל הגוים את בית ישראל כאשר ינוע בכברה ולא יפול צרור ארץ׃

\VS{10}בחרב ימותו כל חטאי עמי האמרים לא תגיש ותקדים בעדינו הרעה׃

\VS{11}ביום ההוא אקים את סכת דויד הנפלת וגדרתי את פרציהן והרסתיו אקים ובניתיה כימי עולם׃

\VS{12}למען יירשו את שארית אדום וכל הגוים אשר נקרא שמי עליהם נאם יהוה עשה זאת׃

\VS{13}הנה ימים באים נאם יהוה ונגש חורש בקצר ודרך ענבים במשך הזרע והטיפו ההרים עסיס וכל הגבעות תתמוגגנה׃

\VS{14}ושבתי את שבות עמי ישראל ובנו ערים נשמות וישבו ונטעו כרמים ושתו את יינם ועשו גנות ואכלו את פריהם׃

\VS{15}ונטעתים על אדמתם ולא ינתשו עוד מעל אדמתם אשר נתתי להם אמר יהוה אלהיך׃


\par }\end{RTL}
